text:
2013年10月21日 星期一
金銀蛋菠菜 + 臘腸蒸排骨 ( 21-OCT-2013 )
( 21-OCT-2013 MON )
尋晚瞓得都好好呀 所以起身都唔駛懶床 同埋依家朝早要滾熱 d 中藥 真係唔可以 meme 摩摩囉 唔係會令到自己好緊張咁呢 ~
早餐食腿蛋治烘底 見到人地食沙爹牛肉麵真係勁想食 不過真係食唔落囉 ~
菇場唔忙呀 大粒又唔喺度 超級勁 free 爽呀 ~
食埋 lunch box 就幫媽咪買梳打餅 之後行陣就番菇場喇 因為唔想比自己又亂買嘢呢 ~
放工去街市買餸 買埋聽晚嘅餸 咁聽晚唔駛又黎 呵呵 ~
番到屋企即煲中藥 依家一煲就 2 劑 咁嘥番唔小時間同煤氣嘛 ~
浸埋菜就開機洗衫 之後拖地 好鬼攰呀 抖陣又要煮飯 本來炒飯架 不過好攰 同埋得一邊爐 所以蒸熱算喇 唔想洗呢 ~
今晚差唔多 8 點先食呀 計錯哂時間 因為諗住今晚會早食早徑步家嘛 ~
是日懶餐 - 金銀蛋菠菜 + 臘腸蒸排骨
金銀蛋菠菜 - 明明想買茄子 點知見到菠菜 $8/斤 所以即刻買咗 之後先醒先我本來要整魚香茄子家嘛 仲連醬料都買埋添 咁買咗菠菜就唔整茄子咋 因為菠菜好多泥 要浸好耐呢 ~
臘腸蒸排骨 - 懶呀 其實本來整魚香茄子 但無整到 所以轉排骨囉 ~
里奧大人 9 點番到屋企 等佢食埋 我洗埋碗就即去徑步喇 其實 9 點幾真係唔想出去 不過真係唔想又打機 做下運動好 d ~
清清涼涼嘅天氣 徑步真係好舒服 今晚徑咗 4 個圈咋 但都覺得夠喇 因為今晚真係有 d 攰 ~
沖完涼就休息喇 不過又打下機 又 cherry x 2 呀 但打到 11 點半就瞓喇 ~
2 則留言:
三心兩意一阿之~ 又星期一午安喇...今朝得21度咋 但又唔覺好涼喎 所以都未換季住呀..諗起要執衫就煩 如果有兩個大衣櫃就好喇 一個放夏一個放冬 你執佐衫未呀?回覆刪除
金銀蛋菠菜好過魚香茄子喇 我麻麻地茄子 菠菜又有益喎 不過我like食莧菜多啲 今個禮拜試下整呢個餸先(我未試過整..) 咁快蒸蠟腸喇...你成日有蠟腸stock既
其實放工再煮飯再做家務已經超攰 我都好耐冇去徑步喇...你已經好有恒心 叻之~回覆
二四六八木之 早啦 唔知幾時凍呢可 ~刪除
我未封衫呀 我唔鍾意執 d 唔執 d 所以好想快 d 凍 一次過搞掂 哈 ~
妳又唔鍾意食茄子架 ?! 我 ok 架 ~ 莧菜都好食 我覺得口感同菠菜差唔多 ~
屋企有好多臘腸呀 又唔係成日食 所以咪擺咗好耐囉 呵呵 ~
放工番到屋企做嘢仲攰 不過想郁一郁 所以就去徑步囉 ~
Pokopang 妳 add 番我啦 我唔小心 delele 咗妳呀 快 ~


c: text/html

text:
越式蒸粉包 - 呢個麻麻地
雜錦拚盤 ( 豬扒 / 春卷 / 蝦餅 / 扎肉蝦片 ) - 我最愛嘅拚盤
生熟牛肉河粉 - 今次份量多咗呀 同埋好食咗呀
雞翼腩片撈檬
家姐同工人最鍾意嘅辣椒
芒果雜飲 / 珍多冰 - 以前嘅珍多冰好好飲架 有埋石榴子同亞荅子 勁鍾意食架 依家得 d 啫喱條 唉
( 9-OCT-2014 THU )
今朝超勁餓呀 唔知係咪因為臨瞓前睇飲食節目有關呢 ~
其實想食米粉餐 不過食完真係超勁飽 我又唔想 因為我想晏晝食酸辣米線呀 哈 ~
丫 菇場都忙忙地 但就可以清哂之前無時間做嘅嘢 實在太好喇 ~
Lunch time 出去買零食比家姐 之後就買酸辣米線番菇場食 終於食到有 d 驚 咁就最好 我唔駛心掛掛再想食 嘩哈哈哈哈 ~
我好耐無買薯片喇 因為我唔想再食薯片 不過上次聽家姐話 759 有隻牛肉味薯片 咁買比佢食啦 之後又買 d 糖同朱古力比佢 Poifull 好難買到架 Double Deck 就每人 1 條 因為我好想食呀 兒時回憶黎架
再見喇 酸辣米線 ~~~~~~~~~~
好嘢 無咩嘢做喇 呢幾個月真係好鬼忙 好想有 d 休息時間 ~
放工即走喇 約咗媽咪同工人喺淘大等 媽咪又拎咗湯都買咗生果比我同家姐 所以要工人幫手拎上屋企先呀 ~
差唔多 6 點半就去越棧 家姐就 6 點 45 分左右到 好感恩佢咁快到 因為佢 6 點 15 分先放工 ~
食到差唔多 8 點 送埋媽咪搭的士 家姐就同我一齊番屋企拎嘢 估唔到佢又話坐陣 我覺得佢好耐無上黎坐咁呀 哈哈 不過同佢又係打機 里奧大人成日話我 2 仔底死跟 咁我都認架 家姐幫我抽新動物 抽到隻唔知咩來 佢大叫 因為佢以為係新動物 咁我又叫埋一份 之後佢睇清楚 d 原來我自己本身已經抽到 但佢自己就無呢隻動物 所以覺得係新嘢 之後佢話人叫我又叫 叫乜鬼 哈哈 咩喎 見佢咁開心大叫 我咪一齊叫囉 ~
同家姐一齊打機 佢都好投入 里奧大人唔理我架 叫佢幫我 spin 咁最高係 5 佢 spin 嘅係 1 仲好開心同我講話 1 都唔錯丫 痴孖巾 得佢 up 得出口 哈 ~
我覺得同家姐間唔中都有心有靈犀嘅感覺 我今日買朱古力比佢 佢今日又買咗麥提莎比我呀 其實我之前想買 不過想特價先買囉 我好衰架 成日買咗又唔即刻食 到想食嘅時候就係咁啱用緊特價 激鬼氣 ~
里奧大人 8 點半先放工 所以我送埋家姐搭巴士 之後再去地鐵站接里奧大人 同佢一齊買 Subway 番屋企食 ~
番到屋企即沖涼喇 佢就差唔多 10 點半先沖涼 之後就瞓 我就 11 點幾先瞓呢 ~

robotstxt: allowed

filter: keep


text:
2014年4月8日 星期二
鮮蝦棗 + 海皇醬炒蓮藕片 ( 8-APR-2014 )
( 8-APR-2014 TUE )
又黎天黑黑 濕度又黎 100% 呢 d 天氣已經持續咗個幾月 真係可以講句無咩邊日精精神神咁囉 快 d 夏天啦 我都係鍾意見到陽光多 d ~
早餐食米粉餐 今朝飲凍咖啡 飲完勁反胃 驚 ~
菇場唔忙呀 勁開心 因為真係勁無 mood 呀 ~
晏畫同 PMS 出去食 佢話想食酸辣米線 oh 連續食兩日 有 d 驚 嘩哈哈哈哈 ~
今晚去街市買餸 番到屋企即煮喇 因為今晚 7 點 15 分有電器部同事黎安裝電視機呢 ~
里奧大人今晚特登 6 點 45 分就放工 希望趕得切番黎睇下點樣整部電視 不過食完都未黎 哈 ~
是日晚餐 - 鮮蝦棗 + 海皇醬炒蓮藕片
鮮蝦棗 - 唔想成日食墨魚卷 所以試新嘢 買咗半磅多 d 不過趕時間真係唔好買呢 d 圓碌碌物體 外面就熟哂 但裡面都唔熱嘅 之後又要 cut 開一半慢慢煎 又趕喎 唉 ~
海皇醬炒蓮藕片 - 第一次煮架 海皇醬喺八珍買嘅 咁驚蓮藕片唔夠食 所以煮多包四季豆 真係真係煮多包四季豆 因為 d 蓮藕唔熟呀 我已經焗咗架喇 都係唔熟 所以留番聽晚再食啦 ~
電器部同事差唔多 8 點 15 分先到 估唔到依家 d Smart TV 都幾複雜 好在佢幫我地咋 唔係真係唔掂 等里奧大人仲話自己裝自己追台 佢顛都似 哈 ~
搞掂哂都 9 點幾喇 我即刻沖涼啦 好唔鍾意炸完嘢之後隔咁耐先沖 之後部電視又要等更新 差唔多 10 點先有得睇 睇咗陣電視 11 點幾瞓 lu ~
標籤: 肥在家煮食篇
訂閱: 張貼留言 (Atom)


text:
2015年7月14日 星期二
稻香 @ 九龍灣 ( 14-JUL-2015 ) ( 禁 )
深海龍躉兩味 - 清蒸頭腩
碧綠炒球
蒜蓉蒜扇貝 - 唔掂啦 over cook
賽鎊蟹
燒鵝 ( 例 )
鐵鍋瑞士醬油雞 - 今次個色唔靚 好似倒完 d 瑞士汁無耐就拎上黎咁呢
芝士珍寶蝦球伊麵 - 個汁好鹹 @@
海皇白玉冬瓜盅 - 完全無味 又無料 得幾條蟹柳
( 14-JUL-2015 TUE )
今朝里奧大人 8 點半要跟車上大陸見客 所以 6 點半起身 咁可以番公司附近食早餐 唔駛咁趕 好在鬧鐘響咗之後 我都瞓得番 ~
我成日同里奧大人講 如果佢上大陸 我會有壓力 驚鬧鐘唔響 今朝我 7 點 55 分諗住出門口 點知里奧大人打黎 驚我唔知醒 仲話之前打過比我 不過無人聽 因為我沖緊涼嘛 ~
食完哂早餐 諗住睇報紙 8 卦又話黎 咁啱幫佢叫早餐嘅時候 原來阿爽都喺度 咁一齊坐啦 咁啱我果邊位好迫 同爽一齊坐 4 人枱就最好啦 ~
菇場唔忙 可以繼續做自己嘢 ~
咁 8 卦問我食咩 諗住食炒米粉同咖哩魚蛋 之後我又話想食榨菜 所以佢話一齊去買車仔麵 ~
食完超級勁勁飽 差唔多 4 點 見到 8 卦食個腸仔包 佢話唔想留過夜 我話食到先得架 我仲係超級飽囉 ~
里奧大人見完客就番公司 咁都好 今晚唔駛咁夜 ~
丫 放工即走 點知反而要等車 係咪咁邪先 ~
去到醫院都要 6 點 15 分喇 見到姑娘即問媽咪情況 今日氧氣降到 2 度 心臟又無咁快 所以唔駛打心臟藥水 肺片都無問題 只不過未咁快清到哂 所以都要住多幾日 叫我唔好擔心 嘩 真係好耐無聽姑娘叫我唔好擔心喇 不過都好體諒佢地 自己住過政府同私家醫院 政府醫院人手真係唔夠 真係講多句都唔得架 因為手頭上好多嘢做呢 ~
媽咪隔離個阿婆終於出院 咁就好喇 因為佢都 101 歲 其實唔知自己做咩 所以成日好大聲講嘢 係真係好大聲 媽咪無覺好瞓 不過我黎到醫院 媽咪又瞓 其實我想話 如果妳瞓 我就唔黎 無咩意思 但佢又真係眼瞓喎 唉 ~
家姐 7 點到喇 之後傾下計 7 點 45 分都一定要走喇 我約咗里奧大人屋企人食飯呢 ~
里奧大人嘅廣州大表姐 & 姐夫今日黎香港 諗住今晚走 但佢想探 2 姑奶 所以打比佢 約埋一齊食飯呢 ~
食下傾下 估唔到又好好傾喎 可以我實在太鍾意講嘢 最搞笑 同個表姐傾傾下計 無啦啦佢好怕羞咁同我講 話我好靚呀 皮膚好靚又成日笑 果下我比唔切反應 只話佢心地好啦 哈哈 ~
差唔多 10 點就走啦 送埋姑拉搭的士就番屋企喇 ~
沖埋涼 睇下電視 差唔多 12 點先瞓呀 ~
訂閱: 張貼留言 (Atom)


text:
2014年3月14日 星期五
住家飯 @ 媽咪屋企 ( 14-MAR-2014 )
炸乳鴿 ( 外賣 )
叉燒 ( 外賣 ) - 因為媽咪唔知家姐會番黎 所以我同家姐講話媽咪買咗叉燒 仲話食唔哂叫我拎走 @@ 家姐好愕然啦 因為佢知我都唔鍾意食叉燒嘅 估唔到媽咪都買喎
烚菜心 / 冬瓜 / 淮山
髮菜眉豆蠔豉瘦肉湯
楊桃 / 台灣柑
( 14-MAR-2014 FRI )
又 happy friday 喇 今日里奧大人唔駛上大陸 我仲 happy 因為唔想佢頻頻樸樸嘛 ~
唔知係咪真係早瞓關係 發 d 夢都開心 d 架 尋晚夢見好靚好靚嘅海底世界 同埋聞到好香嘅食物添呀 ~
早餐食芝腿治烘底 細細個食片裝芝士真係覺得鹹架 依家 d 芝士真係無味 唉 不過都慶幸食過有鹹味嘅芝士嘅 ~
菇場唔太忙 又可以 skype 其實我以前打中文字係超級慢 仲要慢慢睇 keyboard d 碼 依家 keyboard 無碼都無問題 都記得哂 d 咩位置 有時里奧大人問我 d 字 我直頭講得出咩碼第幾頁第幾個添呀 佢覺得我好勁 其實因為佢問果 d 字 我成日打呢 哈哈 ~
Lunch time 出去買酸辣米線番菇場食 居然見到陽光 實在太開心喇 ~
我買咗 2 包 $5.5 一包好似好抵咁 咁問家姐要唔要 但我係咁講 Tam Tam 家姐都唔知我講咩 後尾我睇番原來係 Tim Tam 笑爆咀
打比家姐 佢話姐夫今日 2 點可以出院喇 感恩感恩 同埋佢今晚可以番媽咪屋企食飯呢 ~
放工即走喇 本來家姐同媽咪講話今晚開 OT 唔番黎食 其實唔想同媽咪講話姐夫入咗院要佢掂心 咁我朝早仲同媽咪講話 6 點半可以開飯 依家唔得啦 起碼要 6 點 45 分 同埋唔講比媽咪知 嚇下佢 哈哈 所以我同媽咪講話好飽 要晏 d 先開飯 其實係想等埋家姐一齊開飯呢 ~
媽咪啱啱 "北" 湯比我 咁啱家姐番黎 好在我一早叫佢細細力開門 最搞笑係媽咪居然好專注 "北" 湯 完全唔知家姐番黎 我叫家姐拿拿聲坐我個位扮我飲湯 之後媽咪一出黎 個樣都嚇咗一嚇呀 話點解會係家姐 笑爆咀 本來家姐話想呢入廁所 不過我話唔好啦 一開門黑媽媽見到個人 真係好鬼驚囉 ~
食完飯就食生果 又比我見到楊桃 真係火都黎 因為食楊桃係最傷腎 媽咪個腎之前唔係咁好 不過依家就無事 但我之前已經叫佢唔好買黎食 佢都成日買 之後我話是但妳啦 妳鍾意食就食啦 我無咁好氣理妳 ~
之後講完又覺得自己好衰 所以同媽咪講對唔住 不過我真係好擔心媽咪家嘛 但硬係控制唔到情緒 好在媽咪又唔會出聲鬧我 唔係實家嘈屋閉 之後媽咪自己都講 依家會好錫身體 唔敢亂食嘢 因為為咗我地 話如果無咗我地 佢就咩都照食 唔理架喇 咁我同媽咪講 就算無我地 都要好好珍惜身體架 ~
差唔多 8 點半就同家姐走喇 咁我打咗 3 次電話比里奧大人 佢都聽唔到 我心諗真係慘 咁夜仲要開會 點知我一入大堂 管理員同我講話里奧大人番咗黎無耐 我好愕然話 : " 下 ?! 佢番咗黎喇 ?!" 之後管理員仍都好愕然話 : 下 ?! 妳唔知佢番咗黎架 ?!" 我覺得好搞笑 佢好似講咗 d 秘密出黎咁 同埋佢仲以為我唔會煮飯 晚晚叫外賣喎 可能佢次次見到我夜番 里奧大人又買外賣 比佢錯覺啦 ~
一入屋就話鬼里奧大人啦 唔聽電話 仲見到食剩嘅薯條 佢話想掉喎 不過我話我要食 嘻嘻 ~
估唔到佢仲開埋機洗衫 咁我可以即刻煲中藥呢 ~
沖埋涼就睇 "守業者" 因為想睇下邊個殺死 2 小姐 媽咪頭先話係麥包殺嘅 講到似層層架 所以我同家姐都信 我因為唔係成日睇 所以更加信 ~
咁最後知道唔係麥包殺嘅 咁等廣告時間就打比媽咪啦 同佢講話麥包唔係兇手喎 頭先講到似層層 咁啱家姐又打比我 不過我無聽啦 之後同媽咪傾完就再打番比家姐 佢第一句又係話原來麥包唔係兇手 同埋佢話都同媽咪講咗 我話我頭先都同媽咪講咗喎 咁原來佢打比我之前已經打咗比媽咪 咁媽咪收咗線 又收到我電話 我地之後笑爆咀啦 媽咪真係慘 車輪戰比我地話 之後里奧大人都覺得好笑 不過加多句我地好無聊 哈哈 ~
又睇心計喇 睇開就想睇 今晚 11 點幾先瞓呀 好在聽朝 8 點起身 咁都好 d 囉 ~
2 則留言:
為食一之之~ 又幾日冇見喇 呢個星期六日食佐乜好嘢呀 係喎..今朝係你最忙既時候喎 點呀 完成工作未呀? 我地一陣有生日party呀 有蛋糕同生果食 happy~ 可以hea一陣回覆刪除
上次媽咪比佐有隻牛牛既芝士我 我覺得好鹹呀...佢同事同佢講呢隻牌子好味啲 但一定唔可以齋食囉 上次我用嚟焗麵包又ok喎 好香芝士味
都唔好鬧人喇 其實我地都係喇 明知有啲食物傷身但有時鍾意食真係忍唔到口 叫你戒零食薯片都唔係即時戒到喇 所以鬧都冇用 係食少啲同做下運動調節番喇
你地仍然係無線fans會講劇情喎 我已經好耐冇追電視劇喇..除佐愛回家會專心少少睇回覆
老三木 午安好啦 剛忙完咋 ~刪除
頭先妳食咗咩呀 ?! 我食咗個好好味嘅吞拿魚包 + 麻麻地好味嘅菠蘿包 超級勁飽 ~
牛牛芝士好味呀 我都鍾意食 但依家好小買芝士 lu ~
唉 有時鬧都無用 留番啖氣暖肚好過 ~
我間唔中都睇 tvb 劇 但只係睇果幾集 因為次次都係越做越悶 無興趣 ~


text:
( 16-MAR-2016 WED )
尋晚又瞓唔到 我估起碼 2 點先瞓着囉 慘 @@
里奧大人今朝上大陸 鬧鐘響咗之後我都瞓番喇 到我起身嘅時候 仲以為佢仲未出門口添 真係唔夠瞓 出現幻覺 哈哈 ~
又話會回轉 但我覺得仲凍過之前最凍果幾日咁囉 @@
早餐食吉列魚柳餐 開始食到驚喇 之後 8 卦又黎埋 仲想睇下報紙添 ~~~~
Lunch time 去百佳買芝士餅 之後再去萬寧買嘢 好在去萬寧買嘢咋 因為頭先買果包餅原來係爆開咗 但就唔係我夾爆囉 因為我都唔係夾住個袋行 同埋成個環保袋得一包餅之嘛 所以我又要番轉頭去百佳換餅 咁再買盒黃蘿蔔壽司做 lunch 終於食到喇 超級勁開心呢 ~
好嘢 菇場唔忙 可以 fb 傾下計 傾下傾下又放工 爽 ~~~~
今日又無啦啦胃酸倒流 其實勁唔想煮飯 但覺得要里奧大人成日出街食飯 真係好慘 所以我最後都決定煮啦 煮 d 勁簡單果 d 囉 ~~~~~~~~
今晚去街市買餸 點解 d 菜仲係要 $20/斤咁貴架 但唔食又唔得喎 咁今晚勁想整釀辣椒 但就唔會細細隻嘅尖椒 唔係煎一年都未煎完咁 諗住去呀姐檔買大隻嘅尖椒 但望哂成個檔口都無喎 咁唔整喇 咁買完餸會必經呀姐檔家嘛 比我見到有大隻嘅青椒同紅椒 頭先無架喎 但係有人遮住咗呢 定係佢啱啱拎出黎呢 ?! 激死我 ~
番到屋企換埋衫就浸菜 之後開喇叭聽歌啦 真係好日唔聽 一聽呢 個電話就係咁響 聽第 1 首歌嘅時候 里奧大人就 whatsapp 問食咩 佢真係好日唔問架喎 咁我即覆佢食好嘢 busy 唔傾 88 ~
到聽第 2 首歌婆婆就打黎 我話無探媽咪 佢就話 "做乜唔探媽咪 ?!" 我最憎佢成日問做乜唔探媽咪 同埋家姐成日同佢講 話我唔係晚晚探架啦 咁成日打黎做乜 Q 呀 ?! 同埋係咪覺得我唔駛休息呀 ?! 以為我係里家大少奶唔駛做呀 ?! 出入醫院有司機接送呀 ?! 所以我真係憎接佢電話 係咁 chur 住咁 所以我話呢幾日唔會探媽咪 唔好打比我 真係覺得佢她煩 ~~
好喇 終於聽到第 5 首歌喇 點知家姐打黎 佢打得黎即係有嘢講 原來佢話叫媽咪工人 6 點幾喺醫院走 點知佢 6 點已經番到屋企 咁今晚佢番印尼 咁家姐叫佢 8 點食埋飯 之後再送送佢去搭機場巴士 佢又話明 但最離譜係無啦啦 7 點半就話出門口 人地預埋妳 d 餸家嘛 同埋家姐又特登買個包比佢 驚佢去到機場餓 點知妳自己又走咗去 唔可以咁囉 同埋妳要問過家姐先家嘛 可以家姐要問下媽咪仲有無其他嘢要跟呢 ?! 呢單嘢真係對佢大打折扣囉 ~
咁因為我用電話聽歌嘛 咁我熄咗個 apps 再同家姐講啦 點知收咗佢線之餘 仲按錯制打咗比姐夫 之後姐夫打黎問乜事 哈哈 大佬 無啦啦收到我電話 妳都咪話唔驚架 因為我唔會打比佢家嘛 約佢食飯都係問家姐嘅 之後我打番比家姐 佢都覺得好搞笑 仲話一陣要打番比姐夫 唔係以為有咩事發生 哈哈 ~
我覺得今晚自己好勁架喇 抹睡房同書房 再抹地 今晚仲搬開張梳化拖地添呀 梳化底實在太多塵喇 真係要徹底搞掂佢呢 仲抹埋地腳線 真係新年大掃除都無咁乾淨 哈 ~
里奧大人 7 點 45 分到咗九龍塘 我又開始入廚房預備喇 ~
煎蝦卷 - 買咗 $22 有半斤 用黎送拉麵食都唔錯架 因為我要清埋最後果包拉麵 其實已經過期 1 個月架喇 好在無怪味 呵呵 ~
玻璃生菜 - $9/斤 呢度 3棵仔 仲有 3 棵留番聽晚食 ~
洗埋碗就再抹廁所 最鍾意乾乾淨淨 不過做做下隻腳趾抽筋 又界損手 嗚嗚 @@
沖完涼就休息喇 條腰超攰喇 我每日最期待係夜晚可以同里奧大人一齊睇 "DO姐有問題" 真係好開心架 哈哈 ~
11 點幾要瞓 但又係似瞓唔到果隻 點算好呀 又唔似失眠喎 聽晚焗 d 黑棗食下先 希望可以改善一下呢 ~


text:
芝麻八爪魚
螺肉
吞拿魚壽司 / 油甘魚壽司 / 三文魚壽司 x 2 / 羅勒香草赤海蝦 x 4
我呢期勁愛嘅羅勒香草赤海蝦
炸蝦卷 / 三文魚腩壽司 x 2
三文魚籽軍艦
海膽墨魚軍艦 / 芥辣八爪魚軍艦
玉米蝦船
( 26-JUL-2015 SUN )
今朝 9 點半已經醒咗 仲諗住起碼瞓到 12 點添 因為 d 藥勁料嘛 ~
里奧大人問我食咩 我話你話事啦 佢話金姆指 我話唔好 咁麻酸樂呢 我話唔想 之後我話想去大快活 佢喺度笑 話一早就講大快活啦 假民主 哈哈 我承認我係 ~
唔係講笑 我好小出街食雞扒 但依家禁食祈禱只食白肉 加上我唔多舒服 就算食炸嘢都唔好喺里奧大人面前食啦 未比佢煩過咩 哈 ~
今日唔番教會 我想喺屋企休息 咁沖埋涼 開機洗埋衫就食藥 我同里奧大人講 我其實好攰 但硬係瞓唔到咁 感覺有 d 似失眠感覺 里奧大人就開始擔心我喇 咁我睇飲食男女啦 等對眼攰 d 可以瞓嘛 咁真係越睇越眼瞓 1 點 50 分開始瞓 瞓到 2 點 10 分 咁都好 熟睡 20 分鐘 又好似精神好多 最搞笑係里奧大人話 佢見我瞓咗 去廁所都唔敢 驚我聽到聲音又醒呢 因為我真係超級勁醒瞓呢 ~
差唔多 3 點就去食 tea 4 點半出發去探媽咪喇 ~
原來係吉列雞扒黎嘅 咁唯有唔食塊皮啦
咁里奧大人話去廁所 咁我行入去先嘛 佢叫我記得唔好頂咀 好搞笑 因為我成日話會忍唔住發火 佢入哂腦啦 哈 ~
媽咪今晚食咗 d 粥 咁都好 之後佢又係瞓啦 我唔理佢 lu 因為我都好攰 之後家姐黎埋 拎咗小小雲吞麵比媽咪食 咬粒雲吞就吐出來話唔食 話依家鍾意食齋 其實我想話明知雲吞有蝦有肉就一早唔好食啦 妳唔係第一日食雲吞呀嘛 不過我唔出聲架喇 留番啖氣暖肚好過 ~
坐到 6 點 45 分走喇 其實媽咪唔係瞓嘅話 我地一定會陪到 8 點 但佢都係瞓 咁我地走好過 好過咁樣好浪費時間 ~
揸車去淘大 因為今晚去元氣 用埋 d coupon ~
食到 8 點幾就走喇 家姐同我去萬寧換 Staub 佢係都要再送多個煲比我 佢自己再加 $199 換 2 個大碗 換哂就走喇 因為我要同里奧大人去買啤酒 所以佢自己去停車場 lu ~
番到屋企即沖涼 抖陣就食藥 11 點即瞓 難得想瞓嘛 ~


text:
食完第一 round 之後 老闆就帶我地去果園參觀 介紹 榴槤 熱情果 荔枝 蜜蜂 咁近距離見到呢 d 個個都好興奮 除咗小寶 因為佢都係應該最想只係狂食榴槤狂食榴槤 嘩哈哈哈 ~
新鮮蜂蜜 - 原來帶 d 酸味架
( 放煙等蜜蜂 clam down )
蜂后呀 佢一行呢 其他 d 蜜蜂會開路 好得意 因為親眼見到
Passion Fruit ( 熱情果 ) - 酸到呢 所以比哂小寶食 佢真係食到好滋味咁架 呵呵
荔枝樹 - 未熟架 如果熟就好啦 又可以試下
老樹 - 呢棵 1987 年
貓山王用繩縛住 唔係跌落黎呢 野豬會食哂架
隻狗好乖 沿途跟住我地架 應該係保護果園老闆 我地去到果園嘅時候 佢地好乖坐喺枱底 唔會走黎聞我地架 咁我都無咁驚 哈哈
( 我覺對耳仔好似好大咁嘅 )
Buddys 好得意呀
老闆有 3 隻狗架 隻隻都好乖 我地抖緊嘅時候 老闆收到 call 話有大蛇 即刻拎支搶出黎 幾英呀 之後 3 隻狗一齊跟住去 我覺得好感動呀 d 狗真係好生性 唔怕死 最緊要係保護到主人
( 多謝阿表 & 小寶 ^^ )
個個一心睇榴槤影榴槤 我真係無咁距離見過榴槤樹架 阿表又異常振奮 明明話帶大機影果園 點知居然無影到整個果園嘅場面 里奧大人同小寶又係主攻榴槤 無影園景 不過都無乜所謂 因為我地下次都會再黎 已經諗埋策略點食點影呢 ~
差唔多 5 點就走喇 今次食咗 2 round 咋 第 2 round 仲係只食得 1 個貓山王 比個竹腳搞掂哂我地啦 唔係唔止食咁小呀 同埋我真係飽到上喉嚨頂 再比我食就獲利回吐架喇 與此同時 我發覺呢個密密食嘅 trip 一定要有小寶 無佢真係唔掂呀 我自問有食力都甘拜下風 ~
之前掛住跟老闆車 應該無人會記住入去嘅位置 所以走嘅時候都唔記得轉左定轉右 小寶問我 太睇得起我啦 後尾唔知阿表定里奧大人話轉左 好左啱路 因為阿表話轉錯就會去好遠架喇 ~
又坐咗差唔多 2 個鐘頭車 今次我同里奧大人又喺車度瞓咗 好難唔瞓 頭先出完汗 又飽喎 所以真係辛苦哂小寶同阿表呢 ~
居然有 d 塞車呀 好在阿表兜路 所以差唔多 7 點幾就到咗 SS2 Pasar Malam 喇 ~
一落車都幾大風 仲好開心同阿表講掃街有風好舒服 點知佢話原來想落雨 嘩 嚇得我地要快快行 快快買 快快食呀 ~
邊行邊食 我好鍾意圍埋一齊篤黎食嘅感覺呀 再買 d 一陣食 之後去買涼鞋 最後就係買大量脆脆番香港 超級超級滿足呀 ~
Keropok Lekor - 馬來西亞東海岸美食 ( 炸魚條 ) - 好濃魚味呀 但唔腥 唔係要食其他嘢 我會想再買黎食
麻坡 Otak Otak - 上次食過好食 今次都一樣好好食
買江魚仔嘅檔口
香蔥薄脆 - 里奧大人指定要食架
脆脆檔口 - 好多款架 同埋仲有餅乾 不過我主要係買 "米米" 同 "海鮮脆" 呢
菜粿 ( 三個口味 : 韭菜 / 沙葛 / Sambal ) - 阿表話今次算厚皮喎 我話香港囓厚皮係睇唔到餡嘅顏色架 所以唔算厚 同埋我覺得餡嘅份量都唔小
食到都飽飽地 但今次重點係食碌碌 今晚好舒服呀 完全唔覺得熱 食下傾下 之後小寶又介紹 Ramly Burger 比里奧大人食 其實個個都好飽 所以停一停 再諗幾諗 我同里奧大人講 唔食下次未必黎食架喇 佢就會食呢 小寶又係咁話好好味 佢都想食 之後聲都唔聲就一齊去買黎 share 食 friend 到呢 估唔到小寶真係好想食 因為佢食得快過里奧大人呀 好小見呢 但佢食碌碌又話飽唔食 暈 ~
Ramly Burger - 阿表話係馬來西亞著名 Burger 檔 大部分 7-11 外夜晚都設立 Ramly Burger 檔 小寶唔食牛 所以食雞肉 Burger 我食咗一啖 d 醬汁酸酸甜甜好味呀 成個包完全唔覺得乾 正呀 街邊檔都咁好食 woo
今晚真係食夠喇 所以阿表帶我地去買貓山王 因為我想買比媽咪食 好感恩有得買呀 原來唔係檔檔有架 ~
2 個老闆非常非常之健談 傾下傾下一望 無啦啦又多咗 3 個人企喺老闆後面 計埋我地 總共有 9 個人圍埋企喺度傾計 幾墟冚呀真係 之後又介紹山竹 又傾下 又每人開一粒比我地食 其實真係好鬼飽啦 但佢係都要我地食 咁我地都要比面 之後包好哂盒貓山王 又話邊個明星黎過 邊個最衰 邊個最好咁 又傾一大輪 之後我地要走啦 咁影下相 佢叫我地坐佢個收錢位度影呀 又比把開榴槤刀我地做道具 超好玩呀 下次都會再黎呢間食同買呢 ~
Durian Buffet - 我見到有人張枱有幾盒打包榴槤 同里奧大人講話都幾好喎 食唔哂可以打包 里奧大人話人地係咪唔係食 Buffet 呀 ?!?! 嘩哈 係喎 無理由食唔哂打包咁 so 家嘛
每枱都差唔多 1 人個 1 個榴槤 我覺得大開眼界呀 因為我食榴槤真係當飯後果 唔會當正餐呢
好喇 又 12 點幾喇 要番酒店休息呢 呢日最攰應該係小寶喇 ~
行程完畢 ^^


text:
Sunday, December 28, 2014
小目標
逼自己去做一份兼職 是以前從來未試過的
雖然還沒有正式畢業 但我其實也試過不少工種
傳單員 文員 銷售員 打字員 補習老師 Barista(只做了數天) 等 都試過了
還是找不到自己想做的工作=/\=
最近看了本書說 大目標是要由小小的目標完成
就讓我先完成這兩個月的目標吧 要堅持下去 不要辭職:D
有時候 人總是要重覆犯錯
Tuesday, December 16, 2014
箍牙日記下集及常見問題
整個箍牙時間:6/8/2012 - 23-11/2014
(備註: 包括埋做諮詢 影相 等整模既時間:)
長達兩年既箍牙體驗終於完結! 聽過好幾個人講 效果好顯著
好似變左個新既人咁 就覺得幾辛苦都值得 hahaha
雖然依家每晚訓覺既時候都需要帶住佢黎keep住D牙唔好走位.
Btw 箍隱適美係減唔到肥 因為唔會點影響到食野
不過我因為箍牙都食少左好多薯片 因為薯片好容易痴係牙上面
如果食完擦唔到牙 再戴返 我真係諗起都覺得核突
1. 點解要箍? - 其實我唔係傳統哨牙 而我決定箍之後都有好多人問我「點解你要箍?」
我個情況比較特別 係咬合唔齊(棚牙合埋既時候 條脷可以從中間穿過(°_°))
所以我講野會唔正 好lur(即係漏風)
2. 點解唔箍傳統? - 見識過身邊既人傳統箍牙方法既痛苦 箍牙果段時間咩都唔食得
又痛又好容易kick住. 都聽聞話食完野渣會係晒個箍上面 即刻嚇親唔想箍傳統
雖然佢比較平同埋時間快D之餘 其實慣左都無咩感覺 但我都係忍受唔到
3. 隱適美既壞處?
- 上網搵過甚至聽人講過話隱適美唔夠力 牙要搞好耐先箍完
不過我無驚無險咁過左兩年 而且對我日常生活無咩影響
對我黎講 每次換新箍 D牙因為要適應新箍而引致既痛楚都係好少事
因為最多痛+痺 幾個鐘 就咩事都無
- 另外一個麻煩點是 食完野 其實因為箍牙初期既牙窿比較大
所以我就算返工或出去食飯都拎定牙線等食完去廁所整整棚牙,
所以依家都形成左個習慣會用牙線(我唔識用傳統果隻 所以我都係用牙簽形果款牙線)
4. 揀邊個醫生好? - 其實我決定箍之前已經上網做左好多research 睇過好多人既分享
而決定係唐醫生既原因 係除左佢靚仔:P
最大原因係第一,收費合理-四萬五全包
(請注意係兩年前 再加上佢無幾耐之前係沒女上完電視 我唔知有無因為紅左而加價(☆_☆))
第二,佢有幾間診所方便你隨時見佢 (不過我都好少去覆診,
因為去左幾次 每次都係同我講:「 箍得幾好喎 keep住丫! 」
我等左成粒鐘 但睇得幾分鐘 其實你可以繼續問佢多D野
但我又無咩特別野想問 又唔係想同靚仔吹水.....
不過如果你鍾意既話 幾時去搵佢都無問題架
最緊要既係:乖乖地帶足個鐘數 同埋準時換箍其實就ok了)
5. 牙套點樣keep? - 我開頭會用牙刷 刷 但聽人講好易整花同整爛個箍
到最後我買左假牙清洗片去浸佢XD
其實我唔知咁樣O唔OK 但對我黎講 咁樣仲乾淨過用牙刷 刷佢~
下面就係 我D牙箍照(已經全部清洗乾淨XDD 如果唔係應該KEEP到好臭....
同埋d號碼其實有d錯 因為我自己都唔知去左邊XD.)
上排既箍~
其實睇呢張就可以發現上排既牙齒最大既分別
呢張就係下排牙齒既對比圖~
呢d係refinement.. 其實同第一phase 最後果個箍差不多
個樣無咩大改變
依家個面型就係咁XDDDDDDDDD
下面有再驚嚇D既相.
老實說 如果露齒笑起上黎 都係唔好睇XD 但係已經比之前齊左好多T^T .
最緊要係我成個面型都改變左:D .
多謝收看~XD
Sunday, December 14, 2014
箍牙日記 上集!
正因為自己 岩岩箍完牙 想打返篇日記紀錄同埋分享返自己箍牙既經驗
以下係我兩年前打低既-v-
6/8/2012 -
係我第一次係唐逸謙醫生度CONSULT
因為我之前已經CONSULT左兩個既關係 再加上佢靚仔=_= 我就決定係佢度箍啦:D
咁我當日就整左牙模 照左X光 同埋 幫我D牙 四方八面咁影左張相.
搞掂之後佢就同我講要等差唔多一個月 要SEND D INFORMATION
去美國果度評估下整個3D 模型出黎睇下..
31/8/2012 - 就係去睇下個3D動畫片 睇下我完成之後會係點樣既
我係第一個PHASE係要帶38個COOL的 佢同我講我個情況係要2年半
所以我一定唔只38個COOL... 加COOL都係正常的 因為要睇下你第一期COOL完之後 你個成果係點
呢一日我都要MORK埋4隻牙 因為 其實唔係個個情況都要MORK
只係我唔好彩要MORK4隻好牙 你實際的情況要睇下醫生先得
諗返起果日D血標到兩個口罩都唔得掂 勁辛苦(兩年後既今日我仲記得=_____=)
20/9/
上1st cool..首先佢要係我上面加attachment..即係同你d
好似係幫你D牙移得好D既! 第一日上當然係唔習慣
食野果時除佢落黎都好麻煩 因為如果你食野帶住佢 佢會滲落你D牙度 到時蛀牙就麻煩
每兩個星期換一次COOL 希望我記得UPDATE 我的進展啦:D
好明顯我以為自己會有心機得閒就UPDATE 但好明顯就無啦!XD
不過好彩自己有KEEP低D箍 可以諗返起自己D牙到底變成點..
最重要既價錢呢 我2012年去箍連MORK牙.. 總數是4萬5.
抵唔抵絕對係見仁見智 但聽到人地同我講 靚左好多丫.. 塊面好尖 個鼻又高左
真係會忘記左個4萬5既存在(有D明白點解D女人會去整容(๑´ㅂ`๑)
未完待續.
Subscribe to: Posts (Atom)


text:
星期六, 12月 07, 2013
轉吓口味 !
逢星期五細囡豬都要帶午餐返學校食,
好多時我會做麵包俾佢嘅,
不過,
今日就整咗 Wrap 俾佢轉吓口味 !
屋企有 D 叉燒剩,
再加 D 彩椒嚟包,
既健康又好味 !
一大塊 Wrap 可以包到兩份,
佢要三份;
咁留一份畀我自己做早餐啦 !
我嗰份就唔要太多料,
加杯義大利咖啡就啱啱好,
唔會太飽 !
今朝起身發覺隻無名指好痕,
兼且無啦啦腫咗 !
本來唔打算除隻介指就咁搽止痕藥膏,
點知搽咗止痕藥膏過咗一陣依然係咁痕 ~ ~ ~
無奈隻手指仲腫得更勁,
如果唔除介指就怕後果就更加嚴重 !
用盡方法;
好艱鉅先除甩隻介指,
再搽多次止痕藥膏,
過咗成個鐘之後,
雖然唔痕不過就依然腫 !
冬天應該係無蚊吖,
莫非真係無名腫毒生瘡仔 ??!
星期五, 12月 06, 2013
大蘑菇茄子鹹魚醬煮肉碎
喺我呢豎食材唔多,
有時真係唔知買乜嘢餸嚟煮好,
又怕畀人投訴話食嚟食去都係嗰啲嘢,
( 雖然都未有收過投訴 ! )
但係都怕自己食到悶嘅 !
唯有轉吓囉 !
見大蘑菇同茄子都應該做到好朋友嘅,
就試吓加 D 手剁豬肉碎嚟整,
當然唔少得用埋鹹魚醬一齊嚟煮啦 !
估唔到又確係幾好食喎 !
咁就啱晒喜歡撈汁嘅細囡豬啦 !
星期四, 12月 05, 2013
換對新嘅 !
細豬小姐九月尾生日嗰時同表姐 Shopping 喺 Clarks 買咗一對短靴,
佢好鍾意呢個款,
點知啱尺碼嘅又係最後一對 !
唔知佢當時係咪太開心,
所以就無睇清楚對靴有無問題就買咗嘞 !
點知到佢上個月攞嚟著先發現對靴有一邊爆咗線 !
打電話問表姐男友 Steve (佢係 Clarks 嘅高層),
收據又唔知點解會喺佢度?
佢又話飯聚嗰陣帶畀佢睇吓,
當時仲以為佢幫手攞返去換對新嘅 !
點知佢都係話叫我哋自己拎去分店換 !
擾攘多時;
終於上個月尾細豬小姐攞咗去屋企嘅分店換,
原來呢間分店又無賣呢款短靴喎 !
不過店員二話不說就打電話去貨倉查詢,
最終新靴由貨倉直接寄嚟 !
唔使三日就收到新貨喇 ~ ~ ~
細豬小姐終於有新靴著嘞 !
星期三, 12月 04, 2013
兩個胃??
( 1 - 12 - 2013 ) 星期日
朝早同細囡豬補完習無咩地方想去,
咁我哋兩個就去咗 Fleet 飲茶 !
差唔多一點鐘先去到 "水天" ,
又無車位;
唯有泊遠 D 啦 !
唔好畀 D 相誤導呀 !
第一轉其實只係 Order 咗 6 碟點心咋 !
呢度有即拉嘅腸粉,
仲有細囡豬嘅至愛 " 炸兩 " ;
真係好滑㗎 !
芋角就油膩咗 D,
而且有人又話太飽,
食唔落 " 芋角 " !
點知有人要叫甜品嚟食 ~ ~ ~
有人竟然就食得落兩個蛋撻仔喎 !
唔通佢真係有兩個胃嘅?
星期二, 12月 03, 2013
長期做減價
上星期六放咗中文學校就返咗屋企附近揾嘢食 !
天寒地凍,
唔想行太遠,
去 Crab & Dragon 食個 Lunch 就算 !
細豬小姐話呢個雞胸肉唔係太乾喎 !
我就鍾意食呢個辣牛肉,
但係就一啲都唔辣 ~ ~ ~
細豬小姐就係鍾意咁樣攪碟嘢嚟食嘞 !
臨近十二月都唔係太多人喺商場買禮物,
唔知 D 人係咪留番最後個幾日先嚟衝刺呢?
我哋就喺暑假嗰時已經喺香港買定聖誕禮物嚕 !
只係要幫我二家姐買呢隻魚油丸就要揾多幾間喇 !
事關呢隻魚油丸長期做減價,
而又唔係有太多貨 !
訂閱: 文章 (Atom)


text:
2014年5月13日 星期二
停學BALLET
小齊上左年幾兩年BALLET 之後,
咁媽媽覺得都係時候停一停,
問左小齊佢都同意,
所以ballet 班只會上埋呢個月~
諗返當初點解比小齊上ballet 呢?
係因為果時佢活動能力發展比較落後,
18個月先識行, 2歲都唔係好敢行樓梯
我地就諗不如比佢學下跳舞啦,
多o的郁動會唔會好d?!
呢張相個樣好好笑~~
可能因為係年紀大左, 又可能真係跳舞幫到佢,
小齊o係活動能力方面o既落後都逐漸追上o黎
當然到今時今日佢都唔係好大膽o既人,
所以有d 動作我解讀佢為"唔敢做"
好似好多小朋友會從幾級樓梯/梳化跳落o黎,
呢樣o野真係從來唔會發生o係小齊身上, 佢都好錫身下~
我心諗:"你個人咁怕死都好, 起碼我唔駛看牛咁看你"
o係呢度學左年半ballet, 觀課3次,
眼見小齊上堂都係enjoy o既
而跳果方面我覺得佢就麻麻地喇,
佢enjoy 聽住唱多過聽住跳,
所以好多時o的舞步都跟甩o既
學左呢年半期間考過一次公開試
CSTD BALLET 試, 成績一般, 成日跟甩舞步o既佢合格都算好了!
停ballet之後我地星期日就會好得閒,
決定先同小齊enjoy 下, 暑假都唔會特別再加活動比佢,
會去下旅行玩多d先
放埋暑假就K2, 但9月開始o既興趣班已經開始左報名同留位,
經過呢幾年o既觀察同埋問小齊o既意見,
我地出年會因應佢學校時間調整過上興趣班o既安排同時間,
希望配合到小齊o既作息時間, 亦可以就佢o既興趣而培養一下~
是日靚衫: Paul Smith Junior
訂閱: 張貼留言 (Atom)


text:
行程踏入第三日,
係我o地o既新嘗試--自駕遊!!
o係香港已經聽唔少朋友講日本自駕遊o既好處
咁就襯今次o黎試一試啦!!
首先要安排o既係一個國際駕照, o係敗家媽媽不斷催促之下總算搞掂
敗家媽媽冇車牌咖, 但今次book 車一事係由我負責o既,
日本好多租車公司, 我都冇格價乜滯,
橫掂酒店都係thru jalan book, 租車都唔爭在
最近都係thru "JALANレンタカー" 租車
我地只係中間三日會用車, 租o既係nissan cube
三日車租 + car seat + 保險 + 借還車地點唔同 盛惠: 28455 yen
聽朋友講算貴了, 不過冇深究了
由於我地住池袋, 所以book左o係池袋拎車,
過程有少曲折不過最後都ok 冇問題
一拎左車就學埋用個gps, 都唔難的, set左目的地之後就看圖索驥
不過由於係返工時間, 都有點塞車,
爸爸又第一次o係日本揸車, 而且未熟習個gps o既位置, 都行錯左幾次
好在一行錯gps又會generate 條新路線出o黎, 只要定定地行錯都無傷大雅的
睇下, 幾塞車...
第一次o係日本揸車, 爸爸話好似玩緊"首都高速"咁...
個gps 畫面都有d似打機咁話
日本d gps 真係好準繩, 顯示又易明,
我地揀左英文語音提示, 轉左轉右一早會講定,
連阿女坐後面都聽得一清二楚, 仲提返我地 : "頭先都話turn left 呀"
今日第一個目的地o係千葉縣o既木更津,
由東京去千葉縣會經過一條超長o既tunnel 加大橋,
好偉大o既工程呀
咁大個女都未見過咁長o既跨海大橋同埋咁長o既隧道,
睇呢張o係網上搵o既相好似唔係好長,
但aqua bridge 其實有成4.4 km, 連接住o既海底隧道有成9.6 km
o係橋上o既車速限制係40km/h, 因為實在太大風了,
望出去海面有無數白頭浪, 仲係一望無際o既大海呀!
呢條長長路o既toll 盛惠 三千yen
過左橋到達千葉縣都仲有成個鐘車程,
我地今日o既目的地係 -- マザー牧場 MOTHER FARM
見到呢個路牌仲有半個鐘車程先到
成11點半鐘先到達,
其實mother farm 都係一個幾hit o既親子景點 (我地o係果度都遇到香港人)
但如果唔係自駕而坐public transportation o係東京出發o既話,
路程比較轉折, 而且d 巴士又限時限刻, 仲要拎埋bb車真係頗難
係因為自己揸車我先會揀呢個景點
係星期六但係都冇乜人噃
o係mother farm 望出去o既風景, 真係豁然開朗
第一個活動係 -- 抱兔仔
我地啱啱join到12:30 果轉
玩之前會分發apron 同 手襪仔
小齊唔驚仲好似幾開心
我地問佢兔仔係咪真咖佢都話"真咖"
小齊抱到定一定郁都唔敢郁, 我地鼓勵佢摸下
兔仔真係好乖, 好似玩具咁
嘩, 好多兔仔!!
工作人員捉起一隻兔仔叫小齊掂下,
佢開頭有d 驚不過後尾都肯掂下握下手
抱完兔仔之後就趕去下一個活動了~
マザー牧場案内所:
〒299-1601 千葉県富津市田倉940-3
TEL. 0439-37-3211


text:
天氣開始涼,無o甘熱嘞!襯住重陽節去行o下山,雖然未係好涼快,但係行o既時候有D風,都OK,唔太熱喎!
懶o左好幾個月無乜郁動,今次行條容易D o既山徑,於是揀o左馬鞍山郊遊徑,由馬鞍山行去西貢,我o地行o左4個半鐘,呢次行得都唔算太慢嘞!
搭巴士入到去馬鞍山o既恆安村,已經11:40am嘞!
過o左隊道,望番去恆安村
沿住馬鞍山村道一直上
行無幾耐,會o係高速公路橋底穿過
沿途望上馬鞍山
初初以為呢隻係蝴蝶,睇真D,應該係飛蛾哩!好靚呀!
上斜o既途中,見到其中一個石礦場o既入口,比鐵絲網圍住,雖然鐵絲網有個比人整開o左o既窿,不過我o地無行入去嘞!
我o地就係沿住呢條石屎路上去馬鞍山郊遊公園,一路上都有好多車呀!
沿途o既涼亭,我o地o係o度坐o左陣,飲啖水,又繼續行嘞!
如果唔想行呢段悶悶地o既車路的話,可以搭村巴呀!由耀安村開去馬鞍山村,不過班次幾疏o下呀!
行行o下又見到隻好靚o既蝴蝶,想影多張近D o既時候,飛走o左嘞!
唔駛一個鐘,上到o黎馬鞍山郊遊公園嘞!
呢日有好多人o係o度BBQ哩!
馬鞍山郊遊公園o既家樂徑
o係馬鞍山郊遊公園影o左幾張相,又繼續行嘞!
向昂坪行去
呢個係另外一個石礦場o既入口,就o係石屎牆o既對面,由郊遊公園行到黎呢o度太約半個鐘o度.
石屎牆o既對面草叢,有條唔明顯o既路,沿住行入去就係嘞!
行到入去,首先會發現呢間外牆寫滿字o既小石屋,呢間應該係以前石礦場o既更亭,依家呢o度就變o左玩War Game o既好地方
小石屋對落有一小遍周圍長滿樹o既空地,不過石礦洞唔o係下面.去石礦洞,就要經過石屋,再一直行,然後上番少少,就會見到,我o地都o係o度搵o左陣先搵到個礦洞呀!
石礦洞已經封o左,好危險,千祈唔係嘗試行入去呀!
參觀完石礦洞,行返出石屎路,行無幾遠,會見到呢間石屋,我估似係存放石礦倉庫呀!
又見到蝴蝶哩!
離開石礦場,行10分鐘左右,會見到個似係停車場o既地方,之後就要行石仔路嘞!
呢o度o既水,係供應比村民飲用o既
溪水入面有D好大隻o既蝦仔,可惜影唔到呀!
行無幾遠,又見到另一條溪流
呢個唔知係乜山哩!
2:15pm,行到o黎涼亭,呢o度有叉路,一邊去企嶺下,另一邊去大水井/基維爾營
行到o黎涼亭,有D肚餓嘞!我o地o既午餐,就係上次o係深圳買o既綠茶味Oreo,食落口涼浸浸o甘,好食呀!
食完o野,休息夠,向大水井方向出發
由涼亭行多10分鐘左右,會見到一遍開揚o既樹林
呢個山叫大金鐘,個形狀又真係幾似呀!
牛牛攔路呀!o係過呢條路之前,一定要屈一屈出行去睇個靚景先呀!
無敵靚景呀!
下面係西貢,可惜有層霧呀!
另一邊係藍天哩!
由無敵靚景行多幾分鐘,o黎到分叉路,右邊係去基維爾營,而左邊就係我o地要去o既大水井
向西貢出發
一路落去都係呢D大石路,好易扭到腳呀!
行o左十幾分鐘,終於離開大石路嘞!
15:50pm o黎到條村,原來仲有一段路先到西貢哩!
o係村o度發現o左呢棵好矮o既樹
沿住菠蘿輋道落西貢,如果唔想行的話,呢o度有Van仔去西貢呀!
途中見到儲水廠,附近村屋有隻挷住繩o既狗狗不停向住我吠,比佢嚇到我求其影o左張就走哩!
16:17pm 落到山
一落o黎就係消防局
仲有一段路先到西貢市呀!
一場o黎到西貢,慢慢行o下,順便搵o下有乜o野食
呢隻狗狗應該係餐廳養o既,佢踩住o果隻,同佢好似樣呀!
o黎到海邊嘞!
發現o左隻好大隻o既狗狗呀!佢企o係o度,高過我哩!


text:
買左個豆沙餅, 其實同叮噹餅一樣, 冇咩特別.
終於等到開門啦, 不過原先我地唔係去呢間, 但係因為呢間有八角魚刺身.
當日由於冇收盛, 所以唔知係咪因為咁而加左價
原價係1000円
八角魚 - 唔知係咪因為唔係新鮮, 所以麻麻地
甜蝦1000円
好好味, 好甜, 肉質結實
北寄貝剌身500円
好似熟o既會好食d
叫左個三色剌身飯2000円
送多碗蟹湯 - 好甜, 好好飲. 個飯有帶子 - 好甜, 好實, 個質感完全同香港食到o既好唔同, 仲有蟹腳, 海膽同三文魚
燒帶子200円一隻
好味
大家可以睇到一塊塊白之戀人點樣整出黎!
上到頂樓, 有間cafe可以食0野休息下!
我地一人叫左一個芭菲!
朱古力芭菲: 朱古力冇想像中咁濃味!
士多啤梨芭菲
跟住出去外面影下相, 其實無咩0野影, 最特別只係定時有0的肥皂泡放出0黎, 影出0黎幾靚.
去完工廠就返返出市中心, 行狸小路! 但係成日都無咩點食過0野! 見到呢間拉麵店就走左入去食喇! (記得好似0係旅遊書見過呢間0野)
成間鋪得1個人招呼我地, 落單, 煮麵, 執台到收錢都係佢!
叫左一碗有牛油一碗無牛油0既拉麵
仲加左隻溫泉蛋
食飽之後就行狸小路! 其實都無咩0野行! 成條街都係旅行團客!
之後我地就去左大通公園睇燈飾同影相~玩下玩下就玩左2個幾鐘!
之後就食晚飯, 我地是但搵左個食咖哩飯0既鋪頭入去食! 意想不到又幾好食wor!
門面好簡單!
咖哩豬扒飯!
賣相麻麻, 但幾好食!
我呢個係炸牛肉卷! 將薄薄0既牛肉卷埋再點粉炸! 好好食! 而定諗起都流口水!
加左個沙律!


text:
我好似一路都未講過有關我MUA呀呵?? 不過有部份朋友應該都知道我其實係已經Book在MUA﹐係早到哩‧‧‧Book完酒樓之後﹐跟住做o既就係搵MUA同埋Big Day攝影師﹐因為場地,化妝,同埋當日攝影﹐人只得一個for一日﹐無在就係無﹐唔似得﹐Book唔到車可以有機會Book到另一架﹐哩間Book唔到花球可以令一間都係咁平咁靚﹐所以一早就去搵喇.前前後後試在三個﹐其實本來係兩個﹐不過Pat Pat痕﹐心有不甘先至試多一個﹐變成前後試三個.
初初去搵MUA﹐鬼識咩... 杖似自己懂懂地化妝就周圍亂咁撞﹐第一位姐姐仔﹐我試之前﹐睇佢D相﹐噫喂... 佢擺係佢Website o既第一個女仔化得好鬼正喎﹐咁其他都好似正正常常咁﹐就book trial 啦﹐因為哩個之前想試Ami﹐點知問價問期係我問先﹐但點知俾人快我一步﹐早我一日打去Book試妝﹐即日試埋﹐仲Confirm埋添... 走雞啦.... 所以到哩一個就覺得不敢放慢手腳﹐快快手Book.我無搵好多人去睇我試妝﹐因為我覺得係一個好悶o既過程黎﹐就係搵在PY去陪我﹐當然麵係一定要到o架啦.哩位化妝師好得意﹐佢幫我試顏色係每邊面一隻色﹐Sorry.. 我真係唔係好睇到效果﹐佢仲要係無Set頭o既狀態下叫做幫我試完褂妝﹐O咀.到晚裝... 只係眼妝顏色轉在﹐深在DD﹐然後紥頭就係咁二用橡筋紥住就當Set在頭﹐O咀again.所謂轉妝轉頭都係超簡單 + 怪怪地﹐所以試完都推說要番去諗諗﹐夜晚係屋企佢仲send email俾我加Offer俾我﹐但... 我真係覺得佢唔係好Ok囉....
到第二個﹐搵到佢比較出名的拍檔﹐佢拍檔無期﹐然後就問我試Candy好唔好﹐咁我見Forum都有人講佢﹐咁Book在Trial先啦... 其實去之前15/16﹐我好懷疑係咪自己未搵到自己想點﹐怕試黎浪費錢﹐但最後我都有去試﹐但因為我去到好Last Minutes先決定試埋至算啦﹐所以係無叫朋友陪﹐只有阿麵陪o勒.第二個﹐俾我感覺好好多﹐佢講到好多理論,知識俾我知﹐當時都有傾有講﹐個妝我同麵望落去都幾Ok﹐Set褂頭超鐘意﹐好Cute o架﹐而晚妝方面佢都幾重手(到時應該可以溝通的)﹐佢Set頭真係好唔錯.... 現場睇超開心鐘意﹐所以即時Confirm在﹐不過當時唯一唔滿意係佢果日貼雙眼皮膠紙有一邊貼得唔係幾好﹐但我又衰﹐無即時話俾佢知﹐所以映出黎D相都怪地.
如果嚇親大家就唔好意思呀... 宜家肥,果陣更肥,前面留海D頭髮太短,仲有唔知係咪角度問題,番到屋企睇相係怪怪地的﹐不過我好Sure當時現場睇好唔錯囉.
明明confirm在﹐點解又身痕去試第三個呢?? 咪就係貼得唔好o既雙眼皮令我耿耿於懷囉﹐另加網友的化妝師化得佢好正又Young﹐仲平過我喎﹐所以心思思想轉﹐仲計晒數如果轉原來只係蝕DD而已﹐化得我Young好緊要o架嘛!!! 但哩個Book Trial都好難Book喎﹐佢期Full + 我咁橋有事前後改在二次﹐由五月攪到七月先有得 Trial﹐今晚終於試在番黎;而今次搵埋我伴娘去幫下眼﹐然後伴娘又叫埋花拉一齊黎睇o勒.
相對黎講佢舖頭比較細﹐頭飾都唔知算唔算多哩﹐咁佢係幾有心機o既﹐不過.... 化完出黎無我期待o既咁靚咁Sharp﹐同埋佢D Set頭功夫麻麻地﹐前面Ok 啦﹐不過後面亂到打風咁﹐無晒紋路.伴娘勁話佢好同埋化得靚﹐對眼係化得Ok﹐不過.... 無我想見到o既o野囉﹐有D失望﹐阿麵後尾同我講﹐都Feel到我無咩心機,唔雀躍﹐我應該感覺麻麻地‧‧
試埋今次﹐我死心啦﹐點解人地D試妝相可以咁靚咁正呢?? 我真係唔知﹐但上面D相係我用自己相機映o既﹐哩部機映出黎o既Quality去到邊我好清楚﹐如果以哩位化妝師o既手勢﹐我覺得唔需要放棄Candy果D訂去轉落哩位化妝師身上囉﹐不過‧‧如果我唔係一早Book在Candy在先﹐佢中標機會都係Ok o既.尋晚至意外係我竟然可以一試秀和服上身﹐不過原來係好薄o架咋‧‧‧
因為Candy係唔包頸鍊的﹐又聞說唯美提供o既頸鍊唔多Ok﹐睇黎我下一步就要睇睇D頸鍊喇‧‧


text:
係8月25號,美國東岸有一個颶風Irene,將會吹到o黎紐約呢邊,仲話呢個風非常之強勁
係8月26號朝,除咗天氣有少少陰,有少少悶熱外,都仲未有風同雨,所以我都決定返工,但到咗10點幾,老闆都話早啲關舖走人
返到屋企無耐,就聽到宣怖正午12點,所有交通工具都會停駛,因為我住政府樓宇,呢條村又建築係East River旁邊,怕風力太勁,會引致河水暴漲或其他o既危險
中午,有屋村職員逐家逐戶,要求各住戶要撤離,同時詢問各住戶會否撤離
如果唔打算撤離,再寫底聯絡電話號碼,如無其他地方撒離,仲安排咗一間高中學校做避難所,仲僱用好多學校巴士o黎接載需要去避難所o既居民
但我住嗰楝大廈又唔接近東河,所以我哋決定留係屋企,亦都己經一早準備所有用品
話5點後將會斷水,斷煤,斷電,原本仔仔爸都係決定留係屋企,但我奶奶就比較緊張,所以最後我哋一家執齊包袱,去我小叔屋企留宿,當然我哋唔會丟低Charco仔同天師仔啦
去到我小叔屋企,就安置兩隻仔去Basement,個Basement放咗好多雜物
Charco仔放出o黎後,一直匿係床下底唔肯出o黎
最初天師仔都有匿係床底,但好快不敵佢自己o既好奇心,就走出o黎四圍走動,後來要格硬抱Charco仔出o黎放上床,但佢都仲係好驚唔敢郁,又唔肯食嘢
佢好想瞓覺,但又唔肯放鬆,一聽到外面有風吹草動,就抬頭望吓,仔仔爸攞啲糧餵佢,佢都只係食咗少少
我同阿姐一沖完涼,就返落去陪佢哋,阿姐攬住Charco仔,佢就慢慢開始放鬆,開始瞓覺
而天師仔就掛住週圍八,點都唔肯瞓,後來佢都係上床hea咗一陣
係Basement又無電視,部Notebook又俾仔仔爸霸住,所以我倆母女就早早上床瞓覺,到咗半夜兩點,Charco仔就開始走落地週圍八卦,但都仲未肯自己食嘢,飲水,到最後至疴咗一次便便
佢仲跳上啲雜物度,走上窗台,天師仔見佢走上窗台,佢又跳埋上去,仲要霸咗o忝
Charco仔八完之後,就跳番上床,好似又驚番咁,都無再落過地
天師仔,Charco仔一番到屋企就自在晒,Charco仔仲返到屋企無耐,疴咗篤大便便o忝


text:
Thursday, May 12, 2016
2016 香港遊 - day 7
終於到星期五,即係weekend可以有亞媽陪,開心! 我地今日同佢地食完早餐後,就去超市買d零食,
跟住返左屋企hea左陣,因為實在太攰了. 我就係屋企訓著左,訓到成12 先知醒,之後就衝衝出去食個lunch, 我地選擇左去屯門,因為西鐵站沿線,同埋都算近,都係兩個站. 去左 v city食個拉麵,都ok既,最中意係唔駛比tips. 我呢邊d tips愈來愈貴,而家要成18%, 就算service差,唔好食,都必定要比,搞錯! 所以係hk, 唔駛比tips, 真係幾開心架. 跟住就係v city行陣, 跟手再去番食綠茶雪糕,本來係打算食個雪糕就算, 點知又話要最低消費$100, 搞到又叫多個野食,但係一d都唔好味,總之食兩個雪糕就算. 食完tea後,就去市廣場個邊行陣,實在太大,實在太唔識行, 好似條條路都一樣咁,搞到我都迷哂路. 不過好彩個度有d姐姐可以問,我就不停地去問佢點去個d地方, 嘻嘻,唔熟路呀真係,咁多年都無去過. 到夜晚我地就join番兩隻野加屋企人去深井食燒鵝. 其實真係個樣好好味,但食落去真係好肥好油,真係食一次便算. 不過emma就十分喜愛呢d雞脾鵝脾之類既野, 真係食到唔停口呀!而hannah姐又可能無nap, 所以食食下又話要訓,唉,真係瘦哂呀! 因為hannah訓左,我就同埋emma and屋企人去左食糖水,我地叫左榴槤酥,楊枝甘露, etc既甜品,真係肥c了. 其實返hk後食左好多榴槤呀,因為亞媽又買左個比我食, 我姐夫又買左個比我, 成家係得我同我亞媽食架咋,我老公聞到就想嘔,我係中意, 但一下子食咁多真係有d食到反胃.
拉麵OK啦,不過不失,無咩驚喜
呢個雪糕OK,不過其他野都吾係我至愛,仲要最低消費$100,真係吾駛再去.
呢餐燒鵝都吾平,不過我覺得比起以前,D鵝無咁好味,同埋真係好肥呀! 少吃為妙!
不過呢隻豬又食得好滋味,真係有你無你,食左先.
甜品都OK呀,D榴槤酥都幾好味呀!
其實想講番,本來打算係hk買衫買野,點知真係咩都無買過返來,
係買左d snack, 真係買唔落手呀. 我一心打算係hk買衫,所以帶左真係兩套衫,好彩有個兩套, 如果唔係我真係無衫著出街,可能本身都有d picky, 之後再睇個價錢,真係唔想買. 我覺得雖然美國d style可能無咁岩我,但至少都係有d brand, usd $20 一件tops真係唔難搵, 一條裙大約$40 都可以有,所以我覺得如果買,真係唔抵. 大人衫已經唔抵,小朋友衫更什, 有次見到條 elsa裙,成 $400 hkd, 即係成$50, 就算折左一半,我都覺得貴,真係唔買都無所謂.
經過幾日自己出街後,weekend就要陪下屋企人去玩,
我地就一早決定去disney. 當然啦,香港disney點都比唔上美國,但係, 有屋企人一齊去就priceless, 可以幾個小朋友咁一齊玩,一齊食,都真係幾開心架.
下篇講去disneyland
Tuesday, May 10, 2016
香港遊 day 5&6
經過一連幾日既虐待,我地決定呢幾日出街都唔預佢地,自己出去! 終於都有幾日安樂茶飯食下.
星期三我一朝早就約左我個friend食早餐. 佢係我係美國識既一個朋友,個陣都係同時間有bb, 所以相識,慢慢就傾下計. 我地係group到知道大家會返香港,就決定約出來大家見下面, 最巧合係佢都係住天水圍,仲要係同一個屋苑,只不過係唔同座,
所以咁近,真係唔可以唔約出來呀! 相識是緣分,就算我同佢係美國本身係一個東一個西, 但都因為大家係香港人所以都連接起來,真係緣分幾奥妙. 我地食過早餐後,大家都要各散東西,佢因為第二日就要飛返美國, 而我又要返屋企湊我個大仔! 不過好開心見到面,佢個仔係個mix baby, 真係好好好cute呀!!!
可愛dexter 仔,下次再見!
之後會合左老公,就搭車出去旺角,
本來都有d擔心亞媽搞唔搞得掂兩個,但我亞媽話佢地都ok, 食野玩下搞下就又一 day, 咁我都唔應該再諗得太多去擔心佢地lu, 不如試下enjoy下啦! 我地去旺角係去meet up我老公個friend, 都有幾年無見啦,佢本身係美國讀書同住,之後就返左香港, 可能大家又係香港人,都有時會whatsapp下. 我地去飲茶,飲左成幾個鐘,真係誇張, 不過無左小朋友係隔離嘈喧巴閉真係寧靜好多!之後我地就行下, 又因為老公夜晚要約佢香港分公司d人食飯, 所以我地就同我老公去搭車送佢去個office度之後我就同佢朋 友再傾陣行陣. 香港人d腳骨力真係好勁,我覺得呢次返去不停行,真係行到腳軟, 可能我真係慣左呢邊大部份時間有車,同埋年紀開始老了.... 跟住夜晚約左屋企人食飯,我就當然等我亞爸車我啦,咁鬼遠, 哈哈. 無車真係唔駛旨意住天水圍!!去到餐廳, 見到兩隻小鬼,一隻訓低左,另一隻就食緊野,唉, 時差真係搞到佢兩個不似人形咁,其實返去係咪害左佢地呢?? 本來想叫醒hannah, 但佢一叫醒就係咁喊,唔聽話,我知佢係好攰,但佢好多時都係咁, 真係眼訓大個天. 之後又要我訓話一輪,跟住又驚左我,佢就比我亞媽拖住, 我就推住emma, 唉,真係好鬼辛苦. 好彩有亞媽,佢幫我湊住佢地,我就可以輕鬆一下.
enjoy左個我至愛既茶記,好味!
星期四, 我地同兩隻野食完早餐,就跟車出去.
朝朝早好豐富早餐,好飽!
我地今日約左做推拿,
其實我以為會好舒服,但原來係痛架! 不過我都忍到既,但有d位真係痛到流眼淚. 跟住去左荔枝角行陣,又去深水埗行陣,再去佐敦配眼鏡, 之後我約左我d小學同學食飯,我老公話唔去, 咁我就陪佢行去柯士甸站搭西鐵,佢就搭車返去, 我就hea到7點幾食飯. 係柯士甸站見到有個牌寫住elements, 咁我成日聽過呢個名,但又未去過,咁諗住去睇下啦,行上天橋, 行行行...行到一半心感不妙,點解行極都未到既? 條天橋係咪真係connect elements架,因為大大話話都行左成10 mins, 係中間,唔上唔落咁,唯有努力d, 最終去到elements, 靜過隻蒼蠅飛過都聽到,梗係啦,賣d野全部咁貴,真係搵鬼去, 佢d野我美國大把啦,真係唔駛去! 妖,至衰比個牌握左! 跟住諗住去番海港城個頭,跟住諗,下,我係柯士甸站行左成20 mins先到,咁行去海港城咪要成30mins..... 真係驚左,咁我咪問個度d姐姐點去囉,佢話,叫我搭去香港站, 再轉唔知咩線再去返tst個站,我真係o哂咀,下, 我只不過係附近,居然要搭過海跟住再搭回頭去番tst, ummm... 不過因為我真係唔識路,我唯有照做啦, 我唔知點解個刻醒唔起可以搭的士,如果唔係會慳好多時間. 到左meet up我一個小學同學,嘩,真係keep到成20+ 年既友誼,我都真係覺得好amazing, 呢位同學,真係由小一識到而家, 雖然未必係中間最friend個d, 但真係經常地whatsapp, 科技真係令人距離縮短不小. 跟住又天南地北一晚, 到dinner時間我地再約埋一班小學同學,個d真係20+ 年無見過,好誇張. 雖然不至於好多野同佢地講,但我覺得好搞笑, 因為居然有呢d飯局,都開心既,一班咁多年無見既同學, 真係好難得.
下午個lunch, 都幾好味呀!
咁就過左兩日,無小朋友時就好掛住,有既時候又嫌煩,
真係好矛盾呀. 不過都多謝亞媽肯幫手睇下,如果唔係我真係留係屋企算數!
Friday, May 6, 2016
2016香港遊- day 4
星期二約左睇中醫,本來我個plan係留兩個比亞媽湊,
我同老公去睇中醫, 跟住我老公又話,去旅行梗係一家人出去啦, 又話我地約左朋友夜晚食飯,同埋佢地想見下我兩個女, 唔想出出入入,打算捱到夜晚食飯, 點知呢個先係惡夢開始. 我地一早又跟車出去尖沙咀,見未夠鐘,我地就去食個點心早餐啦, 食完後我地就去中醫到等,講真,睇醫生點會唔駛等, 不過我地等左成個幾鐘,大人都可以坐定,佢兩個, 諗都唔駛諗呀! 兩個係到等,嘈到拆天,最後要比電視佢地睇calm down佢地,唉,我一開始都話唔好同佢兩個去, 不過有人堅持囉! 睇完後,都已經成12點,咁我就話,不如去食d野先啦, 費時emma又食食下訓左, 咁我地就打算去海港城citysuper個頭食野, 唔知係咪兩個攰定點,又係咁cranky, 唉, 真係成日既心情比佢地搞到down哂,我地仲打算捱到夜晚? 睇黎都幾難. 開頭打算行陣,跟住搭船過海去灣仔(因為夜晚約左人係灣仔食飯) , 點知....去到citysuper個頭,可能因為lunch hour關係, 勁多人,想搵個位坐簡直就無可能, 又要推住架bb車,d人見到更加坐快d, 完全唔會讓位架, 真係勁pk. Anyway, 見咁難搵位,我又記得呢頭有buffet, 不如食豪d去buffet啦,起碼舒服d, 又可以坐耐d, 休息下,真係比佢兩個搞到人都癲, 跟住坐底左, 大小姐又話唔肯坐個張枱,一定要坐隔離張枱,個刻已經攰爆, 呢條友又係咁lur, 我地最終決定係走!!! 呀,真係頂唔順啦,本來可以好好地坐下休息下, 呢條友硬係有d野搞搞震先得, 佢就係buffet個度發哂脾氣,我就又要拉番佢出去,係, 個個望住我,咁又點? 我再唔發下火我真係會爆炸! 如果唔係怕係hk佢比人捉左,我一定留低佢係個度, 唔駛理佢.哼! 真係激到火都黎,之後仲唔肯行要抱,真是他!媽!的! 佢已經唔輕,而佢要指定老公抱,老公就係因為佢條腰已經唔多好, 佢仲要chur到我地盡,我地最終就決定同佢地返屋企比亞媽睇, 我地自己同朋友食飯! 真係,都話一早唔同佢地出去架啦,唉,攞苦來辛咁樣囉. 咁樣一出一入,我地去到灣仔都差不多又要食飯,真係趕頭趕命咁, 幾辛苦! 好彩無左佢地食飯,都算食左d野啦,不過都係因為好攰關係, 我地都唔算好胃口,我幾驚食食下想嘔,跟住又擔心佢地兩個呢, 始終都係第一晚, 跟住亞媽叫我唔駛擔心,我地唔係度佢地都算ok, 不過佢地發脾氣時,我家姐就發火趕佢地出門口,真係嚇鬼c... ..... 不過家姐既容忍度好低,見佢地一發脾氣就連環開槍炳佢地兩個, 搞到原來驚婆婆既emma都要跟住婆婆,哈哈哈, 可想而知係真係幾咁惡! 不過,我都覺得佢地要比人教下,我地兩個唔係就佢地, 佢兩個無機會遇到d咁惡既人, 我覺得香港家長可以體罰, 而我地,打佢地一下都有機會比人告,真係個個教下一代都唔同既.
anyway, 我約左我d 中學同學食飯,對上一次見已經係結婚個年既事,我個best friend 黎左美國做我maid of honor, 雖然大家中間個幾年都唔係日日聯絡, 但我諗真正既friendship 係唔需要日日見,而係見到面時唔會好生保,所以都好安慰. 講真,自從上次知道個friend 自殺後,我先覺得原來真正識既朋友都唔留下幾多個, 所以以後會更加珍惜朋友呀. anyway, 我地去左食日式放題,好似大約$300 一位但可以坐成晚, 真係抵. 雖然胃口麻麻,但見到佢地都開心呀! 我地就坐到真係打烊為止, 真係有講不完既話題呀! 今次見完,真係唔知幾時會再見,雖然有d 不捨但都要離開lu. 食完飯後我地就返屋企, 好開心見到班中學學呀!大家都各散東西,
但都仲有幾個keep到既. 返到屋企以為可以休息,點知hannah就好似dog dog咁要等主人返先訓,真係吹脹,已經攰到爆炸都唔會去訓, 唉,都唔知係好事定唔好事lu......
Wednesday, May 4, 2016
2016香港遊,day 2&3
上次講到星期日真係攰到pk, 下午食完lunch時,我亞爸就車我地返屋企nap陣,真係勁勁勁辛苦,唔只我地,兩個細既唔慣到爆, 不過既然已經返左去,都無得返轉頭啦. 佢地就狂nap, 我地都趁呢個時候叉下電,如果唔係真係幾難捱. 晚上就同屋企人去食海鮮,其實我等左食海鮮好耐,不過好可惜因為實在太攰,我真係一d胃口都無,d瀨尿蝦呀,扇貝呀,鮑魚呀,真係無掂過,唉,嘥哂, 因為呢邊無呢d食呀,特別係瀨尿蝦,唯有真係等下次. 之後我地就去左家姐個度住兩晚,因為姐夫要飛,我亞媽要係個度,朝早無人睇住家姐d小朋友,咁我唔想自己留係亞媽屋企,咁就一齊去住啦. 其實我家姐有個3 歲個仔,同h&m都好玩得埋,但都怕打搞佢地呀,始終我地仲有jetlag, 一朝又唔知幾點就起左身架啦. 果然,到夜闌人靜時,兩個嘩鬼又喊醒,最慘係會嘈醒明天要返工既家姐,連工人都特別多野做,因為要執頭執尾,哈哈, 我同老公就講,個工人真係多得我地唔少,成晚嘈生哂,又比咁多野佢做,哈哈! 之後我好記得hannah喊,又發脾4, 我家姐就話,你地有無試過好惡咁鬧佢,我唔識答,因為其實平時既佢雖然都係麻煩,但唔會長期咁喊,一來佢係未慣,二來佢係時差搞到個schedule亂哂, hannah係一個好follow schedule既人,一off左schedule佢就會好易發癲,三來,呢隻女佢home sick, 話好掛住屋企,明既,第一晚係亞媽個度已經唔慣,之後個日又話去家姐度訓,所以更加唔慣,佢就係咁, 好需要屋企,咁我都覺得係好事來既,大個唔駛擔心佢唔識返屋企,嘻嘻.
咁多好味既野食,我都無點樣enjoy過,嗚嗚嗚
同我家姐個仔一齊玩既第一晚,已經完全吾驚陌生地方
岩岩開始好興奮,到中途就無哂電
呢位小姐問我地,點解要搭咁多次升降機既????
去到朋友度同佢個女玩,點知得emma一個係清醒,其他個D訓哂,哈哈哈
Tuesday, May 3, 2016
2016 香港遊
首先要講既係,我地15 號飛,我14 號晚先發覺原來個passport 7 月夠期,唔比我online check in, 我個刻真係心都突埋,成晚無覺好訓,諗緊點算點算,
雖然明知就算諗都無用,第二朝我地諗住一早打去cathay, 但白痴既cathay係7點pacific time先可以打電話去問,即係我地成10點,我班機係下午, 真係等得佢來都去左機場, 之後都1516 去唔去機場好,到最後都決定唔理3721, 去左機場先算,如果真係唔得既咪返屋企囉,真係無辦法,唉, 真係鬼知有條rule要有效期6個月,我travel得有幾多. anyway, call左car service我地就早左好多到,去到個心都荒荒地, 跟住老公好醒目咁搵左個唐人姐姐幫手check in, 個姐姐睇左一下就話,ok, 無問題, 嘩,個刻真係放下心頭大石呀, 我幾驚上唔到機, 又驚如果要等多幾日先整到個passport個vacation 就短左好多, 真係thank god呀! 因為好早去到既關係同之前個兩晚都訓得好差, 去到機場就好鬼攰,老公睇陣我就nap一nap, 但我兩隻小鬼不知幾興奮,見到飛機幾開心, 話佢地知返香港搵婆婆就開心到不得了, 今次係我地一家4 口第一次搭飛機去旅行,真係好特別,特別地攰呀. 係機上,好彩佢地睇下電視訓下咁我都可以休息下,話哂 16 個鐘,真係唔係咁易過, 而好彩佢地有位坐,我就可以趁佢地睇電視lie down咁訓陣, 唔駛咁辛苦, 不過老公就因為氣流驚到就快暈低,我就唯有睇住佢地兩個啦. 好彩唔算有點喊,嘈住人地就唔好意思啦(雖然我都唔係想佢地喊) . 落機之後真係急不及待出去呀,除左因為父母來接我地, 仲有真係好想鬆下d筋骨呀, 不過我臨落機前有d唔舒服, 女人病,真係好彩捱到落機咋. 見到我父母都好開心呀,但emma就比較驚d, hannah就跟我父母. 不過我記得係機場時要搭個d train入海關,我好有印象係個地勤姐姐, 有手有腳仲同我地要推stroller既人迫入電梯, 個次係我第一次係香港見識到, 好彩未至於入左去即刻按關門制.
Anyway, 第一晚落機已經7 點左右, 香港機場效率唔駛講啦,快到無朋友,一去到個baggage claim就已經見到我地d行李,又唔駛排隊入境呢,爽! 跟住就同我屋企人食個晚餐,雖然好好味,但講真,
攰左咁耐都真係胃口麻麻,所以食完野就拿拿臨返左屋企休息. 話無jetlag就握你既, 我地11 點左右訓,我就兩點幾就醒左, 而兩隻嘩鬼都3 點左右就醒,個幾日jetlag真係地獄咁,因為醒左後就唔訓, 到我父母醒我地又要起身食早餐出去, 所以個幾日平均晚晚訓大約3小時左右,搭車時就訓陣,係咁!
第一晚就係咁過,星期日早上又晨早去家姐屋企,hea左陣,
之後出車去食lunch, 好彩有亞爸車我地先有機會係車上訓陣咋. 要講既係,香港唔需要用car seat, 真係危險到爆,好多時我兩個女都由左飛到右, 可能係我亞爸揸車太辣吧,ummm..... 而我家姐經常性地霸住我亞媽,真係連同我亞媽講句野都無時間, 因為佢真係唔多理佢d小朋友,我亞媽幫佢手換片,餵粥仔, 睇住佢地,ummm... 我都好想有個亞媽係咁呀! >_< 到下午我地一家都頂唔順,返左屋企要訓陣,實在太眼訓! 佢地係咁要訓都真係無計呀! 時差我地大人都難適應,何況佢地兩個咁細呢? 我無怪佢地.
呢隻野,真係只會做D平時小朋友吾做既野.....
一上到機就不停睇TV,真係睇到眼都盲呀!
呢隻就因為nap time, 未起飛已經訓低左
下篇再續
Wednesday, April 13, 2016
化學人生
原來做人真係好化學,真係好唔開心.星期一睇fb, 覺得d friends既 post有d唔對勁, 咁我都算啦,之後今朝再睇,覺得愈來愈唔對勁,
咁我就text我個friend問近排有無同i聯絡, 佢話無,問我咩事,我話,我見到d friends post寫 rip, 我覺得好奇怪,多數rip都係人唔係度時講,點解會咁呢? 之後,我個friend都覺得唔妥, 隔左一陣,佢text番我話我知,我地個friend i真係走左, 呀..... 本來今日心情都ok, 仲著件新裙返工,點知,成日既mood已經down哂. 雖然我地自我有小朋友疏遠左少少, 但我地間唔中都會whatsapp兩句, 點解會咁? 之後到放工時間,佢哥哥email我(應該係我email佢先) , 佢話佢走左,係自殺,呀..... 點解? 點解咁傻??? 個心真係好痛, 早幾年我地成日hang out, 差不多個個wkend都一齊hea, 一齊玩,到我有小朋友後,同佢返返學,先少左來往, 為左咩事令自己咁唔開心?
唉.... 心情極差,不過都無辦法,路...始終要行.雖然唔知點解,都唔明點解咁傻,
但希望佢係天國老家會搵到屬於佢既地方. rest in peace, my friend.
唉.... 心情極差,不過都無辦法,路...始終要行.雖然唔知點解,都唔明點解咁傻,
Tuesday, April 5, 2016
倒數兩星期
不知不覺原來仲有兩個多星期就飛啦,心情好緊張又興奮,
不過都覺得臨飛前都有好多野忙呀,工作上又要交代比其他人, 而d小朋友又要顧佢地,又要諗下帶咩,真係做人亞媽, 想唔有情緒病都唔得呀,成日擔心呢樣個樣. 雖然今次回港大部分時間都要湊女, 但我覺得可以去下旅行已經對我來講開心好多, 雖然呢排心情都係麻麻,都成日諗好多negative野, 但好彩對住佢地兩個都唔算crazy, 係有時佢地癲起上黎會令我覺得透唔到氣咁,但比起以前, 真係好多了. 希望亞媽會幫手睇下,我可以自己去做下自己野啦!
前個排同老公講話我有情緒病,佢既第一個反應係,
我又唔係醫生我唔知點比意見你,不如你去睇醫生啦! 有時不得不比男人吹脹,我同佢講,只不過係想佢開解下我,傾下, 鬼唔知佢唔係醫生咩!不過佢地總係咁,有咩事就以為我要佢解決, 其實一句問候已經可以令我舒服多了. 之後個晚,佢話腳痛,我就用番同一個道理,話,我又唔係醫生, 我唔知,你去睇醫生啦! 哈哈,兩個就之後大笑! 一句關心,對我地呢d couple來講,好似好難再出口咁,但原來如果有人肯開聲先, 又真係唔難既.
呢幾晚hannah姐又發癲, 晚晚又半夜三更醒跟住喊,呢個stage會去到邊先會完呀? 無覺好訓真係幾攞命. 跟住今日打去學校問,佢地又話無咩野,係呢排比較易發脾氣,
不過普通自理能力都ok, 不過係學校一個樣,屋企另一個樣, 係屋企,叫佢clean up, 當我唱歌,叫佢做邊d野,完全唔理, 唉, 以為會易d, 點知一樣咁難, 同埋好多野佢係學校做到,係屋企都唔會做,真係無辦法, 唯一一樣係,佢話佢係班上d學野好叻,咁算唔算係有dd好處呢? 有時叫佢地做野,簡直就係打仗咁,好個日就自動自覺, 唔好個日就采我都傻,要小朋友聽教聽話實在不容易.
Subscribe to: Posts (Atom)


text:
Thursday, January 15, 2015
減肥
嘩,原來要減肥真係十分吾容易,首先想講下,因為開頭要餵人奶,所以真係勁食,做成有食消夜習慣,慘慘! 以前真係一路泵,一路食零食,因為係得個D時間先可以算休息下,梗係想開心下啦,我真係希望呢個世界係無零食,薯片朱古力真係害人不淺呢! 而家要減,真係有D困難,要不停忍口,不停捱餓,嗚嗚! 雖然好似好變態,但見到自己個豬樣同身材,真係不得不忍下,因為實在恐怖呀! 而家個計劃係,cut down零食,少吃飯麵類,食多D肉菜,希望咁樣可以令自己減到少少啦. 係office真係想勁食,所以有時口痕時,就放一大盆生果係面前,我諗點都好過食薯片個類吧,嘻嘻! 希望可以keep住呢個habit啦,吾想再繼續重磅下去呀!
早餐-呢幾日都係食蛋,無包,應該無咁肥卦
lunch - 依舊帶lunch box, 有少量飯同餸,吾飽就食生果
snack -真係口痕就食gum, 再吾係就yohurt呀,生果,calories應該低D卦
dinner -如常都係食99煮,不過cut down食飯,食多左餸!
late snack- 無,希望keep到呢個habit啦!
加油!!!!!!
Monday, January 12, 2015
13月@ Emma BB
咁又過左一個weekend了,好快手呀! 其實由新年到而家,都有好多野想講架,不過hea hea下就吾記得lu, 哈哈哈!近排都無咩特別既,不過早一個星期妹妹就病左,我亞媽就揹住妹妹去睇醫生,因為我要返工,開頭都諗住佢又無發燒,都吾似咩事,係有幾聲咳je, 不過吾知係咪HK d人特別中意睇醫生,我亞媽就二話不說同帶左妹妹睇醫生,結果係,佢有輕微肺炎,我聽到時都呆左,因為我見妹妹吾似好嚴重,都似係咳兩聲咁啦,但佢係咁her her聲,我亞媽都驚呀,事實證明係應該去見醫生,因為實在太嚴重了,更怕妹妹有什麼後遺症呢,食左7日消炎藥,都算好得7788 了,不過都有幾聲咳,但醫生話個肺清,吾駛再食藥,做媽媽都係好大意,妹妹病到咁嚴重都吾知,可憐呀! 再之前去左抽血,之後驗到妹妹對蛋白同花生都敏感,都好擔心呀! 雖然我地都好盡量小心吾比佢食到敏感野,但有時都真係好擔心,始終有時我地好易遺忘,希望呢個問題會outgrow啦!
愈大愈曳既小姐,食野超級吾專心,一定要睇TV先食(多謝62既教導)
呢個古靈精怪既大小姐,係咪好可愛呢?
似吾似去打仗一樣?
媽媽,我下次吾咁曳啦,吾好嬲啦!
一大清早就起身玩,我真係比佢地玩殘呀!
Friday, January 9, 2015
新車
係未有小朋友前,我地第一架車係一架 suv, 個陣覺得又大又好坐,都ok 啦, 到差不多生hannah 時, 我地又換左一架sedan, 因為為左老公返工要揸車,揸架 suv 唔慳油,點知,老公已經唔駛揸車返工, d 油價又創新低, 一架慳油車已經無咩作用,加上,妹妹出世後,話就話少出街,但要出街時真係幾攞命,係usa, carseat 係 mandatory, bb 一離開醫院就必定要有 carseat, 否則唔比出院, 試想下,我平時夾係兩個carseat 中間,個d位置真係少之有少, 同兩個小朋友出街,拎野都特別多,一袋兩袋咁,真係位置多到呢...... 所以,上星期就去左 car dealer, 買左我地第3 架車,就係一架 van. 其實我開始時都有d 抗拒,因為覺得好 chinese, 好唔型, 但自從經歷過迫係架車成日,就覺得,一架van 真係好重要. 我可以買架 suv, 但係兩個 carseat 迫係後面,坐多個人無可能了,加上我父母年年都來一次探我地,有架 van 可以road trip, 都唔錯吧. 係就係薯仔d, 但實用程度 100 分呀!!! 其實我地作為父母,已經唔單睇外表,睇下自己著到幾c9, 都要留番d 錢買小朋友衫就知啦,哈哈!烏烏where where 我就係人辦啦! anyway, byebye camry, 我地曾經有個兩年幾既感情,而家割愛比其他人,希望你個新主人會對你好啦!!!
Tuesday, January 6, 2015
新年快樂!!!!
好耐無見呀,實在太忙碌了,加上上個排放假到新年,真係無時間update呀! 我地一家係呢度祝各位有個健康快樂既2015啦!
講番聖誕節個日,我地呢度所有鋪頭都關門,所以想出街係無可能了. 本來朝早打算同親戚飲茶,老公吾想出門,就得我同亞媽兩個湊住兩個出去,點知假期實在太多人,有排等,我又揹住妹妹,亞媽推Hannah, 而咁岩個D時間 Hannah又肚餓,真係大人等得小朋友吾等得呀,我地唯有走啦,唉,最慘係我揹住成20磅人仔,真係腰都斷,所以我決定以後都吾做埋呢D野,推佢無咁嬲!anyway, 返到屋企後,我地就決定同兩個小朋友去玩,玩咩? 咪就係去溜冰囉,嘻嘻! 想當年,我都有係太古城學過花式溜冰架,不過而家人老左,骨頭都硬,真係企到已經偷笑呀! 當然啦,呢個咁難既任務,就梗係無妹妹份啦,我地就只可以叫亞媽睇住亞妹,我地就同Hannah去溜冰. 我開始時都驚佢會跌呀整親呀,簡直10萬個吾放心,點知換上鞋時,佢又企得穩又行到wor...我都有D驚喜,之後入到溜冰場,當然要扶住先啦,我其實都未適應到,始終真係多年無玩過呀,好彩老公同我地一齊去,大家就拉住佢一齊溜左陣,雖然佢都係比我地拉多,但佢又好似中意咁,嘻嘻,好搞笑呀! 希望我地下次再有機會去啦! 可能個日聖誕節,所以吾算得上好多人(因為個個都係屋企做節),不過我地就有一個難忘經歷呀!
同場加影我地去屋企附近既聖誕燈飾區,好靚呀!!!!
Tuesday, December 23, 2014
聖誕快樂!
呢排真係好懶呀,話就話有亞媽係屋企好似得閒D,但事實係,我都要照顧埋佢架! 好似上個星期六,就因為Hannah姐肚痾,搞到我都痾埋一份,休息左成日先算係好D,星期日有朋友來開xmas party, 我都怕自己頂吾順,好彩都算OK,今次total有6個family來join我地既聖誕party, 真係幾開心呀,大家食下傾下玩下,咁就一日了,雖然我身體不適,但見到咁多朋友來我又興奮了一輪,哈哈! anyway, 希望大家有個愉快既聖誕,我來緊放假到下年,所以係blog度提早同大家講happy new year啦! 新一年希望大家健康快樂,我會好掛住你地呀!
Monday, December 8, 2014
走失記
上星期六我亞媽終於都到了, yeah! 本來一心諗住終於有個人可以幫手湊下d 女,我可以hea 下,可以訓一覺靚既,可以咩都唔洗做,可以唔駛幫手沖涼洗頭,可以唔駛........ 事實係,我除左做以上所講,仲要安撫兩隻魔怪,因為佢地唔跟我亞媽,妹妹更加係見到佢就喊,唉!我之前完全無諗過呢一點,真係快樂沖昏頭腦,完全唔知妹妹有幾怕生保,真係該煨了. 所以 weekend 完全無休息過,仲要湊埋我亞媽,真係忙到嘔! 加上妹妹近排訓得超樣衰,晚晚喊醒幾個鐘,其實我睡眠時間就係得個幾個鐘,我都就快崩潰了!! 琴晚我就sleep train 佢,佢就喊左 2 個鐘而我就訓左 2 個鐘,真是他媽的!
講番個題目,星期日我地一家同埋我姑媽個d 飲茶,我姑媽都見過 hannah 佢地,所以 hannah 都跟跟地佢既. 之後,我地走時,老公出去攞車,我抱住妹妹,亞媽幫手執袋,我見姑媽幫hannah 著衫,諗住佢會睇實佢先啦,亞媽叫我d 野,我就一秒鐘無睇實個女,轉過頭,hannah 已經唔知去左邊,我個刻真係心都離一離,佢兩歲幾,無電話,無記認,我唔見左佢我唔知可以邊度揾番佢,同埋我老公一定炳到我9 彩,我真係堅驚!! 我發覺唔見左佢之後,就極速飛奔去門口方向揾佢,你知啦,飲茶時間多人,佢又細粒,真係幾難揾,我真係慌張呀,好彩衝出去門口就見到佢,佢仲打算出埋去街tim, 真係嚇到我鼻哥㝫無肉呀! 如果真係出左街,真係極危險,走失左唔知點算,衝出馬路就更恐怖呀,唉!!!!!!! 事後都有勁同佢講,但佢聽唔聽到明就唔知啦. 呢個教訓就教訓我以後都唔好假手於人, 諗住個個係我姑媽會幫手睇下,點知佢仲好似無事無幹咁,真係吹脹! 唔知呢個世界有無個植入身體內既 gps 呢? 有的話,麻煩話我知!!
Tuesday, December 2, 2014
掛泵了
無錯,過左一年之後,我既任務已經完成,換言之,我已經掛泵了. 其實今年要湊兩個,我都無諗過仲可以堅持到一年,我不得不比個like 自己. 一年,話短唔短,話長唔長,我知有人會 keep 住食人奶,都有人一早餵奶粉,講真,我想餵人奶係因為對個女好,而我又唔想嘥錢,同埋我唔想見到m 小姐揾我. 不過經過一年,我相信我都係時候要停,我都想有自己既life. 雖然有無泵其實都係唔夠時間用,但起碼唔駛泵時,出街方便d, 我又唔駛定時定候泵,早上夜晚可以抽多半個鐘休息,呢d 時間已經好寶貴了. 其實 99 都話我點解要餵咁耐,搞到佢瘦哂,我想講既係,佢瘦唔瘦唔係因為我d 奶,係佢自己唔吸收,你無得吹脹佢,係,我個細女唔肥,但我相信健康就ok 吧. 唔一定個bb 肥先至等於ok 吧. 係呢度好多謝有份 support 我既人, 雖然成日比人打沉話餵人奶,其實我自己要成日泵都辛苦架,所以有份 support 我既人,我真係感覺到呀!
唔知仲有無機會用個泵,但都好多謝奶泵對住我咁耐,一日3 次,一年內對住佢真係多個屋企人,哈哈哈. 佢真係陪左我呢兩年艱難日子呀!!
減奶時個陣真係勁辛苦,谷到個胸就爆,但係咁飲麥精 and 減少泵既次數就慢慢無lu...... 其實都算好彩,因為知有d 人勁難減呢!
希望大家好好珍惜有得泵既日子呀
Subscribe to: Posts (Atom)


text:
尋日終於攪掂曬所有野啦, 一早我地去驗樓, 其實都無乜野驗, 因為我地去睇樓果時己經係吉屋.
Haha, 我地睇得太多單位, 仲有係買果時無考慮清楚, 所以原來我同丙丙都唔記得間屋係點了, 原來都ok 喎, 不過d 水管丫果d太舊, 仲有電線位太差, 所以都可能要做過曬
講番先, 我地之前話律師樓收多我地錢, 原來佢再check 過話唔係唔, 因為一份係agreement, 一份係assignment, 所以要比唔同錢, 我地都confirm 過係真的
收樓之前一日, 律師樓send 咗一份白字仲要係手寫的, 內容係有關同對賣家對數 (地租, 管理費等), 丙丙一睇到就話唔accept, 話曬都係一間律師樓, 呢d 都叫proper document 咩, 佢咪寫e-mail Q 間firm 囉, 無野丫, 咁叫我地比錢, 點都唔得啦, 仲有之前佢地都已經做得令我地唔太滿意, 丙丙話佢地再係咁會响律師公會complain 佢地
尋日佢地打番電話比我地, 佢話呢分野係對方律師樓send 比佢喎, 解釋對我地來講係無用都, 事實就係事實, 人地唔pro 你就要唔pro 啦咩? 跟住佢仲話睇番發覺條數有d 問題, 佢話唔知跟據clause 12, 大廈的維修費應該係賣方bear 的. 哼! 唔係我地complain 佢都唔會再好仔細咁睇番d 野. 呢到都要比幾百架!!
4點幾, 我地地產打比我話賣家confirm 曬ok, 可以交得鎖匙比我地, 地產當然係好緊張啦, 因為佢地等緊收commission 喎, 賣家ok 我地都無再double confirm 律師樓啦, 因為我地想睇下佢地幾點先會打比我.. 最終係5點幾
攪咗一日終於又句一段落了, 宜家要開始供樓 , 真係唔可以亂洗錢了!!


text:
山地車
山地車(粵拼:saan1 dei6 ce1),又叫爬山單車,越野單車,係由美國嘅發明家——加利費沙,查理克里同湯列茲呢3個人喺1974年嗰陣,聯手一齊發明出嚟嘅一部新嘅單車.呢3個人喺發明呢部單車嘅原理係,佢想要整一部可以喺條公路出面騎到嘅單車,重要避開差佬,汽車同建築.而呢部噉嘅車係用咗第二次世界大戰之前發明咗嘅結實單沙灘車入面,裝咗啲摩托車嘅部件同單車嘅配件上去.而呢種單車係專門畀越野(例如丘陵,路仔,森林同沙地爛石路)嚟用嘅.
目錄
史[編輯]
呢種單車喺1977年,第一次出現喺美國加州嘅三藩市度.[1]嗰陣有好多踹緊沙灘單車嘅後生仔响座山度成日玩,結果佢就諗到噉嘅嘢:「如估可以喺座山度踹住部單車飛落嚟嘅,肯定實有好嘺嘅.」結果噉諗啫,佢哋就開始嚟整部越野嘅單車喇,而正式改名嗌「山地車」就係1979年嘅事.就係噉,喺呢種單車出咗嚟之後,吸引咗好多單車發燒友嚟買佢.雖然話响歐洲度係最先出現單車嘅,但美國佬發明嘅山地車,就改變嗮一般嘅單車嘅傳統諗法,重喺成個地球度刮咗一埐單車旋風.而世界上最早踹山地車嚟搞越野嘅係詹士芬尼史哥達(James Finley Scott)呢位美國加州大學嘅學生,佢重係全球第一位將普通單車改裝,變成山地車樣嘅人.[2]之後就喺歐美度刮咗埐越野運動旋風,重搞咗個大賽都有.1990年,國際單車協都承認咗呢項運動,就喺1991年嗰陣第一次舉辦咗單車嘅世界盃賽.
優勢[編輯]
山地車嘅主要優勢係有以下呢啲嘢:
- 1. 佢有闊嘅輪呔同直嘅柄响度
- 如估喺闊嘅輪呔度嚟睇,佢重有前後嘅降震功效,騎起身都好舒服下,重有個輪呔度有好多嘅鋸齒嘅輪呔嚟加大地下嘅摩擦同有降震嘅吸收能力.所以喺20世紀90年代初之後,降震就被人睇重咗,所以就猛咁出咗好多降震嘅車.如估喺直嘅柄度嚟睇,有啲山地車係出現咗副柄嘅,而副柄係有角度提升嘅特效,所以就變咗家陣嘅潮流喇.而家喺單車市場度,成日都見到800mm以上嘅橫柄單車喇.
- 2. 佢有大嘅韌度同行起身嗰陣可以逳得比較多嘅嘢
- 由於佢咁啱得咁嘺就有呢筍嘢,所以喺騎部車嗰陣,就唔使擔心話揀邊條路好唔好行嘅嘢.唔理佢喺橫街窄巷度玩,定係得閒嗰陣嚟踹下,都幾多贊嘅.而騎緊車嘅人重可以喺乜嘢鬼畫符嘅路度,重可以盡量噉享受到好舒服嘅踹車架勢添.
- 3. 佢有實凈,挭操同靚仔嘅樣
- 由於佢有呢筍嘢,重有好多好靚嘅顏色同比較多優勢嘅踹車性能响度,所以咪好快噉變咗家陣城市入面嘅後生仔,成日嚟趕潮流嘅.
- 4. 佢可以揀唔同嘅車速都得
- 佢嘅車速方面,一般有18速,20速,21速,24速,27速同30速呢6種.如估用好個變速器嘅話,可以對付到平地,上落坡,泥路,重有撞風等其它複雜嘅路面同氣候都得,重同一般嘅單車嚟鬥?佢好快噉慳咗好多力添.
- 5. 唔同嘅部件
- 佢嘅邊個部件同一般嘅單車係唔一樣㗎,山地車唔係一般嘅單車.因為佢係有緩衝嘅作用,重有抗震嘅性能比較好嘅輪呔,加上佢又實淨,重有車架係用咗大嘅韌度料嚟整嘅.而呢啲手把係唔會搞到隻手好癐噉,同埋喺好斜嘅路度都可以控制到車速嘅,所以山地車都啱用嚟爬山同越野,重有郊外旅游都得.
- 6. 啱長時間同長距離踹嘅
- 由於呢部單車係可以隨時校到速度嘅.如估覺得好慢嘅,可以校個高速;相反,如估覺得好快嘅,可以校個低速都得.如估識點整呢部單車嘅話,踹過山地車嘅感覺就好似個國王噉,雖然話依家成日用嘅交通工具係汽車,但踹過山地車嚟行下大自然度,唔單止可以放鬆個心情,重可以鍛煉到身體添.所以咪變咗依家嘅新休閒道具囉.
構造[編輯]
呢款單車雖然話睇落去個樣好簡單噉,但話到山地車嘅組件,多到巴閉囉,而且每嚿組件都有佢啱用嘅獨一無二功效,簡直係冇咗個都唔掂.呢度係用咗既可以體育運動又可以用嚟休閒嘅多功能越野單車嚟做介紹嘅:
車架[編輯]
呢個組件係一部單車入面,最主要嘅架構.佢係將車頭頭車尾嘅主架部分接埋一齊,而車架嘅材料分別係用咗以下呢啲材料嚟整嘅:
- 鋁合金,鈦合金,碳纖維,高碳鋼,鉏鉻鋼,同塑膠嘅纖維合成嘅材料.
車柄[編輯]
佢係接埋手柄嘅金屬桿,另外煞掣柄係接响呢度,主要係用槓桿原理嚟控制個方向.
柄套[編輯]
大多數嘅柄套都係用咗塑膠嚟整嘅,另外,喺個柄嘅面度有唔同嘅花紋响度,佢主要係畀啲人喺踹緊車嗰陣揸得重穩陣.
煞掣柄[編輯]
佢係用嚟控制前轆同後轆嘅煞掣.而煞掣系統入面,係有線控,油壓同碟煞呢3樣嘢揀嘅.
變速控制器[編輯]
佢嘅主要功能係控制個車嘅速度,有掹桿同旋轉式兩種.
豎桿[編輯]
豎桿係將個手柄同避震器嘅扣接埋一齊,佢係用嚟控制個方向.
前避震器[編輯]
前避震器嘅功能係加強前轆嘅黐地性能.而避震系統入面,係有油壓避震,氣壓避震,彈簧避震呢3種,喺比較特殊嘅入面,重有襟用嘅複合式避震器.
座墊[編輯]
可以畀踹車嘅人踹得好慢或休息嗰陣嚟用嘅,由於個座墊桿同個車架係接埋一齊嘅,所以重可以睇下個人嘅身高嚟校下個高度都得.
車頂圓組[編輯]
為咗可以喺轉彎嗰陣用得重順啲,所以圓組入面裝咗轆珠或培林响度.
車轆轉柄[編輯]
佢係幫部單車可以行得逳嘅輔助工具,要同條鏈一齊用埋先至得.
鏈[編輯]
扯逳後轆嘅金屬鏈,如估大嘅車轆轉柄轉緊嗰陣,重會配合埋個齒輪嘅轉動都得.
後避震器[編輯]
同前避震器嘅功能同類一樣,都係用嚟加強後轆嘅黐地性.
後變速器[編輯]
變速系統係分開咗有18~27段,如估段數越多嘅話,就更加有轉柄比搭配,而唔同晒士嘅轉柄,係畀行緊嘅車喺唔同嘅馬路面度搞個速度變化都得,而家最好嘅變速器是8嚿,而用喺跑車度嘅嘅變速器係發展到10嚿都有.
搖柄[編輯]
將車架同後轆接埋一齊嘅架桿,佢可以畀部車行得重穩陣.
踏板[編輯]
用嚟畀踹單車嘅人用力嚟踹個單車向前行嘅嘢.
輪呔[編輯]
喺輪呔嗰方面,佢係用咗花鼓,鋼絲,輪框,外胎同內胎呢5樣嘢嚟組成嘅,輪胎嘅紋路同晒士都係按返路面嘅情況嚟定嘅.
品種[編輯]
山地車嘅品種係分開咗以下呢3種:
一般山地車[編輯]
而街邊成日用到嘅一般山地車都有以下嘅優勢同劣勢嘅:
- 優勢
- 佢它有優秀嘅前叉避震器同用咗高品質嘅鋼鋁合金或碳纖維嚟整嘅車身.重有都幾襟用下,即使用咗好多年,都唔會喺保養入面出咩冬瓜豆腐噉.重有佢嘅成個車身構造都好穩陣.
- 劣勢
- 佢除咗係用嚟參加比賽用嘅山地車之外,其它嗰啲山地車都係冇乜點關注佢部車有幾重嘅.
全降震山地車[編輯]
最初將個減震系統裝入去山地車嘅目的係為咗應付落斜坡嘅比賽嗰陣發生嘅衝擊.而最新嘅全降震山地車係用咗結實同舒適呢兩個條件嚟整嘅.不過佢都有優劣勢:
- 優勢
- 成日騎响部車度都唔覺得好攰,可以對付到上坡路同下坡路.
- 劣勢
- 冇乜點留意落坡嗰陣遇到凹凸地帶嘅路.
多功能山地車[編輯]
多功能山地車係用嚟畀鍾意山地車活動同成日喺城市與山區入面嘅路嚟行單車嘅人嚟設計嘅.雖然話車身冇上面嗰兩種山地車噉有比較實淨嘅車身,但佢都要有實淨同襟用嘅要求.尤其係車身嘅噴漆度,一定要OK先至得,佢係用嚟對抗城市入面嘅刮,割,擦,撞.由於要適應城市入面嘅馬路面,所以都要加埋放嘢架同擋泥板.重有佢大部分嘅車身都係用鋼嚟整嘅,雖然話有時都用鋁合金嚟整,但大部分都係用鋼嚟整嘅.不過佢都有優劣勢:
- 優勢
- 既可以用喺城市嘅馬路入面踹,重可以喺山區入面嘅路度踹都得.
- 劣勢
- 冇上面嗰兩種車噉,有比較實淨嘅車身.
同19世紀出現嘅單車係點分?[編輯]
鍾意踹單車嘅人都知,一般嘅單車係分開咗4種嘅:
- 1. 民用單車
- 2. 山地車
- 3. 攀爬車
- 4. (單車比賽用)公路車
雖然話山地車嘅樣睇落去同馬路入面嘅單車差唔多,但如估睇深啲,其實係唔一樣嘅.下面嘅表話畀你知點解:
多人單車[編輯]
- 內文: 多人單車
喺山地車嘅品種入面,重多咗個多人單車嘅嘢.喺美國嗰邊,而家先後有5間單車嘅公司已經發佈咗可以畀2個或重多啲嘅人嚟踹嘅山地車都有.
睇埋[編輯]
連出去[編輯]
- 山地自行车 百度百科
- (山地车)用图解说山地车自行车的结构 360Doc個人圖書館
- 山地车和公路车区别 百度经验
- 山地车和公路车有什么区别呢? 老A仲先生 博客
- 原创 山地自行车和普通自行车有什么区别 天涯博客
- 山地车和公路车区别(图文) BIKETO自行車網
- 山地車 互動百科
註[編輯]
- ↑ Interview: Specialized founder Mike Sinyard. BikeRadar. 23 October 2010. 2 December 2010 查過..
- ↑ 山地车的历史(一) 騰訊大秦社區
- ↑ 3.0 3.1 山地自行车和普通的自行车有什么区别?普通自行车可以进行多远的骑行? 百度知道
- ↑ 4.0 4.1 4.2 4.3 山地车和公路自行车区别在哪里? 新浪博客


text:
( 5-jul-2012 thu )
嘩 攰到呢 8 點起身去洗手間 開機洗衫 之後再瞓 瞓到 11 點 50 分呀 我覺得好勁呀 瞓咁耐 唔係聽朝要回復正常 我可以再瞓下 ~
唔餓但要食 而且我唔食里奧大人都要食 好在我去旅行時 家姐買咗魚肉燒賣比我 咁今朝就唔駛出街食喇 ~
woo 食完就執手信啦 又要分配 又要影相 搞咗 1 個幾鐘 之後沖涼 再抖陣就食 tea 喇 ~
其實我唔餓 不過里奧大人要食 我個 tea 食咗 1/3 咋 真係好唔想食囉 ~
4 點諗住拎貓山王去媽咪屋企 點知臨上車前打比媽咪 好在佢話我知壞鎖 等緊人整 唔係上咗車就麻煩喇 之後整完都 5 點 所以我話等家姐放工 我地喺巴士站交收算喇 ~
( 3 kg 左右嘅貓山王 )
業主 whatsapp 話加租 估唔到咁就兩年 lu 呢兩年真係好鬼開心 同屋企人住咁近真係好好 之前住大埔太遠啦 又無人特登煲湯比我地飲 依家次次去媽咪屋企食完飯都拎湯番屋企 有時媽咪又叫家姐拎比我地飲 幾咁好呀 ~
8 點幾都未想食 但里奧大人話要食嘢架喇 所以我話煮麵算喇 唔想出街 ~
是日懶餐 - 水餃出前一丁 + 粟米蛋花湯
水餃出前一丁 - 想快 d 清埋日丁 唔係會煮蝦子麵囉 ~
粟米蛋花湯 - 我唔食麵 就咁飲粟米湯 飽到上心口 ~


text:
( 27-jan-2012 fri )
尋晚飽到想嘔 定係因為唔愛得辣 所以個胃有 d 反反地咁呢 ~
早餐食奶醬多 其實真係唔多想食嘢 但唔食又驚餓喎 ~
菇場個個無 mood 做嘢 正常丫 廠又未開 同埋好多客都係初八先開工 有鬼嘢做咩 真係電話都唔多個呀 ~
仲係好飽 所以食 special k 算喇 ~
3 點幾家姐 send sms 比我 話寶寶走咗 我個心實哂 冷靜之後即刻打電話比佢 原來話尋晚己經有 d 喘 咁今朝有朋友黎比咗 d 哮喘藥佢食 不過最終都係唔得 要離開我地呀 佢係咁喊 我只好安慰佢話陪朱朱一齊玩囉 ~
嘩 聽完之後無哂心機啦 雖然同阿寶相處唔耐 但都係屋企一份子 番親媽咪屋企都見到家嘛 ~
我初初以為自己唔會喊 但原來係唔會囉 冷靜咗之後就喊到九彩 之後媽咪打黎話阿寶走咗 咁我都問點解咁突然 原來之前兩晚阿寶行得好慢 不過以為天氣凍 但咁尋晚好喘 所以今朝媽咪朋友帶咗 d 哮喘藥比阿寶食 不過食完都仲係好喘 之後無耐就走 而媽咪朋友就幫阿寶搞掂 d 身後事 遲 d 就拎埋阿寶番屋企 同埋朱朱一齊 ~
太突然喇 好在有老友安慰 我都舒服咗 d 生離死別係要必經 唔傷心就假 只能放開 d 呢 ~
放工即走啦 今日里奧大人仲放緊假 所以我地 6 點半就去鐵匠食嘢 之後行陣就番屋企 lu ~


text:
( 18-MAR-2013 MON )
早餐食芝蛋治烘底 但依家開始食到有 d 悶 lu ~
出面就 up up 濕濕又無風 菇場就凍到着厚褸 真係兩個世界黎架 ~
雖然今日係 Green Monday 但都買咗粉果 最多唔食 d 肉 齋口唔齋心咁囉 因為就咁炒米粉真係好悶 同埋又唔想食白粥炸兩 星期一已經夠悶 真係唔想連食嘢都咁悶 睇黎遲 d 都可能放棄 Green Monday 改為唔食咁多肉算喇 又或者食白肉同海鮮算喇 ~
放工去街市買菜 其實勁想食超甜粟 但一個人又好難食哂 3 條 但又唔想留 所以最後都唔買喇 ~
番到屋企即浸菜 之後切切切 切到發脾氣呀 好似切咗成年都未切完咁 ~
煮完都已經 7 點半 但又未餓 所以沖完涼先食 ~
是日晚餐 - 菜甫炒豆角 + 豉油王韭菜炒麵
菜甫炒豆角 - 用海鮮醬 + 辣豆辣醬黎炒 最緊要惹味 咁就會吸引到里奧大人 我對素食又無咩研究 又唔鍾意素雞同豆腐呢 d 所以選擇更小呢 煮素對我真係有難度架 ~
豉油王韭菜炒麵 - $4 一份韭菜 超抵 平時買 $3 都係佢嘅 1/3 咋 $3 同 $4 嘅分別真係好大 今次用 4 個蝦子麵黎炒 但硬係整唔到出面食嘅深啡色 下次都係用番印尼甜醬油 色水真係好緊要嘛 ~
里奧大人 9 點幾先番到屋企 等佢食埋 幫佢洗埋碗都 10 點幾 睇埋電視 11 點即瞓 因為真係好鬼攰呀 ~


text:
( 呢碟係里奧大人 lunch 食唔哂嘅上海粗炒 無厘味道嘅 )
( 24-may-2011 tue )
呢排唔知做乜鬼 瞓得唔係咁好咁喎 所以唔多願起身番工呢 ~
今朝里奧大人應該要上大陸嘅 但鬧鐘無響到 所以就唔駛番喇 ~
天氣涼涼地 同佢一齊搭地鐵番工 真係好耐無試過喇 ~
早餐食餐蛋治 正想影相嘅時候 有同事過黎一齊坐喎 咁我都唔影喇 雖則知我成日上網 但佢唔知我寫 blog 嘛 佢同老闆又 friend 都費事講咁多嘢咯 雖然佢都係一個正常好人 ~
晏晝有 lunch box 食完本來想瞓 但又瞓唔到喎 ~
差唔多 3 點先 pack 箱 pack 完之後個人都散散地呀 ~
放工去超市買菜就番屋企煮飯 lu ~
是日懶餐 - 蒜蓉豆豉蒸排骨 + 腐乳通菜
蒜蓉豆豉蒸排骨 - 我真係想里奧大人有住家飯食架 所以點都整 d 餸囉 蒸就最好喇 因為我煮完嘢要出街嘅話 我唔想開鑊炒嘢囉 硬係覺得件衫好似有油咁 周身唔自在咁架 ~
腐乳通菜 - 見到通菜幾靚就買黎食喇 今晚里奧大人夾好多次菜 我扮嘢話今晚食好多菜喎 佢即刻話不嬲都鍾意食菜 我即刻話因為有腐乳啫 下次我就咁淥通菜 你應該唔會食得咁多囉 佢無出聲啦 講中嘛 ~
今晚番教會牧養課程 所以食完飯真係無時間洗碗 里奧大人都好識做 幫手洗 我番到屋企 check 個廚房 真係好乾淨噃 仲開心係唔駛我執手尾嘛 如果次次係咁就好 lu ~


text:
天婦羅冷蒿麥麵
黑椒粟米牛肉飯
炸雞軟骨
九洲風雞肉飯團
鬼呀 哈哈
@ 英記油渣麵
勁勁勁辣椒油 - 我點咗芝麻 size 咁細滴落碗 之後都覺得辣
油渲麵 ( 細 )
雞翼 - 無咩味
蠔油油麥菜 - 個蠔油好味 甜甜地有 d 蒜味
( 24-OCT-2014 FRI )
10 點起身 落大家樂食早餐 不過無咩胃口 留番火腿同厚多士做 lunch ~
行商場再行百佳 番到屋企沖涼 之後睇飲食男女
1 點餓呀 食埋火腿厚多士 再加多包朱古力奶 飽哂 ~
我好鍾意星期五睇 "都市閒情" 架 因為全輯都係介紹嘢食 睇嘢食最好心呢 ~
睇完電視就睇聖經 之後就執 file d 文件啦 勁耐無執過 所以係時候執下喇 ~
里奧大人 3 點喺上環見客 5 點半見完 今晚可以一齊食晚餐喇 勁開心 ~
6 點媽咪黎到屋企樓下 叫工人幫手拎 d 生果上屋企先 之後一齊去和民喇 ~
家姐 7 點黎到 里奧大人就 7 點 15 分到 食下傾下都 8 點幾 之後我同家姐送媽咪搭的士 再同家姐行百佳買嘢 ~
家姐要上我屋企拎嘢 坐到 9 點半就走喇 佢話一陣會同糟糟去食油渣麵 咁我都想去呀 里奧大人話佢都做公司嘢 所以叫我出去傾下計都好丫 ~
10 點 15 分打比家姐 問佢點解咁耐 因為我以為糟糟已經喺屋企 原來糟糟要幫公司翻譯 所以 10 點半先放工 其實咁夜真係唔想出去 但又勁想食油渣麵囉 所以等啦 哈哈 ~
終於 11 點出發 咁啱我翻轉頭入屋拎嘢比家姐 聽到里奧大人講嘢 原來係晴晴打黎搵我呀 真係好啱囉 因為本身我唔入屋拎嘢家嘛 不過約咗家姐 所以叫佢 3 分鐘之後再打比我呀 ~
晴晴真係好乖架 佢知我做完手術 話好擔心我呀 講咗幾次 之後知我去食油渣麵 就叫我要戒口呀 唔好食肥膩嘢 成個婆仔咁 同佢傾咗 5 分鐘 因為澳洲已經係夜晚 2 點幾 太夜喇 我要佢快 d 瞓呀 ~
11 點幾去到英記 都有唔小人食 我就真係好小食宵夜 應該係無食宵夜嘅習慣 因為食飽瞓覺 會頂住頂住好辛苦囉 同埋 11 點喇 瞓覺架喇 哈 ~
食下傾下都差唔多 12 點幾 要走喇 勁眼瞓 ~
家姐車埋糟糟番屋企就車我番屋企喇 估唔到里奧大人已經瞓咗 lu 咁我沖涼嘅時候 無啦啦開門同我講 " 番咗黎喇 " 之後就出番去 嚇死人咩 ~
等埋家姐 whatsapp 我到屋企 抖多陣就瞓喇 吹完頭熱辣辣瞓唔到架 所以 1 點幾先瞓 勁夜囉 ~


text:
2012年6月30日 星期六
交通工具puzzles
兔媽媽男孩
之前都唔敢同Ambrose講定會有 show睇,一來媽咪轉左工之後突然好忙,差d唔記得左買左飛睇show,二來因為打風嘅關係,怕講左會去睇但打風去唔成,都係唔講.結果,只係當日氹Ambrose瞓晏覺時同佢預告有show睇,等佢乖乖快d瞓,好彩Ambrose一向都鍾意睇show,呢個方法都有用!
又係預早時間去食飯,又係早左食完,早左過去會場,結果係七點九開show,七點三已經到左,等到Ambrose都係咁問點解咁耐,真係有d唔好意思喇!最慘嘅係到入左場坐定之後,又要等埋其他人入場,結果都成八點鬆d至真正開始,真係唔明點解d人唔可以早d到架咩?都已經寫明七點九開始,唔係應該早十五分鐘到場準備架咩?點解可以七點九甚至更遲先黎到?對於我地呢d咁準時嘅人黎講,真係好唔公平,要知道個show都係俾小朋友睇,佢地多數都好心急架啦!好彩有浠浠一齊去,又加上可能Ambrose細細個開始都去慣呢d場合,已經習慣係咁等,所以touchwood佢都只係個口不停問點解未得,但都好合作咁坐定定!
兔媽媽男孩係講個小男孩同家姐爭玩具,佢覺得媽媽唔錫佢,只係錫家姐,於是佢離家出走,要去搵爸爸!其實情節都幾寫實但又有 d好脫離現實,好似之後個男孩出走後,無啦啦佢變左隻兔仔,重有就係有兩隻小白兔錯認佢做媽媽,發展落去就係講身為媽媽嘅佢要負責照顧呢兩隻小白兔,响照顧其間佢遇到好多情形都同自己同家姐嘅爭執一樣,亦遇到一d兩難嘅問題,如此種種令佢開始明白到媽媽並唔係唔錫佢,體會到媽媽嘅辛勞.故事又突然間返到現實,男孩又變番男孩,重同家姐媽媽重聚,主動道歉!個故事真係幾好,不過現實同虛幻夾雜一齊,唔知Ambrose明白幾多?不過至少媽咪知佢明白小男孩同家姐爭玩具,同埋最後重聚時佢家姐買左幾枝雪條一齊分享,因為佢係咁講“雪條”,嘩哈哈!
值得一提呢個show幾特別,有真人演出!但當男孩變左兔媽媽後,就變成左幾隻毛公仔演出,而公仔就係靠真人手持操作,媽咪估公仔後有一枝柄俾工作人員揸住同埋易於控制,而工作人員全負裝束都係黑色,全程其實都唔係幾睇到佢地對手操作公仔,真係幾得意!總括黎講,都幾好睇,亦都可以俾Ambrose接觸多d唔同嘅文化節目同演出媒介,值得睇!
颱風後的家長日
前一晚掛左八號風球,大家都重諗緊呢個家長日開唔開得成,點知一覺瞓醒,咩風球都無哂,難得爹爹又請左假,可以一齊同Ambrose 去家長日喇!
本來想話早d返去學校行吓玩吓,但因天雨,室外playground唔玩得,而室內playground又攞左黎播slides show,幾乎入到學校無野可以玩!唯有叫Ambrose帶我地參觀吓個男廁啦,哈哈!
家長日其實係唔係應該expect老師會有小朋友嘅一些簡單報告?或者唔好話報告丫,係咪應該由老師主導講吓小朋友在校表現之類嘅野?但sorry,呢間學校唔係囉,上學期家長日已經無咩野講,好多時都dead air,要家長諗有咩問題問老師,以為第一個學期無咩野好講,算啦!今個學期又係咁,小朋友返學無咩大問題就話佢ok,大佬,點ok?只係話Ambrose返左學校之後全部野自己攪掂,知道哂所有程序,咁又點?上學期已經係咁啦!
今次英文老師終於有講少少喇,佢話Ambrose英文listening skills 無問題,但speaking skills(唔明點解唔係叫oral skills)就要improve,話可能佢都係relatively細少少,所以比起同學仔佢都係被動少少,要老師時常鼓勵至答到問題,主動舉手講更加少見!媽咪即時問中文老師呢個問題有無發生在中文方面,老師話無,佢話Ambrose用中文可以掉轉頭問番老師好多問題,始終係母語喎!咁好啦,講完都得個知字,但講完一輪野後,媽咪先至醒起問老師,speaking skills弱可以點幫佢,講真,呢條問題真係唔應該係家長問囉,唔係應該老師comment完後自己建議家長點好架咩?老師都只係話要等小朋友學多d生字,建立番個生字庫先,至於點建立,老師當然係無講啦!其實細問老師,其他同學仔都係答生字同yes or no,呢d野Ambrose平時都可以架,都有d唔明老師對speaking skills有咩expectation!唉,點都好啦,黎緊上k1媽咪都準備同佢報英文班架喇,又睇吓補吓習同大左會唔會好d啦!
無咩特別問題,又係勁多dead air,問左少少其他行為問題,咁就完左個家長會喇!
2012年6月29日 星期五
第二次當當網訂書
Home Craft Time @ Make a Buggy完成品(2y10m)
Ambrose講左好幾日“架車車乾左喇喎”,但媽咪都重未開始同佢油顏色,因為媽咪一方面又想畫架車靚靚,另一方面又覺得畫得靚都無用,Ambrose油嘅時候一定會跟唔到,猶豫左好幾日之後,終於都係攞出黎俾佢自由發揮啦!
架車都分左兩日至油好,第一日就係油車身同車輪,第二日要將唔太見得光嘅地方好似車底同車輪背面都油好佢,再要等乾!好彩Ambrose似乎都明白“等乾”嘅道理,無話心急要砌要玩!
呢架車,係Ambrose自己油,媽咪無教佢要畫窗同門,由他吧!咁樣都幾特別丫!油嘅時侯,因為Ambrose油完一隻色又油另一隻色,佢自己都發現咁樣油會變色,不斷自言自語話變左色,哈哈,都係另一種得著丫!
2012年6月26日 星期二
Iringo
2012年6月25日 星期一
Jigos 機械人
早幾日開左盒Jigos出黎同Ambrose一齊砌,開左盒至知果d砌片原來都好鬼大塊!媽咪對於呢d玩意都無咩天份,又見盒內有圖例,所以叫左Ambrose揀要砌邊個,佢揀左機械人!
不過圖例只係圖例,其實都無教人點砌,所以媽咪都係對住圖係咁諗應該點砌至得!有俾Ambrose自由發揮,不過d砌片好實,佢都唔係幾砌到!
砌完一輪終於都砌左個機械人出黎,真係好大隻!好可惜,佢係企唔到架!睇圖應該係可以企架,唔知點解實際係唔得!
玩後感,呢隻Jigos其實都唔係幾好玩,一來佢好實,二來砌完出黎其實都唔靚,兼且所有手腳都郁唔到,三來媽咪真係唔識玩呢d要有創意嘅玩具,而Ambrose對於機械人企唔到亦頗在意,可能加上自己砌唔到無咩成就感,睇得出佢對呢隻Jigos無咩興趣,都係Lego啱玩d!
2012年6月24日 星期日
Paperoni
DWE親子Pizza樂(2y10m)
買左套教材咁耐,都係第一次參加佢嘅playgroup!今次同Ambrose報左呢個Pizza班,其實唔係佢平時果d唱遊式嘅playgroup,媽咪揀呢個班只係貪佢可以一齊整pizza,自己屋企無得整,要出去一齊玩,真係唔多地方有,媽咪又懶得搵,所以一見DWE有得報,雖然貴左少少,由佢啦,都係一次半次啫!
一早知道係响觀塘整,不過媽咪真係好stupid,地址只係寫住創紀之城,重以為係D唔知咩野商場仔,完全唔知道創紀之城即係APM!跟個地址行到去,真係好surprised個pizza班竟然响咁熱鬧嘅APM度上,亦好難想像可以係點樣一間舖頭!因為無舖頭名,爹爹媽咪上到去有關地址附近時,真係一頭冒水,見到一間Pizza Express重講笑話唔係去呢度整pizza麻?點知真係喎!即時覺得DWE即係DWE,真係唔會俾cheap野你嘅!
入到去已經見到英語哥哥Alan坐响度登記,好奇怪,佢完全都無check無問我地幾多人(因為媽咪只係報左一大人一小朋友),見有地方坐,爹爹又攞住個超大機械人,環境其實又好open可以睇住小朋友整pizza,爹爹都決定留低一齊睇,只係唔敢埋檯坐,費時俾人話無交錢又坐埋黎!
長檯上面已經放好左一set廚師帽同圍裙,媽咪幫Ambrose戴上時重以為佢會唔鍾意,唔知係咪知道戴住廚師帽同圍裙係大人,同埋會整野食,所以佢唔單止唔抗拒,重好鍾意!不過圍裙應該唔係小朋友size,著上好長,差不多到地,Ambrose話好似公主,好彩佢又無話要除.因為條圍裙長,坐上baby seat後都成日頂上個下巴同個口度,都有d麻煩,難得Ambrose無投訴,媽咪由佢喇!
未黎之前以為要搓粉團至整到pizza,不過原來已經整好左,怪唔知得個半鐘都攪得掂,不過咁都好嘅,唔使咁狼狽!Pizza Express有導師講解點做,DWE嘅Alan就負責不斷講解 ,同埋攪吓氣氛,其實佢兩個都係講英文,不過Alan就正宗d!雖然唔使搓粉團,但小朋友都要幫手用手指撳鬆同拍鬆個pizza dough,都幾得意!不過Ambrose鬼死咁大力,成日撳穿個dough,媽咪要幫佢補!
撳完pizza dough,之後要shake tomato source,口訣係shake,shake and turn,不過原來要shake勻,其實都幾難,細力又shake唔到,大力又驚shake到一身都係,只有Ambrose有圍裙,媽咪無架麻!最終都係要俾導師埋尾shake靚佢,哈哈!
之後就係最好玩嘅放食材上pizza度,鍾意落幾多,點擺,完全係自由創作,啱哂Ambrose,簡直就好似平時屋企做手工咁,哈哈!其實食材都唔多,得幾款,就連小朋友最鍾意嘅菠蘿都無,唔知係咪因為佢係Pizza Express而唔係Pizza Hut呢?反而有black oliver同埋pepperoni,攪到導師問小朋友有咩toppings時,個個都答pineapple,但個個都答唔中佢果d食材!呢個環節Ambrose好enjoy啦,佢係咁攞係咁攞,眼見其他小朋友個pizza得好少野,Ambrose好似慌死蝕底咁係咁舖d食材上去,好靚!Ambrose個pizza可能係全場最多材料嘅一個喇,哈哈!
舖好之後,職員就攞去焗,呢個時間Alan就開始派填色紙,crayons同worksheet俾小朋友做,之後職員就派飲品同小食俾大家,又幾好喎!就連爹爹無俾錢都有得食有得飲,真係估唔到!
做完食完飲完,pizza已經焗好左同包好左喇!呢個時候就係由Alan哥哥頒發Junior Pizzaiolo Certificate俾各小朋友同影相時間,最衰媽咪見都整完pizza,唔想件圍裙頂住Ambrose食野,所以同佢除左,忽然間叫到佢個名出去頒獎時又唔記得同佢著返,所以張相就無咁perfect,唉!
呢個pizza班雖然時間唔係好耐,感覺都幾充實,內容安排得都幾好,Ambrose中段時間仲同媽咪講,要媽咪下次再同佢黎玩,可想而知佢係幾咁鍾意!不過其實媽咪之前報完個pizza班都有少少後悔,因為Ambrose其實唔食pizza,唔知佢自己整完又食唔食呢?對於今次pizza班,媽咪同爹爹都好滿意,爹爹話Pizza Express平時一個pizza都二百幾,而家我地去玩完一輪,又飲又食,只係俾左三百幾,仲有個pizza攞走,好超值!而且果度環境真係唔錯,最衰嘅係我地唔知道,完全無準備相機,只有兩部手機影相,質數就麻麻喇!
返到屋企由Ambrose親自幫個pizza剪綵派俾人食,表姐最捧場,食左兩件,Ambrose自己食左一啖之後就俾左媽咪,都話佢唔食架啦,哈哈!
是夜,媽咪無意中上左Pizza Express個網睇到原來佢地有個kids pizza making party,小朋友可以响果度開生日會同整pizza,睇吓個價錢,原來都要$198 + 10% per kid,都幾貴吓,大人唔使錢,不過order野食又另計,咁睇落DWE收我地都唔算好貴啦,起碼我地都有野食有野飲吓,自己一定包唔到場架喇,有人包左我地去報,俾多少少都值啦!
希望下次會再有d類似活動可以去玩啦!
Ambrose上新畫班之十六(2y10m)
今日一早媽咪要去一間小學嘅簡介會,所以送Ambrose返畫班嘅重任,就交左俾爹爹!不過個簡介會响畫班完之前完結左,所以媽咪都趕過去一齊接放學!今日呢個手工,媽咪以為係雞仔,問Ambrose都話係雞雞,但當媽咪興高彩烈咁叫Ambrose同雞雞影相嘅時候,老師話,呢隻其實係鸚鵡喎,嘩哈哈!
2012年6月23日 星期六
端午節沙灘樂(2y10m)
今日爹爹要返工,所以都無咩節目同Ambrose玩,一心都係諗住夜晚同Ambrose去機場接爹爹收工,龍舟賽咁多人嘅地方,得媽媽一個人真係搞唔掂,所以都係睇電視好過喇!
無野好做,姑姐提議去沙灘,都不失一個好提議,咁啱早兩日爹爹至買左個憤怒鳥水箱連水槍俾Ambrose,今日去沙灘就啱哂啦,哈哈!不過好可惜,枝槍玩左唔夠五分鐘就唔得,唔知係壞左,定係入左沙塞左,Ambrose好失望囉!
其實有時都唔明點解d小朋友咁鍾意玩沙,見Ambrose都只係將d沙“不”來“不”去,咁都玩得咁耐!今日Ambrose又俾左另一個驚喜媽咪,佢將d沙“不”左入個桶仔度,滿哂後,都唔知佢响邊度執左條細細條但長條型嘅野出黎,佢將呢條長條插入呢桶沙嘅中間,之後就唱起Happy Birthday歌!雖然唔係真係有人生日,媽咪見Ambrose咁有想像力同創造力,真係好開心!
Lego 龍舟(2y10m)
之前媽咪砌左隻龍舟俾Ambrose,不過佢一直只係擺埋一邊,無咩點玩點理,但又唔會拆左佢喎!
今朝起身,Ambrose自己玩Lego,媽咪刷完牙洗完面出去,竟然見佢攞左隻龍舟出黎,自己重跟住砌多一隻龍舟,媽咪真係好意外呀!一來今日係端午節,Ambrose竟然咁應節終於去理吓隻龍舟,二來媽咪估唔到佢會自己跟住砌並成功自己砌到一隻龍舟出黎!
見有咁多人仔,媽咪同Ambrose再砌多一隻龍舟,電視未直播龍舟賽,我地响屋企黎左個Lego龍舟賽先,哈哈!
Mindz Pom Pom Mania
2012年6月22日 星期五
Talk Point
俾錢買Cube Activity Board同動物人仔sticks時見到呢個好似甲蟲樣嘅圓形盒,唔知咩黎,細細個,都幾得意!Sales介紹佢原來係一個錄音及播放器,不過所錄嘅時間都幾短,只係十秒左右,但$49,買黎同Ambrose玩吓都好丫!黎緊返新工可能都要好早起身,再唔可以叫Ambrose起身返學至出門口喇,雖然明知Ambrose都未必記掛媽咪,不過都可以用黎錄定音俾其他人播俾Ambrose聽叫佢起身!呢個Talk Point,操作簡單,只係盒底有個開關制,啪上係錄音啪落係播放,撳住中間顏色制就可以,Ambrose都可以錄音俾媽咪聽,哈哈!
Lakeshore Craft Sticks
Gigo Cube Activity Board
Tag Solar System Adventure Pack
2012年6月20日 星期三
Alien Fishing Game
見blog友買到Leapfrog特別版Toy Story Tag Set,所以尋日心郁郁再去深水埗碰吓運氣,點知好失望,賣哂!Tag Book都只係得一個款,只有star war!問左老闆應該唔再返貨,佢地都攞唔到平貨喇,就算之後再有,都會加價!荀野真係搶手,好彩點都買左一set試玩吓先!
買唔到Toy Story Tag Set,但買左盒Alien Fishing Game,呢個game就好似以前細個玩果隻釣魚玩具,個盤一路轉,小朋友一路釣d魚上黎,所不同嘅係,呢個係夾,要夾三眼仔上黎!Ambrose見到爭住要玩,不過其實都幾難玩,因為個夾係梗左,唔會打開,係有少少鬆動位,要對準三眼仔之後等佢升上黎再用少少陰力撳落少少至可以夾實三眼仔!Ambrose都算精,佢都費時揸個夾柄,佢揸到超前去夾,好好笑!
唔可以話好好玩,ok咁啦!$78有少少貴,不過有咁多隻三眼仔,就算唔夾都可以排隊隊,算係多個玩法啦!話佢難玩,都係,但技巧好似傳統嘅磁石釣魚難d咁,起碼三眼仔個夾係直身硬嘅,垂釣(夾)唔會周圍擺動,只要在三眼仔上方等待,用少少陰力就夾到,反而傳統釣魚魚杆係用繩連著,垂釣時會擺動,要對準釣魚手要定,對小朋友黎講,好似難過夾三眼仔囉!
後記:盒Alien Fishing Game响千色店見到賣$99.9,深水埗真係平好多囉!
創意Lego
Lego真係幾好玩,可以砌好多唔同嘅野!繼之前爹爹砌左個好靚嘅機械人,最近媽咪都砌左隻龍舟,不過爹爹話d人仔好似“立”哂架生去劈友咁喎,好好笑!
Ambrose唔知點解鍾意掉轉Lego板砌野上去,條滑梯係爹爹見Ambrose將Lego板排直,又見Ambrose成日掉轉砌,因而有靈感砌成,而Ambrose更係負責圍邊砌,攪到滑梯又變成軌道咁,擺架車仔入去真係剛剛好!
Ambrose話機械人搭飛機喎!
呢塊係咩黎?Pizza是也!


text:
腳踭痛=足底筋膜炎/骨刺???
原文 ~ Sport Alignment 力學矯正鞋墊中心
L小姐於一年前被診斷為足底筋膜炎,盡行過藥物治療,物理治療,衝擊波治療後,情況仍然無好轉.又試過睇中醫跌打,照完X光話佢有骨刺,敷左D藥就無再跟進.佢早已經對病情心灰意冷,最後經朋友遊說下,搵我檢查睇下力學鞋墊幫唔幫到手.
當我檢查痛楚位置,發現痛點處於腳踭正中間,甚至偏外側位置,同足底筋膜發炎嘅位置有分別.加上早上嘅痛楚並無因為行順咗而消減,痛症亦無伸展至足弓.種種跡象顯示,李小姐嘅情況好可能唔係足底筋膜炎,而係足底滑囊炎.
對於大部份醫生或者治療師,兩者並唔需要區分,因為治療嘅方法都係消炎.但力學上面兩者嘅成因係有d分別.所以透過改善下肢力學醫治痛症嘅鞋墊,處理兩種症狀時,需要清楚背後嘅成因,先可以對症下藥.
至於骨刺,其實只係骨頭適應身體活動嘅增生.好多唔痛嘅人照X光都會搵到足底骨刺,所以骨刺未必係痛症嘅原因.
鞋墊設計嘅要點,係腳踭卸力同埋足弓承托嘅平衡.鞋墊唔可以太硬亦唔可以太軟.太軟的話,下陷嘅足弓會拉緊足底筋膜,刺激附近嘅足底滑囊.
當佢第一次著上鞋墊嘅時候,痛症已經明顯減少.原因係足底壓力卸減之餘,足弓位嘅拉扯亦減輕咗.比起穿著矽膠軟墊,更加有效減少足底滑囊嘅刺激.


text:
上星期先撞親個頭,好慘又好痛又令身邊嘅人好擔心. 剛剛一個星期後,呢晚就去咗迪士尼食得好開心咁過咗一晚. 有失必有得,哈哈,當補番數啦!
迪士尼五周年慶典,有特首同藝人都參與. 呢日特別邀請傳媒參與一同見證,另外亦邀請埋blogger,有幸有份參與其中. 樂園方面有公關公司代為安排一切. 專車由旺角接送往返,咁方便又點可以唔參加呢!!
由於工作關係,係下午大型慶祝儀式就參加唔到喇. 去到就係剛剛完結奇妙仙子城亮燈儀式,遠遠仲見到放煙花,可惜影唔到. 不過去到就係一個最大型嘅自助餐開始. 成個廣場周圍都放滿食物,飲品. 侍應人手十分充足,到處都有人招呼取飲品或收杯碟. 取食物亦有人介紹,十分抵讚. 唯一問題係室外,好彩今晚唔太凍同大風,還可以. 大會當然十分細心,有暖包任取.
我由細到大對迪士尼卡通人物冇特別喜好,所以迪士尼對我吸引力唔大. 因為有公關邀請可以免費又玩又食,當然唔會錯過機會啦! 但去過兩次之後,我終於發覺迪士尼實在係有佢吸引力!! 本來完全冇意慾同卡通人物影相,不過因為專車未夠鐘開出,所以排隊影相打發時間. 發覺同卡通人物影完相之後自己突然出番童真,覺得佢地好可愛,之後就繼續再影.
另外亦要一讚園內職員及公關都十分專業,俾到你好親切感覺,好友善,完全唔做作. 所以我明白迪士尼成功係有佢原因.
再次多謝靚女公關Edwina同Kate邀請!!! 今晚真係好開心呀!!! 如果想知道五周年慶典仲有咩特別節目,記得上迪士尼網頁睇下喇!!!
奇妙仙子城堡真係好靚呀!(閱讀全文)


text:
啱啱整完個生日蛋糕送俾 Ryan,噚日又再整生日禮物,今次係送俾 Arthur 嘅.因為佢不嬲都唔係好好蔬果,所以唔會整芒果 mousse cake 俾佢做生日蛋糕,佢一向都勁鍾意食朱古力,上次生日就整咗個 Gâteau classique au chocolat & orange 俾佢,今次唔再整蛋糕喇,攪攪新意思,整條莎樂美腸送俾佢,當然唔係一般嘅莎樂美腸啦,係用朱古力整嘅,甜品嚟 o架!
今次整呢個 chocolate salami,係跟一個意大利人學整 o架,當然唔係親自拜師咁嚴重啦,係早前睇番 TVB 其中一個叫做《原裝入口》嘅節目,裡面訪問咗意大利食材專門店「Il Bl Paese」嘅老闆 Massimo,佢親自示範教點整呢個 chocolate salami,咁我咪抄低個 recipe,整嚟送俾 Arthur 囉!好易整 o架咋,可以話係無乜難度呀!!
材料:
牛油 20 - 25 克
糖 3 湯匙
雞蛋 3 隻
可可粉 3 湯匙
馬利餅 150 克
食譜係參考自 TVB 電視節目《原裝入口》.
- 先將牛油於室溫放軟,加入糖,用打蛋器打至發白,做成牛油霜.
- 雞蛋拂打成蛋液,之後加入可可粉,拂打成朱古力醬.
- 將牛油霜同朱古力醬拌勻.
- 餅乾捏碎成細塊,之後加入朱古力混合物內,攪拌均勻.
- 準備好一張錫紙,上面再鋪上牛油紙,將朱古力混合物倒喺牛油紙上.
- 然後捲起牛油紙,包成香腸形狀,再用錫紙包好,兩頭扭緊封口.
- 將包好嘅朱古力混合物放入冰格雪過夜,之後切片食用.
整咗兩條細腸仔,一條當然係送俾 Arthur 啦,另一條係送俾妹妹
Genevieve,因為上次佢生日我夾唔啱時間整嘢送俾佢,
所以依家補送番啦!
Notes:
- 原食譜係有加到杏仁酒,不過因為我係整俾小朋友食,所以無落到.
- 餅乾切勿捏得太碎,否則切開時就無莎樂腸嘅花紋.
- 朱古力如果雪得太硬的話,食之前可先於室溫下稍為放軟,就會比較容易切開.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!


text:
已經睇資料睇左兩個禮拜,manager終於叫我可以坐就快resign 0既winnie個位,試下take佢d野來做
上午上班,好快已draft好要send俾學生0既email同搵出佢地0既email address,無野可做
其他番早0既同事都無野做,我上網去左個0係澳洲working holiday緊0既hk人blog睇左好耐
搵番好多久違左0既0係oz 時0既情懷,i need them!! 果位人兄u grad後做左一年野去oz,0係adelaide一個人過24歲生日,0係張床一個人時忽然覺得自己廿四歲人都好似冇咩成就,畢業一年做0既工作冇achievement,徒左一年,希望0係oz搵到人生方向.其實我0係oz真係冇咩諗過前途問題,尤其見到d韓男成三十歲人仲渾渾噩噩0係oz working holiday兼extend visa,又見到好多鬼都唔介意年紀比較大先發展自己career,就覺得自己仲後生.當然0係香港,廿三歲已經唔細,要讓家,要有成就.無la la去澳洲耕田,唔係咁多人識欣賞.反應番左香港,先認真反思前途問題.同同事don同ka ho傾過(0係公司比較岩傾的同事就只有佢兩個),發覺大家都冇諗過呢份工係一份long term 0既工.don想做account,ka ho未知想做咩,但係我真係唔知自己除左傳媒工仲想做咩.我唔想sell野,又唔想做d好似依家呢份咁冇咩前途,濕濕碎碎又多deadline又多rule 0既寫字樓工,又唔想做d日復一日年復一年0既工.番工更加令我覺得自己0既世界好細好渺小.究竟做唔到傳媒,我仲想做d乜? 工作估人生大部分時間,如果冇一份自己滿意0既工作,實在太浪費.
食完飯恰左一陣,winnie番到,manager叫我地打電話俾d學生問佢地對d tutor 0既意見.0係office睇資料自閉左兩星期0既我,由見工時淡定有錢淨0既姿態變到依家居然覺得打電話俾學生好緊張,真係冇用.s之前搵左0既學生email,由於資料混亂,有錯漏,搞到過左放工時間先走得,番咁耐都未試過.終於似番個staff.


text:
生活自從有咗老公, 朗朗, 小晞後, 從此由白紙變得色彩繽紛!! 我只求呢三位賴生, 健健康康, 開開心心. 我會將我既正能量, 以內力過哂俾你哋!! 而做媽媽呢, 只希望兩位儍豬仔, 毎日開開心心返學, 而視返學係一件樂事而唔係苦差. 所有課外活動只會係你哋既興趣, 我係唔會貼錢買你哋既難受!!!
2010年4月26日 星期一
健康院 - 第 4 個月
今次同婆婆一齊去
全程由婆婆抱住
度頭時, 姑娘見佢眼定定咁望住佢
問佢: 你係咪食咗龍眼呀, 對眼咁大~
頭圍係 41.5 cm (仍然係中碼頭)
重 7.42kg (即 16.3 lbs, 係中上碼 b)
之後有個 b 都成 8kg,
我媽媽話兩個都係肥 b
再問人, 原來o個個 b 都成 6個月架啦
之後等見姑娘時見有個女仔識行
個身長同朗仔都係差唔多咋
朗仔真係無改錯名, 叫 long.....
姑娘話佢跟番自己條生長線咁大, 好理想
食量ok, 可以繼續 keep 住咁餵
仲話我早晚仲有泵奶俾個仔食, 對得起佢有餘喎
到 6 個月先餵固體食物, 可以由 5 個半月開始試
咁我問出面 d 資訊話由 4個月開始既?
佢話 4 個開始o個 d 係舊資訊
佢地係最前線, 所以要同我地 d 媽媽講
跟住攞個鈴鈴由左至右再由右至左睇吓阿 b 有無望
再睇咗 bb 有無想用手攞
我個 b 都做到呀, 仲想攞想放入口添
個仔又係咁望住個姑娘, 真係氹死人
今日打埋 4 合 1 (白喉+破傷風+無細胞型百日咳+滅活小兒麻痺症) 第二針
同埋肺炎球菌 第二針
都係由婆婆抱住
打第一針時無乜反應, 到第二針時到個姑娘攞支針出來, 大少先喊
我後尾抱番佢, 有個女仔望住佢, 佢先唔喊
又攞咗 d 退消藥水
好開心個仔大得唔錯
**問過姑娘, 點解放個奶咀入口佢唔肯食奶仲係咁喊
佢話 bb 個情緒未回復 / 好熱都會咁
要呵番佢等佢calm down 先再餵


text:
小檬生日前一日已經開咗個生日會慶祝.
而正日呢就要返學,所以一早請定下午假,同佢去嘉年華~
咁啱之前一日見到大爺我另外兩個朋友又去咗玩,就比啲相佢briefing吓,
再話你睇小朋友玩得幾開心~(加跨張表情)
跟住做問卷調查,佢鍾意玩邊樣,
呢隻細膽豬就點名話玩企鵝溜冰,mc queen 車車同sir滑梯.
亦表明話唔玩打韆鞦同馬馬
好,目標明確又唔係樣樣玩都好
(因見到大爺媽話跌錢嘉年華我心都寒一寒)
多得大爺媽嘅飛卜先知溜冰對襪會濕哂,
於是已經做足準備!
yeah~ 係車到瞓夠就出發喇~
新眼鏡,佢自己話要拎嚟,此相是否找到亮點?
蠢咗,應該行另一面....
如果車泊海港城,搭船嚟仲可以慳埋隧道費同地鐵錢!!
天氣和暖,仲有少少熱添!
上面的亮點已經移除
weekday入場大人$90(包7個代幣)
第一個就想去玩Mc Queen車車,但比呢到啲車車吸引住.
小檬好謹慎,先觀察好點玩,玩d咩先話玩(其實係細膽)
比錢個方法有啲土炮,唔係自己入落個箱度,係自己比個工作人員,
佢再入落個箱度.之後小檬就揀咗呢架消防車.
3至4個圈就玩完...盛為4個代幣($40)
跟住就mcqueen車車.一行入去唔使排隊就玩.
好似唔夠高度就要大人陪同玩,於是我就陪佢啦,
冇諗過小朋友玩嘅車車都咁勁,佢每逢轉灣都係住去,飄哂移咁,
又dup哂break,chok黎chok去.
細細粒嘅小檬都飛嚟飛去,
而家先知上錯賊船嘅小檬就叫"玩完喇"!!
佢唔係話自己玩完,係想話自己唔玩喇~
於是我要右手扶實,左手攬實佢,等佢唔好咁chok,
不停同佢講野引開佢注意力,除咗小檬想佢快啲完,我都想!
玩完終於chok到手啲肌肉.好痛~
(不過好過chok到小檬!)
好喇,根據小檬嘅wishing list之後我地就去玩溜冰
結果係去到又話唔玩!真係特別~
拎去嘅三對襪就白拎
跟住我地就玩佢最鍾意嘅吹氣彈床
呢到4個代幣5分鐘真係貴到暈!!
可能weekday 唔多人所以都冇計我地時間,
三個任玩,喺到玩得最耐
開心
開心
同埋開心
follow me to ?
no ~ no~ no ~
有個小朋友話入錢玩射水水,
點知入咗錢又話驚monkey叫.
但又要睇爸爸玩.
爸爸好似傻佬咁自己喺到玩~
跟住又見返啲車車,又話玩,
好啦,見佢冇玩幾樣
今次揀咗火車頭
好開心
另一吹氣彈床,見冇咩人,
見生日就賣大包, 又比佢玩
玩咗呢個網中跳彈床,sir滑樓.
平時啲playhouse都有,
不過通常太多人我唔比佢玩
呢個本來媽咪都有啲想玩,因為係低級版,可惜個小朋友又話唔玩
不過走咗又心CC話返去睇吓點玩.最終喺到睇啲公仔,仲踎低哂睇添.
見仲有啲coin淨,走咗去錠公仔,其實係錠錢!
臨走,我地先見到呢個地氈滑梯
話佢知滑梯就玩,
(用哂啲幣先話玩 =___=)
小檬太細,就要爸爸陪同.
小檬會唔會驚呢?
結果係再玩多次
24孝爸爸即刻去唱錢啦~我就同工作人員哥哥吹吓水,
佢話入得嚟預使錢~
仲問玩唔玩,比我上埋去!
yeah,於是我又有得玩喇~
媽咪得未呀??
我有窿窿樓梯恐恐懼症,
行親窿窿樓梯就好驚....
撐咗兩層樓都腳仔軟
終於上到
咁難得,自拍一吓先..
we are ready ~
唔使十秒就轉到落嚟,其實速度都唔慢,
都算好玩~
太細唔識自己攬住腳真係要大人陪~
上次去澳門飲小檬又話唔滑草,其實道理都一樣
佢鍾意呢個, 下次可以再去澳門滑草
開心時光走得快~要講拜拜喇
影埋摩天輪走得~接妹妹食飯
玩咗大約三個鐘,兩大一細,冇飲冇食,玩得唔多,
都使咗六百大元..
咖啡杯,碰碰車,撐船仔,馬仔,旋轉韆鞦,....
仲有好多好多我地都冇玩
(差不多每個game都係4個代幣)
大爺媽"燒錢嘉年華"呢個名絕對冇改錯
可能小檬係錫住我地個銀包,
所以咁多野都話唔玩~


text:
鍾意飲湯,中西都得.
咩都鍾意自己做
Happy Playmas
媽咪同我鬢下辮仔
自己食
繼續食
唔好影!!阻住我食
唔好意思..仲係食
古靈精怪
冬天溫暖都可以去沙灘嘅
好朋友,食茶點梗會預佢一份
小檬四歲三個月
食
食量俾之前多咗,每餐都可以食到一大碗飯,肉肉菜菜啲餸都食到.
最叻仔就係大部分都係時間自己食!
終於肯飲吓湯,一開始係餌誘,試咗之後都鍾意就話好味!
呢個湯係番茄薯仔肉碎湯
種類又冇咩突破,有時係喺學校試吓啲新食物,
希望遲吓再有進步.
活動能力
公園擒鋼架可以自己玩,可以自己sir消防員條柱.
好鍾意睇書,好鍾意讀英文!玩具盒嘅英文都唔放過,
自己拼音升讀晒,雖然有啲錯,不過我都覺得好叻.
每晚食完飯就係功課時間,叫佢做永冇話一陣先,好願意做.
做完就可以玩,畫畫,睇書,lego...不過叫瞓教就成日一陣一陣..
而家瞓教叻咗,唔使起身vee vee,不過有時候醒咗冇人陪
要搵我哋陪佢瞓一陣,佢瞓返我哋就可以走
好鍾意畫畫,成日自己跟住啲物件畫.
有時候,好似啲同學仔聚會,會話唔玩,
唔知係咪怕啲家長呢?突然間會唔同人social,
明明係親善大使黎架..??少男心事又有邊個知??
不過佢都係好乖巧,絕大部分時間都唔用勞氣嘅,都繼續係我嘅小乖乖
送咗張陪伴兩位小朋友長大嘅high chair俾個就做媽媽嘅朋友,
結果交換禮物!收到呢架大車車
終於嘗試食薯片.全靠為食的媽咪
有日睇玩具,小檬睇完再要睇,於是我話我拎住好多野好重,
叫佢幫吓我手,體驗一吓,等佢知道媽咪嘅辛苦
大個仔,自己吹頭(媽咪嘆吓~其實唔得=p)
自然堂執松果
個個也愛Bear bear糖
有心機油顏色時都幾靚嘅..
多謝Ivy EE襪襪
媽咪時間
兩個小朋友出街喺車瞓咗,我終於有丁點時間嘆吓~
真係丁點,因為妹妹喺半小時後已經醒!
妹妹豬的頭號粉絲
西瓜波,餅餅,紙飛機
多謝NT哥哥
小檬:媽咪我想帶埋妹妹去,我想妹妹見識吓!
笑C我
YEAH
溫馨自拍
妹妹充當髮型C
注意舅父手上的鏡不可以放下來的
復活節迪士尼遊戲室
媽咪砌咗間屋企俾我哋
一齊睇電視 hahaha
do~ re~ me with表哥
最開心送哥哥返學
一年前去日本;
一年後去日本城!!
媽咪自製檯墊紙
開心食甜品
食牛扒(其實係雪糕!)
原來佢地都識小丸子喎
拜完公公餵魚魚
好鍾意畫畫,估吓我畫咩?
一家四口...
KK叔叔仲未交相呀!!!!!!


text:
小檬爸揸緊嘅車係為迎接小檬嘅來臨而換嘅.
之前係揸緊5座位,不過多個B有car seat 又有老人家,
所以換咗架7人方便啲.
到妹妹出世,多一個car seat有時多埋姐姐,
更加冇得走雞.
見架車亦開始老化,最嚴重最可怕係最近
壞咗冷氣!!
一個二個好似濕水雞仔咁
小檬仲問爸爸" 可唔可以比啲冷氣我呀?"
既然架車已經好多野要整,又要使錢,
於是就決定唔整喇, 索性買過架!!
佢接咗兩位小朋友出院,都算完成佢嘅使命啦.
退役喇~
送完舊,就梗係要迎新啦
終於等到架新車~
爸爸好錫我地架,為咗我地可以坐得舒服啲,
換呢架大啲嘅新車.
咁啱舅父舅母嚟食飯,食完飯就一齊落去睇新車喇~
如果收埋第三排凳,車尾超大,真係放單車都得.
中間可以walk through
小檬細細粒,行入後座梗係冇問題,
連我都好容易行到入去
車箱寬敞,啲高大威猛嘅大隻佬都坐得舒服
之前舊車唔肯坐car seat嘅妹妹,呢到冇問題喎!
希望真正行車都係咁啦
另一用家都好滿意,因為有得睇DVD,
不過停車就冇得睇,亦唔會改裝喇.
唔想佢習慣有得睇.
有需要先開,平時都係聽吓兒歌算
(唔知得唔得呢?)
car seat會移返前面
介紹完喇,好似啲sales咁...
之前架車,雜物超多,
希望呢架可以keep到整整齊齊~
好滿意新車,最緊要係有返冷氣...wakaka~


text:
日期 : 10.11.2009 星期一
行程 : スーパーホテル宇都宮 > カトリック松が峰教会 > Lunch@はなまるうどん プレナ幕張店(讚技烏冬) > MITSUI OUTLET PARK 幕張店 > Toyota Rent A Car レンタカーのトヨタレンタリース東京 成田空港店 > 成田国際空港 > 香港
總行程里數 :172 公里 – 大約 4 小時 35 分鐘
檢視較大的地圖
今日係行程嘅最後一日,宇都宮基本上係無咩景點睇嘅,但係有個叫二荒山神社同埋一個教會嘅地方係個本係酒店到嘅旅遊書有提及過,個個二荒山神社因為無地方泊車,所以我哋無去到,淨係去咗個教會到睇咋 !! 本書仔寫夜晚呢間教會會好靚,不過我哋係係日頭去,所以就無咁靚,不過日頭睇都唔錯嘅.睇完晒我哋就去幕張個Factory Outlet 到睇下嘢先去機場走人.
我哋將個幕張個地步入落去個GPS到,佢話要成點鐘先去到,我哋起程就大約9點鐘到,實際要行成大約126km,最後真係成點鐘先到呀,因為一入到東京個時就係咁塞車,真係塞車塞到亞媽都唔認得呀~~~係40~50米就有一個燈位,行幾公里路要行成個鐘,下次真係唔好入去東京市喇,同埋如果真係去就行IC,或者直接去機場走人好過...
去到莫張個GPS又帶咗我哋去咗個會議中心喎,好在睇到個Outlet係邊啫,於是就人肉GPS啦.呢到D Parking全部都係要俾錢嘅,不過洗錢洗到2000日元就有免費一個鐘嘅泊車架喇,用夠3000日元就有2個鐘免費泊車.
我哋來到呢到都成點鐘,就搵下有無D咩食啦,最後我哋都係食呢幾日食過嘅嘢,就係烏冬啦,因為真係幾好食同埋都幾抵食.我就叫咗個Set之後再加個冷烏冬(中),不過就食唔晒囉,真係好多....
食完我哋就去行下呢個Factory Outlet,但係到D嘢都唔平嘅,同埋我哋又要預返D時間去機場,所以基本上無咩點睇到呀~~睇完我哋就驅車去機場,由幕張去成田機場都要用成個鐘先到呀 !!
去機場之前我哋要去還車,佢哋 Check晒所有嘢之後就車我哋去返機場添呀~~~
去到個航空公司個Check-in Counter 到就要自助嘅,有D人真係唔係好識用,所以攪咗好耐都唔得,間航空公司又無咩人係到幫D人喎~~~
我哋最後磅個行李係28kg,比來嘅時候到係多咗少少,因為真係無咩嘢可以買呢...
係機場到我哋行咗一陣就入咗去禁區啦,我哋係入面到都買咗兩大盒嘅大福餅,因為都幾好食架 !!估唔到臨尾都有嘢買呀....
我哋返到香港都成十點幾,攪完晒所有嘢返到屋企都成十一點雞差不多十二點!!終於都完成咗呢個2009日本東北之旅啦,我哋今次旅程係行咗3735km...
好嘢....呢個2009日本東北自駕之旅都差不多寫咗成年先完成,係寫呢個遊記中間都發生咗唔少事情令到要將寫遊記嘅事擱置下來,總結呢個日本東北之旅,真係又驚險又好玩,驚險嘅係係青森縣行山路跣軚,好在無事,好玩嘅就係去咗18日,不過天氣就唔係好好,有好多景點都無辦法睇到...今年都未決定去邊添,因為其實10月尾11月頭呢一段時間好多地方都唔係好適合去旅行,日元又鬼死無咁貴喎...似乎我哋要向歐洲出發,不過歐洲係呢段時間又係開始凍同埋係雨季...下一年都係提早去慶祝先得....
カトリック松が峰教会


text:
MC MAX 李浩誠 司儀傳媒報導: 伍晉樂教新晋YouTuber: 要了解清楚自己嘅優勢
近排人氣急升嘅香港YouTuber伍仔(伍晉樂),除咗同台灣人氣model雞排妹(鄭家純)同埋Coffee(林芊妤)拍片之外,亦都衝出香港去澳門出席,由澳門230藝術創作協會舉辦嘅一個澳門音樂活動做表演壓軸嘉賓,同場亦都有新晉香港YouTuber Max 擔任大會司儀.
當日記者問到伍仔做YouTuber辛唔辛苦嘅時候,佢話唔辛苦之餘仲相當充實.因為公司俾左好大自由度同好多機會發展佢既Youtube事業,原來伍仔而家除左係VSmedia既執行監製,仲簽約成為旗下藝人,伍仔仲話VS Media 嘅平台好適合佢未來既發展,話會繼續努力創作多啲唔同嘅片,及在不同媒體同大家見面!
既然都同雞排妹拍片有冇諗過係台灣發展呢?伍仔就透露VSmedia喺台灣有實力所以唔排除有機會在台灣發展,不過佢都話呢一方面都要睇吓公司嘅安排,佢一啲都唔心急.
點睇YouTube喺香港嘅發展
伍仔就話好相信香港YouTuber嘅發展會越來越好,因為已經有好多YouTuber好似佢咁走出YouTube成為跨媒體藝人,現在香港做YouTuber隨時可以紅過做電視藝人.
有啲乜嘢可以教新晉YouTuber
其實做YouTuber要多才多藝,才有機會跳到不同平台發展. 好似佢嘅好朋友土生土長嘅YouTuber Max,精通兩文三語除此之外本身做開MC同埋特約演員,伍仔都覺得佢可以開拓新市場拍多啲唔同語言嘅片,因為Youtube事業係全球性,不受語言規限,所以伍仔話無論幕前幕後最緊要了解清楚自己嘅方向和優勢.
YouTuber Max表示非常認同伍仔嘅講法,因他現在已經有很多唔同企業開始搵佢拍企業宣傳片,與此同時Max都有不斷將自己唔同類型嘅原創影片擺上YouTube,希望得到大眾嘅認同,同埋最重要就係帶到娛樂俾大家,為香港人打打氣!


text:
周永勤嘅結局係點,香港人嘅結局就係點…
睇完呢條片
唔知大家有咩反應? 覺得係陰謀論,好似當年陳水扁咁? 定係何君堯敢做唔敢認? 由周永勤背景入手,應該會有啲端倪.
周永勤係自由黨黨員,本身都算係半個建制派,以前幫鄉事派鄧兆棠,鄉議局立法會議員劉皇發等人做過嘢,可以話傳統鄉事派,同中聯辦關係自然緊密.周永勸有呢種背景,又係地區工作咗超過20年,一定會有好多票源,對西環新寵嘅何君堯黎講自然造成好大壓力,何君堯要搶佢票,好合理,但搞到要恐嚇佢屋企人,就絕對不能接受.你問我周永勤有無需要「扮受害者」,睇番佢嘅作風同埋自由黨背景,無咁嘅必要囉,明刀明槍選,周永勸未驚過啦.
掉番轉諗,何君堯會唔會用呢啲下三流手段去迫人退選? 肯撚定會.一個自稱係社工但原來唔係,又話支持警察係年初二晚開槍殺人,係律師但又要係法庭自拍,虛報學位等等嘅人,為左新界西呢塊肥豬肉,刑事恐嚇周永勤就可以迫到佢退選的話,怕咩做?
嚟到今時今日,周永勤要係現場直播嘅選舉論壇入面宣佈因為家人受到威脅而要退選,甚至話有廿幾三十人會等佢,但係都唔報警,點解? 係咪因為對方威脅報警就會傷害佢屋企人? 一個身份背景都唔係差嘅候選人,都要搞到呢個田地,情緒同精神壓力都接近爆煲,睇佢回應記者嘅反應就知,呢種崩潰亦唔係隨便可以扮到出嚟.何君堯係咪黑手? 呼之欲出.
周永勤同佢屋企人嘅人身安全係點無人知,被消失? 被自殺?我望住周永勤最後崩潰嘅樣,就好似望住香港人嘅結局一樣.香港人都只不過係想有移民審批權姐,都只不過係唔想有未夠班嘅醫生黎香港執業姐,都只不過唔想飲鉛水姐,好過份咩? 面對呢個情況,除左係咁屌鳩何君堯,希望佢輸之外,我哋仲可以做咩? 乜撚都做唔到呀!
然後我仲見到好多港豬只係關心買邊款冰皮月餅,我仲可以講啲咩?
新界西候選名單︰
陳恒鑌,何君堯,黃俊傑,馮檢基,周永勤,田北辰,黃潤達,梁志祥,朱凱迪,郭家麒,麥美娟,尹兆堅,李卓人,湯詠芝,張慧晶,高志輝,鄭松泰,呂智恆,鄺官穩,黃浩銘.


text:
無論係屋企又好,公司又好,長時間盯著人地電腦螢幕睇係幾「賊仔」行為,亦令用家周身唔自然.隻滑鼠移去咩位置,開咩檔案,打信時睇邊份template,點樣改黎改去個draft E貓俾老闆,所有行動係表現左當時我個腦諗緊咩.係工作既地方,邊有人想俾人睇通睇透,特別係爭緊上位既同級同事和監察住你表現既上司.
「阿東,個excel你入好未?唉也,你唔好而家打啲reference letter住啦,今日收工前我要將個excel send比人地參考啲data啊!」阿東聽完連聲「哦」求其應住咩都急一餐既May姐,十分鐘後,「阿東,你係度覆緊咩E貓啊?好急架?」講完隨即係位起身行埋去,對住佢個mon指指點點,要佢邊聽住指示邊入埋個excel……呢個情況係office好常見,上司正正坐係下屬後面,話就話有個partition,但有咩用?昂一昂高個頭,前面個位係認真做緊野定hea緊一覽無遺.對於係fresh grad既阿東,當然有苦難言,同我地食飯時忍唔住呻過,「係屋企如果我阿媽係咁我實出聲嘈架,好似裝我係咪做衰野咁,點知番到黎一樣.May姐可能覺得好方便啦,anytime捉我有無偷懶,真係好唔舒服囉……信我唔過咁.」係被監視既侷促工作環境下,工作上又無自主既自由,唔好話做到累想偷偷地開個細視窗上陣網睇下野,就算正正經上網查字典或者查下最update既勞工法例,感覺到有對眼係後面,都會無故壓力倍增.
我地呢班出左年打拼左三幾年既人其實好明白,已經無需要時刻俾人睇到我係「努力中」,只要最後製成品出左世老闆滿意就得架啦.面對住心急易燥底既既老闆,有時硬係要企定定蹺埋雙手係你隔離睇住你即時edit,唯有叫自己冷靜啲唔好露出面紅緊張既表情.通常我地會搬出大大小小既理由耍開老闆,「忙緊另一單urgent野啊,轉頭搞店即刻send比你過目啦!」,「趕住出個offer比人,個candidate今晚飛啦」,「過一過account個邊拎番張cheque先」,轉過頭佢有佢忙就唔記得你住.人始終唔係機械,會怕羞會尷尬嘛.不如嘗試相信下屬有獨立處事既能力,俾左指示,set個deadline,只要有疑問肯諗方法搵答案咁大家都多左時間空間專心做野.
不過一眾老油條係唔會照顧你咁多情感問題,佢地既經典語錄係︰做咩都係「為左你好」, 電腦係公家既,我係你老闆,唔通無資格望你係電腦做咩?你唔可以光明正人俾人睇等於「身有屎」,更加要多啲check住你,我係要睇啊你……可以點?教你係塞錢落你袋咋,仲唔快啲謝恩?老油條自己呢?行埋佢個位少少立即崩緊,電話收埋,縮細晒啲file鬼鬼祟祟,驚死你係佢身上攞到料咁.阿東話齋︰「再盯實我電腦睇,我就一次過開幾十個file出黎,樣樣show一半,起勢打字,睇你望得邊樣,捉唔到我路!我無玩野啊,咪multi-task緊囉!」


text:
2016年10月14日星期五
浸溫泉
最近附近呢間酒店易咗手,依家直屬間溫泉.
10月7 喺度stay咗兩晚.
酒店冇乜改變.但係早餐居然有麥皮食,我去過咁多酒店都未見過呢.
麥皮係啲我食但又唔係話好好嘅食物.諗諗吓都有十幾廿年冇食過. 原本有打算去英超賣一盒,依家兩餐都食過麥皮,可能隔多十年先掛住佢喇.
喺酒店可以望到溫泉嘅(光)豬場.
乜唔zoom埋啲影個豬場吖?? 天氣得十度,大部份人都喺室內,邊有光豬你影呢.
Btw去咁多次豬場,第一次遇見發情老公豬.但係冇人覺尷尬咁喎. 可能大家覺得公豬好難得挺直,由得佢啦. kakakak
嚟過呢個溫泉咁多次,依家先知呢度仲有個畫廊.
溫泉嘅餐廳.
呢晚有live band.
呢度每月第一個星期五有溫泉夜場+ tapas buffet.
Tapas唔算太多選擇.全部都係迷你版奧地利菜.
星期日歸家途中好肚餓.經過幾個鎮仔都唔見有cafe or 一係冇開.
最後去咗Bad Waltersdorf一間酒店問佢有冇cafe啦. Reception話咖啡之類可以幫襯佢哋個bar. 咁問吓有冇cake賣啦...佢面有難色之際, 酒店大廚經過話佢哋有一款cake,佢可以特別整畀我哋. (似係真係特登整,佢親自由街尾嘅酒店餐廳拎過嚟)
完全冇問價錢,又冇餐牌.嚟到見佢用一隻大碟上, 好high咁. 心諗一定畀人劏啦.埋單發現係價錢正常,2.9歐咋.
Btw都唔知係咪住客晚餐嘅甜品拎咗嚟散賣呢???
27 則留言:
夜場自助餐都唔錯!回覆刪除回覆
我就嫌佢選擇少囉.刪除
麥皮,muesli之類好多酒店早餐都有回覆刪除
tapas buffet賺到笑啦
有得你食仲嫌3嫌4回覆
muesli呢度酒店一定有,但係麥皮就第一次見.刪除
麥皮, 而家我仲有食喎回覆刪除
個 cake 可能係晚餐甜品~~回覆
麥皮我比較少見.刪除
似係晚餐甜品囉.
睇電視見人哋喺茫茫白雪下浸户外温泉個mood好正,有次在泡菜國我都試過做光豬勇士,飄住白雪走咗短短十幾秒路又唔覺凍喎!不過,個feel唔似電視睇嘅咁正.感受過就算,下次都唔會咁傻.回覆刪除回覆
個tapas buffet超搵笨,仲以為咁正有西班牙嘢食添回覆刪除回覆
唔係講明係西班牙tapas,你只可以預佢係迷你菜色.刪除
人地比得你食,你點咁唔比面唔要呀?回覆刪除回覆
咁係呀.拎到嚟收你廿歐一碟你都要架啦.刪除
不想吃麥皮的人,大多都是年輕的!回覆刪除回覆
我食但係唔多好 = 中坑?刪除
酒店啲麥皮鹹定甜㗎?回覆刪除
星期日歸家途中好肚餓.經過幾個鎮仔都唔見有cafe <-- 你度啲highway無中途休息站比人休吓息食吓野, 同埋幫架車入油嘅咩?回覆
微甜㗎.刪除
因為去high路上要經過幾個鎮仔先.
最近有點忙,少來左,一入來又見你去hea, 果然王子生活優悠呀!回覆刪除
Btw,件cake賣相不錯呀,味道得不得先,3歐仲要係人地特登拿來比你,算啦.哈哈哈.回覆
咁啱o係度hea畀你見到.刪除
呢個時候可以浸個熱溫泉,真係爽呀回覆刪除回覆
呢個季節真係最啱去浸溫泉.刪除


text:
31/07/2009 晴天札幌 à 小樽 à 札幌
(Part 1)
今朝一早去浸完風呂,就去食早餐嘞!但早餐比我想像中少嘢食啊!
今日幾好天
今日我哋去小樽呀!
小樽係一個海嘅地方
9:45就到咗啦!幾古典嘅車站!
一早嘅小樽都通都有一啲舖頭開咗啦!喺啲藥房睇過,果然啲價錢平過狸小路啊!重有好多做緊特價添呀!
幾大個煲
小樽街境
舊國鐵手宮線係日本第三,北海道第一古鐵道線,由美國合約工程顧問興建,小樽 - 札幌路段於1880年開業,大大貫通兩地石炭及水產業物流運輸及客運業,加強小樽港嘅補給站角色,促成明治後期小樽港與北之華爾街嘅興起.二戰前,日銀小樽支店都用此線運送貨幣現金,手宮線可說係小樽與札幌嘅經濟命脈.
戰後小樽工商業沒落,該線客運服務於1960年終止,其貨運功能亦喺1985年被裁,六十年代後保育小樽運河民意高漲,間接令當局意識保存手宮線作為北海道最古鐵道線見證嘅重要,逐保存今日JR南小樽駅至旧手宮駅,並改為長達2.6KM嘅步道「手宮線跡地」.
跟住就去到小樽最人氣嘅小樽運河啦!真係好多人啊!
出拔小路
橫街內有好多食店,哩間出名食蜜瓜雪糕咖!
由出拔小路露台影出去都幾靚啊!
哩間拉麵舖喺尖沙咀都有開分店咖!上次跟團都嚟食過,都幾好食咖!
跟住就行入堺町通,哩條街所有小樽有名嘅店舖都喺晒到,淨係行哩條街都有排行呀!
K's Blowing原名「堺町工房」,以其開放式體驗而打出名堂.
麵包超人呀!
有麵包超人緊係有細菌小子啦!
我哋今日就喺哩間多喜二食晏啦!好多人嚟到小樽會選擇政壽司,旭壽司呀!而我捨棄佢哋選哩一間係因為睇咗有線嘅活得很滋味裡面介紹過哩間啲壽司同海鮮好正,而且係百年老舖,所以就嚟試吓!
哩隻咪咪係都要企喺門口唔肯讓開比人入去舖頭.
我哋叫咗一set手握壽司同埋一個海鮮鐵板燒,哩個燒帶子就送咖!
個帶子好鮮甜
12件手握壽司set ¥3,150
我覺得味道一般
海鮮鐵板燒 ¥3,675
份量好少,而且隻北寄貝唔新鮮呀!食落有啲鯹味呀!
總括嚟講哩間嘢唔掂呀!食咗咁多餐都未試過話不滿咖! 但哩間真係唔得,啲店員可能見我哋係外國人,亦對我哋啲態度嘛嘛哋!好明顯同佢哋啲當地人唔同咖!而且食物唔多新鮮但價錢又唔平!所以我唔推介呀!
.....續


text:
之前見到fb有谷友去咗sogo 10/F睇Bosch師傅示範整馬卡龍,
其實做馬卡龍真係難度好高,
材料唔多,但技巧要求高,
錯一個step都可能會唔成功.
我已經心癢癢好想去玩場睇,
但又啱啱撞正仔女考試,冇得去.
跟住到15號,
同屋企人去BBQ, 我又再冇得去...
終於到咗22號,
抽到時間去睇.
因為塞車,我遲咗二十分鐘先到,
好彩師傅只係講解中,粉都未開始攪.
哩個師傅真係幾好,
連macaron起裙邊嘅原理都會講埋,
詳細到不得了,
今次可以免費上到堂真係抵呀!!
由師傅做嘅馬卡龍係唔係好靚呢?
師傅話做好後唔好即時食,
最perfect係放一日先食,
咁就會外脆內軟~~
今次做咗兩個色,餡就係一樣都軟心朱古力
師傅先後示範咗法式和義式.
圖中係義式要先煮溶啲糖再攪粉.
今次用咗M5打蛋白
加埋其他材料攪勻,我好鍾意嘅種色~~
師傅技術超勁,唔駛劃圖,個個都唧到一樣size!
見到有「loan」要放氣.
焗起可以快手拎出
睇下啲色同裙邊,靚到呢....
唧餡
唧完擰下塊餅
每位全程睇完示範嘅朋友都可以分到兩粒(法和義式各一粒),
工作人員仲包得靚靚比我地~~
我幾辛苦先忍到口唔即刻食,
不過放咗一日後,
又真係好好味.
我要努力,
雖然係好難成功,
但出面街買實在貴得過份,
都係自己整好啲,
又可以做得啲唔同味!!
希望不久嘅將來,
可以post上黎同大家分享.
CF的馬卡龍食譜:
蛋白 (室溫)44g
糖霜 30g
砂糖 55g
特幼杏仁粉 45g
朱古力餡醬:
鮮忌廉150ml
黑朱古力 85g
無鹽牛油 (室溫) 15g
歡迎大家上Bullbull自家廚房留言比我~~


text:
8月27日 (星期一) 陰
Carissa 呢兩日都好鐘意o係凌晨食奶果個時間便便, 仲要係幫佢清潔完之後再o黎一次. 希望佢可以改變番日頭便便啦, 因為始終夜奶時間得一個人會比較狼狽, 之但係呢d生理反應係冇得控制O既. 今曰上午媽媽又去O左中醫度推拿, 希望d瘀血可以快D清到啦. 返到屋企婆婆抱住Carissa. 平時佢訓緊覺都會e開個口笑, 但係今曰發現佢會好似大人咁'kit kit'笑o左幾聲, 仲忘形到伸埋條脷仔出o黎tim ! 唔怪得好多媽媽都唔捨得撇低bb去返工, 因為會好容易miss o左 bb 好多個第一次o架. 不過現實還現實, 要達到理想唯有努力d搵錢lu. 另外又發現Carissa 日頭大食o左, 有時食完之後一兩個鐘又喊住要再食. 我地都唔知同唔同佢加奶好, 因為照番佢o既重量依家o既奶量應該夠. 好彩夜晚問過姨婆, 佢話有時bb食完奶喊未必真係肚餓, 因為Carissa開始大個, 有時會扭O下抱都唔定, 所以有時抱O下佢拍O下佢個pat pat安撫佢, 好過加奶俾佢飲, 因為bb唔知飽, 一陣食滯o左仲大鑊呀.
今日餵奶時發覺Carissa多左聲音, 有時候會"呀"一聲, 把聲好好聽呢! 同埋有時候見到佢訓著左摸o下佢, 佢就會好大反應咁雙手彈起, 好好笑 今日o既相片:
1. 有雙下巴o既小蜜蜂: 2. 訓醒喇, 又係時候食奶奶喇! 3. 好似玩緊瑜伽!


text:
2014年2月25日 星期二
「生存力」 大前研一
好多人見我讀緊呢本書都問我:你做咩讀埋啲咁嘅書?
第一,我非常鍾意拜讀大前研一嘅作品.呢位日本長者在他的作品當中獨到嘅眼光丶辛辣嘅批評令讀者每次細讀都有如當頭棒喝.
第二,想要知悉一個人點塑造未來,由佢對教育嘅睇法可以窺探一二.
我想借個機會分享下大前先生講得出口,做得出手嘅觀點與智慧.
所謂生存力就係俾人有活下去嘅自信.
如果你好懶或者係無乜時間慢慢細味大前研一嘅書,其實你睇完佢所寫嘅前言唔多唔少都會有所得着.呢本書係佢老人家分享佢係兩個仔成長嘅時候佢用乜野方式去引導自己兩仔去做一個有「生存力」,「負起四個責任」嘅成人.
大前先生認為現代教育(填鴨式教育)係傷害下一代腦袋嘅元兇,身為長輩有必要向呢種填鴨式教育加評分制嘅制度作出修正,以保護下一代人嘅腦袋免受傷害.就算喺香港,我都諗唔明點解中小學期間要做大量抄寫同埋重覆嘅作業,而且仲要評分.係唔係我抄書快就可以幫助我係人生上面成功或者幫助我了解整個世界多一尐,真係諗到頭都大埋.可惜嘅係而家好多父母將呢個責任一腳踢左俾學校就當一了百了,放棄左教養嘅責任,但係佢地佔據左小朋友嘅夢.迫小朋友走一條父母長輩自己想行但係行唔到嘅路.對於教育,好多人自從離開左學校之後往往覺得自己所學嘅野已經夠多,拒絕再學習.人一但停止學習,停止接受新事物一段時間之後就會漸漸變得固步自封拒絕進步.大前研一係書中大聲呼籲各位唔好成為帶俾社會困擾嘅人.
"責任,用另一種說法來表示,也是對他人的體裇."
為教育者應該以一種唔會後悔嘅方式生存,唔好做一尐行為係你以後覺得悔不當初.作者已經完成左超過五十本著作,佢本住與未來對話嘅心態嚟寫每一本書,將佢生平所學,自己所有真誠見解筆錄成書,以就算係佢嘅子孫後代都可以從作品當中了解到佢本人嘅睇法.
本書當中講左作為一個人應該負上四種責任:對自己嘅責任,對家庭嘅責任,對公司嘅責任,對社會嘅責任.每種責任對於個人以至社會結構都有重大意義同作用.人唔可以隨便因為其他人成長當中無某種經歷而歧視或者作出攻擊,識多尐年齡差別較大嘅朋友.要先扮演好自己嘅角色,知道自己本身嘅限制先可以再做更大更複雜嘅事.
想知更多一個會鼓勵自己個仔打機多過做暑期作業,會因為要返學校補課而去唔到周年旅行而同仔仔班主任反枱嘅爸爸,自己去買本黎睇啦.
突然諗起侏羅紀公園入面一句:Life will find a way.
訂閱: 張貼留言 (Atom)


text:
玩完去 Old Town Coffee 食 tea 抖番陣 不過小寶有 d 胃脹 唉 我覺得自己好衰咁 係都要黎雲頂 ~
White Coffee Gao ( 特濃 ) RM4.90 - wow 超級無敵勁正呀 超濃超香唔澀口 至今難忘呢
小寶嘅 Ice White Coffee Gao ( 特濃 ) RM5.30 - 我無飲到呀 不過睇個樣都好好飲囉 而小寶胃脹都飲 Ice Coffee 仲要特濃 勁呀
Asam Laksa 阿參喇沙 RM10.50 - 呢碗喇沙令我好感動 因為我見到阿表食咗啖先比我地 如果唔好味 佢肯定唔會比咁大碗我地囉 我覺得好味 但就酸咗 d 因為我唔太食得太酸
Kaya & Butter Toast ( Double ) 加央牛油燒麵包 ( 雙 ) RM4.90 - 我真係覺得牛油味重過 Kaya 味 阿表仲好驚訝碌大對眼同我講 d 麵包係搽咗 Kaya 架喎 oh 我點會唔知喎 唔係唔知我都食過 Kaya 呀嘛 唉 自從尋晚食貓山王單嘢之後 無人信我味覺喇 嗚嗚嗚嗚
薯條 RM5.90 - 問小寶食咩 小寶第一時間話薯條 胃脹都有胃口食薯條 勁呀 薯條能醫百病 Yeah
走嘅時候一樣咁大霧
食完去 Car Park 拎車 喺 Car Park 入面開車係睇唔到前面 d 路架 絕對係用驚險黎形容 但小寶就好鎮定 笑笑口話睇唔到前面 所以全程要靠阿表帶路喇 出 Car Park 時已經驚險 點知出咗 Car Park 仲驚險 唔知左定右嘛 好在阿表睇到 小寶又鎮定 唔係唔知點算好咯 成程車阿表講得最多係小心慢慢小心慢慢 同埋如果阿表唔出聲 成架車係靜哂 feel 到大家都好凝重 之後見到車燈同無哂霧 阿表即刻鬆番口氣 之後話頭痛呀 頭先真係好緊張 呢次去雲頂真係畢生難忘呀 ~
今晚去 SS2 掃街 我同里奧大人都相當鍾意 咁樣先了解到當地飲食文化嘛 ~
入到去見到都幾多人行 不過其實有 d 都收咗檔架喇 之後我見到一大堆零食已經好振奮 同埋有好多嘢買添呀 有鞋有生果有菜 好似一個小型市場 我好鍾意行呢 d 架 咩嘢都有嘛 同埋肯定唔會貴呢 ~
華人 Rojak
醬料
呢位叔叔好 nice 呀 阿表話帶朋友黎買 老闆即刻話送多 20g ( 其實佢"北"咗 23g 之後佢再比夠 30g ) 佢仲好開心同我講 Welcome to Malaysia 我好感受到佢地真係好歡迎遊客到佢地國家呢 其實之前喺 Mamak 檔已經比我有呢 d 感覺架喇
沿途都有好多餅乾零食
蜜糖大樹菠蘿 - 我其實鍾意食橙色 d 同埋濕 d 嘅大樹菠蘿 不過阿表話呢隻係馬來西亞好出名架 所以又買包黎試下喇
Otak-Otak ( 燒 ) - 即場食熱辣辣好好味呀 同埋我都覺得燒係好味 d 今次口感就似食泰國嘅炸魚餅咁呢
行完買完就食Lok Lok 其實係架車黎 我地係企喺度打邊爐 自己拎咗食物去淥 之後再點醬食 咁樣食法好得意 唔好以為係車仔檔 d 湯底就求其 我就係用咗冬蔭功湯底淥菜 我又叫埋里奧大人同我一樣用冬蔭功湯底 嘩 食到條脷尖發麻 佢食完即買 100 號解辣 連阿表同小寶都話辣呀 所以我開始驚咗辣喇 不過下次都要再食過呢 ~
Lok Lok 車 - 我唔知係車黎架 成日以為係檔口仔 之後阿表話係架車 里奧大人笑住同我講話 兜咗幾次都唔知係架車黎呢 @.@
價錢牌 - 竹簽頂部有顏色 代表唔同價錢
所有食物都係一串串呢 下面係醬料 有沙爹 / 辣醬 / 甜醬 湯底有清湯底同冬蔭功湯底
我其實想將兩串一齊淥 但見 d 人會淥一串食一串 食完再淥 所以問阿表係咪要咁食法 阿表同我講話 d 人唔會食食下支簽又隊番落湯度 我覺得佢答得我好搞笑 其實我驚自己好似好心急咁咋 之後阿表話呢度 d 人習慣慢食呀
里奧大人第 1 樣揀嘅食物就係燒豬肉乾 即燒真係超級好味道 我都食咗 1 串呀
通菜 - 阿表落好多辣醬 咁我又落啦 之後佢話呢 d 辣醬係越食越辣架 嚇到我食嘅時候係咁 "鄧" 番 d 辣醬落碟度呀
魚腐 & 豬肉丸 之後仲有食西刀魚蛋 口感好得意架 但唔識點形容啊
就係呢碟用冬蔭功湯底淥嘅通菜 辣到我死死下 又酸喎 ( 諗住車仔檔無料到添 ) 最慘係叫埋里奧大人每人一串嘛 我食到第 2 粒已經要冷靜 食第 3 粒覺得就黎死咁囉 條脷發麻 又出汗喎 好在里奧大人即去買 100 號 唔係無命都似 之後食咩都無哂味啦 呢隻辣令到我永世難忘呀 辣到
食完喇喎 當然又要食榴槤啦 今次去榴槤街 第一檔話無貓山王 得其他品種 但我同阿表話都係想食貓山王囉 好感恩隔離檔又有喎 所以又開兩個食喇 ~
我食第 1 粒 真係無咩味喎 之後佢地食呢 又話好甘 咁小寶就食番我話無咩味果邊 佢都話無咁好味呀 但點解係都唔信我喎 嗚嗚嗚嗚
椰青 - 唔知幾錢一個 不過幾貴阿表都會叫比里奧大人飲呢 唔好等佢呱呱嘈話熱氣 哈哈
( RM16/kg 開咗 2 個 多謝阿表 & 小寶 ^^ )
食完行咗去睇其他榴槤檔 阿表用榴槤山形容佢地架 不過我地咁夜 都買得 7788 lu 好難出現榴槤山呢
今晚又成 1 點先番酒店 里奧大人仲要處理傷口先沖涼瞓覺呢 ~
呢日行程完畢 ^^


text:
得閒死唔得閒病
有乜野係會令你連live update都做唔到既呢?
就係忙同埋病勒.
由上星期開始,除左一至五返朝十晚六之外,每逢二,四,六同埋日都要教書.二同四就七至十,六就由晏晝兩點教到九點,禮拜日就朝十起一直到傍晚五點!咁既情況會一直到三月20號,連教會都返唔到!
間唔中仲要返下大陸:上個禮拜二至三返左祈福新村做pilot research,之前新年D咳未清,引發D氣管敏感好煩,喉龍好痕,咳到唔爭在去埋個度間祈福醫院睇埋急診.(其實係老細逼我去,唔係佢有心,只係想用我睇症黎research埋人地D服務水平係點jet!)
登記費要12蚊人民幣,有張smart card記低晒你俾左錢未,配咩藥等等,好似幾先進咁.睇完症去攞藥之前埋單就另外再俾112蚊,不過D藥就全部都係國產成藥黎...
D藥食左有些微改善,但係返左香港第二日都係拿拿臨去再睇個耳鼻喉專科.呢個醫生係我不嬲都睇開既,次次感冒未清引發D氣管敏感,睇一次就包攪掂,盛惠600幾蚊!無得claim,都幾肉赤!
繼續忙... 禮拜六再要帶廿零個MBA學生上去,朝早8:30出車...
忙到教會所有工作都幾乎全部要放低唔做住.不過有一樣野忙都唔會停,就係祈禱勒.呢樣野唔單止得閒先祈,忙又祈得,病就更加要祈,仲要記住幫埋D屋企人同弟兄姊妹代禱添.忙呀忙,你吹咩!


text:
離開樂蜀下個站就係洪加達,我地又要晨早起床,不過一D都唔清新開朗囉,足足要熬幾點鐘車程先到,沿途只有無盡既礦野同沙漠,不過咁辛苦泥到哩到,唔等於好玩囉,個人認為哩日係全程最無聊既,零行程連食晏都唔包,要自己搞掂,當然一場泥到洪加達,點都要去望下個紅海啦,所以我地就報左旅行團既自費活動USD 40,坐觀光船去紅海玩浮潛,都唔知搞乜間酒店離個紅海鬼咁遠,唔join哩個活動既人就只可向坐車時隔十萬九千里遠先望到個海囉!酒店係就係好大,但係乜都冇!唔去泳池游水就只可以返房瞓覺架咋!金X旅行社你地真係有需要檢討一下囉!
* 離開樂蜀初時,沿途都幾靚有條小河,不過行左冇耐就去到沙漠喇!乜景都冇,最0岩瞓覺!
* 終於泥到紅海,真係好靚呀!不過沙灘泳客唔算多,又冇型男索女!話時話D水真係好鹹架,絕對不能入眼,你睇水上面個戊李浮得幾爽就知D水有幾鹹啦!
* 講番個海真係好靚,肉眼所見一望無際,個海又清沙又幼,海水都有幾種藍色,真係好吸引!當日天氣都唔錯,都唔算太晒,但係海有小浪中浪以及大浪,對我哩個陸地人泥講,真係好險,差D要當眾表演喟魚呀!
* 哩間係洪加達住既酒店,齋睇下型好似好靚,內裡其實好普通,好住家Feel!


text:
雖然我依莉詩好鍾意幫指甲扮靚靚,但下下要去美甲店坐 2-3個鐘等美甲師畫花都幾花時間.如果自己黐貼紙又好易甩.今次就比我搵到部好嘢,聲稱最快 35秒就可以幫一隻手指畫花,可以絕對係愛換款的女士恩物.於是我就借咗嚟同公司啲同事一齊玩啦!
細細部似足多士爐
有留意的 wire 民都知道,之前我都介紹過一部可以印圖案係指甲的彩繪機,不過今次呢部 O2Nails 家用美甲彩繪機 size 細好多,只有四分三張 A4紙咁大,放係屋企或者 Office 都唔會太阻地方.如果話上次的 ArtPro Nail 高清數碼美甲彩繪機 係專業部,咁今次呢部就係家用版.原理當然同之前的差唔多,都係用 3色的墨水,好似噴墨打印機咁打印圖案係手指上.不過可能因為機身輕咗,打列的時候機身會有明顯震動,好彩的是手指已經固定好,唔會影響繪圖效果.
▲ 呢部O2Nails 家用美甲彩繪機 size 細好多,只有四分三張 A4紙咁大,放係屋企或者 Office 都唔會太阻地方.
▲ 原理就好似 迷你噴墨打印機咁,一舊墨有齊紅,藍,黃 3色.
▲ 機背有個 USB 頭,可以接駁 LED 燈機 ,方便油完底面油之後照燈.
▲ 好似 Nailla 美甲 LED 燈機 就係用 USB 連接,插埋落去就唔駛額外搵尿袋.
手機揀圖即時睇
O2Nails 家用美甲彩繪機可以做到咁細,某程度係因為全部用晒手機 Apps 經 WiFi 控制,無論想印 D 咩圖案都可以即時係 Apps 揀.除咗 Apps 內置的 600個指甲圖案,每一季都會有更新,真係只係揀佢 D 圖案都已經有選擇困難!而最正係可以直接印手機入面的相,超級方便!
▲ 不過現時只有 Andriod 版,iPhone 用家就要等等啦.
▲ 係手機 Apps 可以睇到手指係彩繪機入面的位置,仲可以編輯圖案的大小同旋轉,令圖案位置更加準確.
35秒印出清晰圖案
講咗咁耐,大家最關心當然係印出嚟既質素,呢部彩繪機聲稱可以印到 300 dpi 的品質,我同幾位女同事都測試過,發覺穩定性同細緻度都無專用級的咁高.如果印一 啲鮮色的圖案,好似卡通或者花紋都算清晰,不過要印粉色系的圖案或者相片的質素就一般,所以揀圖案都要有技巧,可能要試多幾幅先有好效果.至於時間方面,印一隻需要 35秒,雖然無專業級咁快,不過家用嚟講已經好夠.
▲ 比卡超印得都幾細緻,不過中間的水哥就有點朦.
▲ 預設的圖案基本上係最安全,唔會有失準的問題.
▲ 花紋都有唔錯的效果.
▲ 不過偶然都有失敗的例子,好似呢位女同事油底油的時候唔均勻,結果就印成咁.
依莉詩:「細細部簡易用,但價格親民 D 會更好!」
呢部 O2Nails 家用美甲彩繪機 size 比專業級的細好多,而且完全用 Apps 控制好易用.唔駛去美甲店都有畫花效果,雖然圖案印出嚟唔多穩定,唔係款款都咁清咁靚,不過我覺得已經好吸引.可惜要成七千蚊一部,我諗都係應該無乜人捨得買嚟家用,應該美甲店或開 party 用的機會比較多了.
O2Nails Mobile Nail Art Printer
售價:$6980
查詢:ArtProNail (9730 5202) • 不想錯過新科技 ? 請 Follow unwire.hk FB 專頁 http://facebook.com/unwirehk/
The post 依莉詩:「價格親民 D 會更好!」— 小型美甲彩繪機率先試 appeared first on UNWIRE.HK 玩生活‧樂科技.


text:
各位朋友,我系雲南翻來喇!呢次雲南之旅,真系收穫頗豐,本來想寫下啲個人感想,但系又唔知系邊度入手,赴港啲雜七雜八嘅事又一次過要搞掂,呢幾日真系三頭六臂都唔夠用,仲系以後慢慢先抒發啲個人情感喇,因為我嘅博客就系要比大家睇啲“好睇又有用”嘅嘢.
系雲南修煉期間,有一日徒弟突然搵我.原來系佢嘅friend有感情煩惱,個friend系佢舍友,佢非常擔心,所以來代測一下.
哎,徒弟都唔知我果日頭幾辛苦.我晚晚都系3點幾先訓,早上8點幾又要起身,而且日日食齋,真系少啲精力都頂唔順.
開頭我系拒絕嘅,點解?第一,我真系冇精力,第二,徒弟嘅friend冇誠意.不過凡事留一線,日後好相見,又唔忍心徒弟難做,冇辦法,我唯有出手幫徒弟做個人情.
首先,奇門中用月干代表朋友,呢個月系乙未月,乙就系佢朋友,为用神,我地要睇乙嘅落宮.
乙落巽4宮,巽4宮有巳,巳為乙沐浴之地,沐浴為桃花,即系乙坐桃花之地,說明此人桃花旺.巽宮又有辰,辰為乙官帶,屋企有錢.不過,乙未月,辰巳空位,即是對於月干乙來講,巽4宮系空位之地,所以對應到頭先嘅象,桃花就系鏡花水月,錢財就系帳面財富大於實質財富.臨死門,死門有險惡之意,系性格方面,就系指脾氣唔好,容易發爛盞.同埋巽4宮地盤有杜門,杜門主不通,又說明男女交往過程中有嘢不講,等人地“估估下”,等啲男生撓曬頭,呢啲都說明咗徒弟嘅friend脾氣唔好,所以交往中好多問題.
再睇,巽4宮臨天芮星,天芮系病星,但有太陰吉神庇佑,呢點又反映咗徒弟嘅friend體質麻麻地,間唔中病下,但系無大礙.
再來,乙下臨丁,丁奇主文書,巽又主教化,呢度又可以睇到徒弟嘅friend都幾文青,文學素養唔錯.
斷到呢度,師父催我好快上堂,我亦唯有就此結束我推斷.上面所斷連一個宮都未講完,奇門有九個宮,每個宮都有故事,宮與宮之間又有故事,真系講到天光都得.
據徒弟反饋,全中.我亦都吩咐徒弟勸佢嘅friend修心養性,咁樣交往過程中問題自然就會少好多.
系唔系好好玩呢?


text:
「分析」
老實講不經不覺自己已經係數據分析嚟個行業已經七八年,講真我都無諗過自己會咁專注係一個行業入面咁多年.好多人都會同我講係香港做數據分析係好難做,因為大家都好短視,而且無人重視數據.就算有都只係因為要交功課.但係就係因為難做先至做.如果取易捨難嘅話,其實自己真係可以輕鬆好多.何必要咁辛苦去教育市場,希望大家重視數據而將嚟個行業係香港發揚光大?
「分別」
之前不約而同有兩間媒體都問我乜嘢係數據分析師同數據科學家嘅分別.我用咗一個比喻就係研發藥物嘅科學家,同睇病開藥嘅醫生.做數據分析係有兩部份,而慢慢有好多問題其實已經慢慢變成眾所周知嘅事實.咁係唔係代表啲數據分析師慢慢就被淘汰?當然唔係,因為科技嘅進步,人類嘅行為會不斷改變,所以就算自動化都無用,始終數據係需要一個講故佬.
「職業」
事實上除咗數據分析師同屬於科學家之外,其實我發現兩者之間仲有一個職業.只不過就連我自己都唔知現代點樣定義嚟個職業.或者就正正因為嚟個行業太過新,所以仲係道不斷變緊.嚟個工種好特別嘅原因係佢又係醫生,亦都係科學家,啱啱就夾咗係中間.事關佢哋唔想太過離地,但係佢哋會快過科學家去研發到一啲新嘅理論,所以又要講故,又要分析,又要研發,真係好鬼忙!
Also published on Medium.


text:
2014年7月31日星期四
140731Mides3折(25w5d)
今日Mides做3折開倉 約左媽媽谷既Jade媽媽一齊去 其實佢尋日已經掃左一轉今日再去 我地夜晚個轉去 一早到左係門口排隊 好彩有櫈坐下 唔係咁大個肚都好辛苦下 等左一陣就有得入 後未越夜越多人 雖然好迫好攰 但買到野比豬B係值得架 幾時都話「有媽的孩子像個寶」
2014年7月30日星期三
140730入屯門醫院2(25w3d)
因為驚左成晚好似無訓過咁 諗返都真係好嚇人 無端端係耳邊有人講野 搞到我起哂雞皮 我6點起左身刷牙 怕一陣多人起身時同人爭廁所
刷完牙返黎就見到姑娘拎件手術袍 比對面近窗個張床既媽媽 原來佢胎水過多 醫生話有危險要即刻做手術 聽講BB只有32w 聽到要即刻開刀 個人突然好緊張 我又摸住肚自言自語同豬B講: 媽mi唔趕時間 想你住足40周先出世 之後有姐姐派餐 個粥我食左一啖 真係清淡 好勁完全無味 另外個菜肉包仲勁 個皮硬架
之後我又係食關生買比我既奶同餅 再一次諗 早知買柸麵啦 不過有餅食已經好好架啦 起碼唔洗餓啦
記得入院時 姑娘叫我見左醫生先食飯 估唔到入院咁耐 而家先見到醫生囉 接住有個再高級啲既女醫生幫我照超聲波 照完醫生話豬B好健康 我安心哂
見完醫生後 姑娘比左個樽仔我 話檢查埋個蛋白尿 無問題就走得 等等等 等左好耐結果安全 我急不及待走人 姑娘仲講笑 問我食唔食埋晏先走 我梗係唔食啦 哈哈
2014年7月29日星期二
140729入屯門醫院1(25w2d)
比健康院被迫寫紙入院檢查 去到屯院上A7病房 姑娘要我落返地下急症室登記入院
拎好排版上返A7病房 啲姑娘都好有禮貌 幫我度高 磅重 量血管 再聽豬B心跳 今次豬B回復正常130 不過姑娘話要住院觀察一晚先
入院就安排手帶啦 戴住手帶突然覺得自己變左病人 明明個人無事 但坐係病床感覺好攰咁
因為入院過左食飯時間 我無飯食好肚餓 姑娘話要見左醫生先可以出去 好彩個時係探病時間 關生黎左陪我 唔係一定悶屎我啦
屋企人聽到我入院都好緊張 尤其係關生 一收工就飛過屯院睇我 係咁問我有無事 我見到對面床自己買外賣食 我答關生我好肚餓呀
等左成個鐘 探病時間都就過 但都未見醫生黎 再問姑娘一次 之後佢都叫我去食飯先 其實明知醫院唔會有咩好餸 個刻實在太肚餓 有咩放得落口都想食
食飽飯關生仲買左奶同餅比我 佢話驚我半夜餓親 半夜肚餓係醫院幫唔到我 我問佢點解唔買柸麵 佢笑住講 唔好食啲咁香既野啦
上到7樓 我叫關生返屋企先 我自己入房 上到床無野做 睇下電視 聽下隔離床傾計 話咁快醫院趕人訓覺要熄燈
好彩我訓細房最出 因為我驚黑 所以無拉埋個簾訓 對出就見到啲姑娘
成晚都訓唔著 突然聞到好香既柸麵味 原來我對面個媽媽食緊 救命 聞到我都肚餓 好彩關生買左奶同餅比我咋 早知買柸麵啦
食飽就訓覺 但估唔到訓到2點 我聽到有把聲係我耳邊講野 嚇一嚇 好彩咁啱有姑娘入黎幫個媽咪打針 我就坐左係度 驚左成晚 好似無訓過咁 勁辛苦
140729元朗容鳳書產檢(25w2d)
繼上次做人球比健康院踢去屯院檢查 之後又踢我返健康院 今日返健康院檢查 雖然話檢查 但其實只係聽心跳
今日如常咁度高磅重量血壓 例牌動作做齊 之後等叫名聽BB心跳 唔知係咪豬B今日太興奮 聽左3次都過150 姑娘話要見醫生 點知見醫生時心跳到160 寫紙要我即刻入院添 搞咩呀
2014年7月12日星期六
140712惠氏講座(23w)
今日約左媽媽谷Carmen媽媽去聽惠氏講座 我第一次見佢都係去聽講座
今次個講座係惠氏媽媽會搞 產前產後湊B實習班 其實惠氏搞講座真係搞得好密
係門口排隊點名登記後 安排左7號枱比我地
入場時 仲每位媽媽派左份小禮物-Mustela套裝 聽講呢個牌子沖涼好香架
而每張枱上都準備好哂 一陣講座既用品
仲有每人有假BB一個 我每次見到呢啲假BB都覺得好好笑 完全幻想唔到 抱住自己BB會幾咁騰雞
我練習沖涼同換片時 仲整甩左BB隻手 笑屎我
最後聽完講座時 即場填表入Huggies會 又有禮物 至於呢啲講座學唔學到野就見仁見智 不過真係好多禮物拎就真既 哈哈
2014年7月7日星期一
140707佐敦Dr.Fung照結構(22w2d)
因為今日照結構 早幾晚完全訓唔著 成日聽人講照結構係BB第2個關口 而我入既媽咪谷都有2個媽咪照完結構 就同BB講拜拜 所以我真係好緊張好擔心 原本約左6月尾照既 但馮醫生話豬B細左一星期 建議遲多個星期先照 驚睇得唔清楚 咁我就約遲左10日先照啦
因為關生唔得閒 今日都係由鐵膽 豬B婆婆陪我出佐敦照 豬B婆婆真好 每次都陪住我周圍去 約左11點 好快等左半個鐘就到我睇
馮醫生好詳細睇每個部位 手腳骨既長度 心臟有無分左右上下 臍帶 連手指腳指都續隻數 全個過程照左15-20分鐘左右 馮醫生話豬B好健康 佢仲間中轉4D比我睇豬B個樣我睇
前前後後睇左佢幾次都用手遮面 後未先影到一張 雖然唔太清楚 但都睇到輪廓 我同豬B婆婆睇住醫生個mon 就覺得勁似關生 尤其係個面形 不過無論似邊個都好 最緊要豬B健健康康就足夠 我仲要埋隻碟拎返屋企比關生睇 等佢都開心下
訂閱: 文章 (Atom)


text:
地鐵公司不斷宣傳Elements會響十月一日開幕,所以我趁國慶假期去左呢個商場度行.
最初睇到呢個商場中文名係八月左右,響港外線碼頭見到佢既宣傳橫額,英文名叫"Elements"都叫做配合商場五行元素,但中文名叫「圓方」就有點不倫不類了.(正如H cube中文名「立坊」唔襯英文名)據講「圓方」係同風水有關喎 ....
睇到Take Me Home話紅磡有免費穿梭巴去Elements,行到去個站時係16:05 ,以為剛剛走左班車,於是去黃埔行左一陣,點知返到去個站頭見到冇晒人,結果等左差唔多半粒鐘先有車.以為黎既係小巴,點知原來係一架旅遊巴,架車計埋我得五個人搭,響黃埔轉左一輪(要調頭上紅磡道)後就上紅磡繞道,塞左少少車後就到佐敦,去到佑寧堂係冇人搭的,結果冇埋站就直去九龍站,似乎地鐵高估呢條線?要讚下個司機,幾好禮貌,乘客落車亦會叫人小心梯級.
以為架穿梭巴停響商場門口,原來佢停響九龍站個公眾落客站度,架車轉入去時我見中間位好多建築廢料,我都唔知係邊個責任了.好心就搵人執下佢啦,果個位係的士轉入去必經的,D 遊客見到實會影響香港形象的.
入在九龍站唔多見指示點去Elements,所以我諗住行下先,兜左去東涌線入閘處後見到有兩個counter ,一個係顧客服務處,響路中心的,另外一個響牆邊好大個的係禮賓處,每邊都擺左唔少人,似乎顧客服務處係做八達通增值,泊車優惠 (唔肯定有冇) 但老實講,我唔知兩者有乜分別,亦唔明點解要分兩個counter .但不得不佩服佢肯投放咁多資源響顧客服務,成個場有最少四個counter ,每個counter每一更最少有三個人(一樓入口近南停車場果個counter 除外),每月開支都唔少野.一樓入口近南停車場果個counter後面有梳化,但個counter 我唔知係做乜的,又冇任何label,我只係見到有個姐姐仔同一個可能係保安既人一齊,估計用途可能係迎賓.
去到東涌線入閘處果邊抬起頭望就望到Elements了,原來佢響九龍站上面的,我仲以為係響九龍站四至七期平台(事實上凱旋門平台下面有一部分係Elements),先沿扶手梯上一樓,見到成個場都好多人,尤其Three Sixty 入面都幾迫下,所以唔行住,行前少少見到好多地磚都花晒,我估係冇做好保護地磚, 真係令成個場cheap左好多,天花邊位有唔少地方髹過界同未髹的,商場擺設裝飾有部分亦係花左同收口差,我諗執漏都有排執. (我都唔明點解可以咁都收貨的)
正如宣傳所講,商場分五行元素(金,木,水,火,土區),但商場部分裝飾唔係太配合五行元素,二樓好D ,一樓就唔係咁好了.地板顏色亦唔算可以突出每一區既分別,天花更加係一式一樣.指示牌只係指示去邊D 區,同埋附近建築物,交通,仲有係戲院同溜冰場,但對於好多顧客黎講,呢D 五行分類根本唔重要的,顧客比較關心店舖種類,例如食肆響邊頭,但呢個五行分類就唔係太清淅了,例如水區話係「國際食肆」,但Agatha,M.A.C ,H & M ,Zara又響水區內,王家沙係食肆但響土區(根據資料,土區係「各國潮流服務」),另外仲有間Wooloomooloo Steakhouse響木區(木區係「健康,美容服務,時尚品味,健康生活概念)另外仲有金區係「名牌及世界級食肆」.仲有好多其他例子,唔舉例了,我覺得咁樣分區法非常混亂,亦浪費左「五行」呢個概念.(佢將溜冰場放響火區,理由係火區係「娛樂地帶」,真古怪.冰放火區,哈!)
商場另一個賣點係一千萬豪裝十個靚洗手間(應該係十男十女仲有傷健洗手間同埋育嬰室?)又話等候區有真皮梳化加雜誌,又話男廁送鬚刨同鬚後水而女廁送香水,去到有D 失望,首先,唔係個個洗手間都有等候區的,雜誌架設計亦太失敗了,有四層但每層承托雜誌只係靠一條鐵,好難先放到一本雜誌,就算放到都卷曲晒本雜誌,而雜誌附送的小冊子亦跌埋出黎,我見到有幾本雜誌直頭係打側擺的,真係好肉酸.廁所設施又係麻麻地,洗手盤用自動龍頭但個感應器感應位置太差了,有幾個要伸到好前先感應到,一洗手D 水會流去洗手盤前面而唔係流入流手盤.此外,洗手液同抹手紙收響鏡後,但個開口做得又低又入,我見好多人都要彎腰先睇到洗手液同埋抹手紙位置的,我都唔知建築師究竟有冇用過呢D 洗手間,點解會有D 咁既設計.如果女士用,要彎低身會唔會走光呢?廁格入面有一個好有趣既設施,就係廁板清潔液!如廁前先按掣,廁格側邊的清潔液機就會噴出清潔液響廁板上,然後使用者需要使用(清潔液機側邊既,又或用隨身的?)廁紙清潔廁板.可能外國早已有呢樣野,我響香港就第一次見,因為我行過某D 商場,洗手間有提供坐廁墊的,我冇諗過會有DIY 清潔裝備.
商場位置響九龍站上蓋,可能因為地鐵既關係,所以商場係唔可以直通去西隧口巴士站的,真係可惜.另外,一樓近君臨天下果邊係向住西九龍文娛藝術區的,果個位有條行人通道去君臨天下,向西九係落地玻璃,我估可能第時會有天橋駁去西九.另外,睇商場單張話Three Sixty 對出有扶手電梯落巴士總站(同埋小巴站),但去到發現係圍板.
商場單張分兩種,一種係食肆,另一種係一般購物的.我覺得,既然地鐵覺得商場交通唔係咁方便,應該響單張度介紹埋商場地理位置同有乜交通工具.商場網頁亦係不知所謂,宣傳片仲多過商場介紹;睇店舖名單,捲動時畫面會花;網頁亦冇商場平面圖,特式介紹(包括五行元素概念同豪裝洗手間),亦冇講點樣由各區前往商場,更加冇講商場活動,服務同優惠.
商場一樓同二樓樓層間中空位置,有部分係白色凹凸形的,呢D 野係好睇唔好洗,到要做清潔時真係好煩.
講完設施講商舖,商場一樓有Three Sixty 超市,呢個係牛奶公司旗下既高檔超市,賣有機產品的,比置地廣場的大好多.另外響地下柯士甸西路入口就有溜冰場,橢圓型的,好近商場入口,而因為溜冰場用八達通收費,所以唔似一般溜冰場咁閘左好多位,佢只響溜冰場出入口先要畀錢,外圍地方都係開放的,而且佢引入好多環保概念,收費係逐分鐘計,每分鐘一蚊,收費比其他溜冰場靈活.但溜冰場宣傳有一百八十度維港景睇,似乎誇大了.首先,溜冰場只有向大門口果邊先有落地玻璃,其次,溜冰場響地下,可以望到既景觀有限,第時西九龍文娛藝術中心起好後都唔駛望了.溜冰場對上係戲院,據講十月十八日做首映,十一月初先正式開幕,所以唔知佢設備係點,佢而家響度招收會員,會員可以響呢間The Grand Cinema,4D超立體巨幕影館,MCL JP銅鑼灣,康怡同埋將軍澳戲院享受優惠,但我本身係百老匯的會員,所以我唔會申請了.戲院對面有間賣英文書的店舖,都算大,但我今日冇乜心情睇英文書,行過就算了.金區係名牌子,如Versace ,上海灘,Prada 等等,仲有HMV (呢個唔係響金區)其中有部分舖頭係兩層的,佔據一樓同二樓,幾有趣.名牌子令我諗起ifc mall.要講下周生生,呢間舖既裝修我幾鍾意,黑色,入面有卡位畀人睇首飾.另外,Valentino 的門面裝修亦幾吸引,我見有唔少人影相的.
HMV 上兩層係金區既食肆,其實係一個露天既「演薈廣場」,四周畀一堆食肆包圍,呢個我唔係太欣賞,可能佢會玩露天茶座,但唔該響舖前加返D 蓋啦,就算係透明既都好丫!由扶手梯,升降降機推門行出去完全係冇蓋的,落雨果陣就算行去最近扶手梯入口果間都要濕身.另外,佢D 玻璃同玻璃門全部都冇黐腰線的,到時有人撞到玻璃,玻璃門就可以向佢地索償了.另外,要彈下佢金區果個位既升降機,升降機槽係透明的,一樓升降機後係行人通道,再後面係人工瀑布,但條人工瀑布放響呢個位實在係太浪費了,只得搭升降機既人先欣賞到,但響升降機既人又點會聽到水聲呢?而一樓行人通道又唔夠闊,冇足夠空間欣賞呢條人工瀑布.
總括黎講,我覺得呢個走高檔路線既商場有少少眼高手低.


text:
馬爾代夫 Maldives @ Four Seasons Landaa Giraavaru
Day 3a : 26 Mar, 2009
今日要早少少起身, 因為 book 左玩 snorkeling ! 玩之前去左 Cafe Landaa 食個 Breakfast Buffet, 係個 package 包埋o既 ! d 早餐都唔錯架, 竟然有蝦餃, 燒賣, 仲有粉麵飯, 而且, 有好多生果 ! 食食下野, 有個中國人廚師 Bobby 向我地打招呼, 佢係馬來西亞華僑, 所以識講廣東話 ! 佢話 Four Seasons 呢度, 有26個唔同國藉o既員工, 淨係要煮 d 岩咁多人口味o既野食真係唔容易架 ! 佢仲推介我地試下日式鐵板燒 !
食完早餐, 抖左一陣就去 Dive Ctr 上個 Introduction Course, 因為之前無琉過 snorkelling, 都係等人教下好 d ! 去到 Dive Ctr, tutor 借左蛙鞋, 救生衣, 潛水鏡, 因為衛生問題, 我地自備左呼氣管 ! tutor 都我地點著 d 裝備, 最重要梗係唔好入水喇, 因為個鏡唔識帶, 係好容易入水架 ! tutor 帶我地沿住 jetty 果邊潛, 果邊比較多魚 ! 離岸遠 d 深水 d 就更加多魚, 不過, 咁深水都唔好攪我喇 !
雖然, 唔敢潛咁深, 但已經見到好多魚仔, 而且, 好多魚都可以o向老公個魚缸搵到 !


text:
自八月星馬之旅後,本來都冇計劃咁快再去旅行,十月既時候,HK Express竟然賣特價機票,而且價錢係非常震撼既一蚊!冇睇錯真係一蚊丫!好多朋友見到咁既價錢都心郁郁,開始時我都冇特別留意,因為冇諗住去旅行ma,直到有一晚返到屋企咁岩見到當日賣緊福岡特價機票,我又手多多去check check,又比我見到真係有一蚊機票而且個段時間又得閒,咁我就問問屋企人有冇興趣去日本玩玩,媽媽本來都想去但後來又話唔去住(媽媽同妹妹之後都有去福岡,佢地玩既地方比我更正呢^^);我諗左陣諗到十一點半,決定都係唔理咁多買左機票先算,再遲多半個鐘就夠鐘冇得買啦,最後就以超抵價兩蚊買左福岡來回機票,連稅先$558,平到唔敢想像!
由買機票到出發中間只有兩日時間準備,但我對九州﹑福岡等地係完全唔認識,之前從來冇諗過去呢道,連九州有咩地方都唔係太知,不過我相信日本係一個安全又易玩既好地方,就算我咩都唔準備就出發都唔會驚,只要搵到地方住就得啦,不過就係因為準備唔足夠所以今次行程有少少奇怪,而家諗返都覺得唔係咁好,不過算啦有得去玩就得啦
日本九州(福岡﹑熊本﹑小倉﹑長崎)5天行程:
Day 1: 香港 - 福岡
Day 2: 博多 - 熊本.阿蘇火山 - 博多
Day 3: 博多 - 熊本.熊本城 - 博多.博多燈會(燈火觀照) - 小倉
Day 4: 小倉 - 門司港 - 博多 - 長崎.平和公園﹑稻佐山夜景 - 博多
Day 5: 福岡 - 香港
博多住宿:International Hostel Khaosan Fukuoka,
Guest House Nakaima
小倉住宿:Fukuoka Guesthouse Little Asia Kokura
可能會覺得奇怪,點解有一日會去左小倉住?其實我都唔想架,我最想就係四日都住係博多咁就唔洗煩啦,可惜其中有一日book唔到岩既住宿,全博多甚至熊本既所有hostel都full晒,冇辦法之下唯有住到去小倉咁遠...後來先知道原來呢日博多﹑熊本都有大型活動,可能因為呢個原因太多人去而full晒...
上次去新加坡時發現相機出現問題,今次唔可以用佢啦,所以出發前要先去旺角揀相機!而家影相越來越懶咁就唔再用大機啦,都係DC仔岩我呢啲懶人,最後平平地買左呢部舊款相機,希望佢將來陪住我去多啲唔同地方啦
我對九州完全唔熟悉,買張上網卡就方便睇地圖啦,拜託朋友幫我係鴨寮街買左呢張富士卡,可以用七日有1.8GB數據用量,多到用唔晒;呢張卡價錢唔貴,鴨寮街賣$100咋!
係福岡機場check到速度唔算慢,用來whatsapp睇地圖好足夠
不過要留意呢張唔係4G卡,而且係大陸卡唔係香港卡,要考慮一下自己介唔介意啦;我係九州用覺得唔錯,行SoftBank網絡,未試過收唔到信號
出發前上網睇左一啲九州旅遊資訊,再麻煩妹妹幫我搵好住宿地方,可以出發!
16-10-2014
第一天
話咁快就到左出發大日子!今次係坐下午機,可以係屋企食完早餐先出發,不過食得慢,部巴士又行得慢,起飛前1小時25分鐘先去到check in,好少咁遲到機場!冇晒我最鐘意既窗口位!
機場咁靚點都要影返張
大部份人既指定動作,影呢個牌
冇得行登機橋,要坐接駁巴士上飛機
今次旅程所有行李就只係得呢個背囊咋;我發覺越去得多旅行就越帶得少野,以前去旅行可以將全個68L大背囊裝滿,而家拎少左好多無謂野,只係帶衫褲﹑差電器等等必須品,半個細背囊就裝得晒;都係少啲野輕便啲好,遲啲都唔知會唔會減到咩都唔拎只係帶本passport就出發,哈哈^^(唔咪「背包客」都冇得做,變成「香蕉人」...諗起都覺得有少少痴線,應該好難做到...)
我都有同伴一齊去架,就係佢啦我妹妹最鐘意既球證公仔(習慣叫佢「球證」);係我出門口時妹妹係都要將隻公仔塞入背囊,拜託我帶埋佢去旅行,見佢對球證咁好我就帶球證一齊出發啦
上飛機啦
蝦餃
我覺得香港快運既座位ok闊,坐得好舒服,呢部機左邊中後排位置比右邊更闊(右邊有廁所係後面頂住所以座位距離比較少)
Hello
襯旁邊兩位乘客行開左望下出面先
三個半鐘機程,日本時間大約六點鐘完成所有入境程序;福岡機場好細,落機一行出來就已經係入境櫃位,好快好順利過完關出到來
接機大堂好細
如果要坐地鐵離開機場比較麻煩,要先係國際線客運大樓坐穿梭巴士到國內線客運大樓,係個邊先有地鐵;好多人都會用呢個方法,坐呢部穿梭巴士再轉地鐵出市中心
日本的士咁貴唔多人搭
福岡機場位於市區,就好比以前啟德機場一樣,所以行出去都得架;我住既地方距離機場唔太遠,如果坐穿梭巴士轉地鐵相信比行路更加慢,所以我就唔坐車自己行出機場
我諗冇咩人會得閒到行出機場,全條路除左一個日本人之外就冇其他人
行去hostel既時間天已經黑晒,日本比較早天黑
用左34分鐘,成功去到今日住既地方「International Hostel Khaosan Fukuoka」
見到自己張床攤返一陣先
開門入房時勁尷尬,一打開門見到有個女仔係入面我仲以為入錯房即刻關門,但望到房號冇錯,而且條鎖匙又真係開到門,所以都係入返去,哈哈
休息左一陣,出發去食拉麵啦,博多拉麵之旅正式開始
日本第一餐竟然唔係自己一個食,同房既韓國女仔話未食飯想同我一齊食!OH MY GOD!咁就變成兩個人一齊出去食啦!不過唔知點解呢個韓國女仔講英文講得好似韓文,開頭我仲以為佢同我講韓文tim!雖然溝通有少少困難,不過咁又幾得意
Hostel呢頭比較靜,行出去博多站會旺好多,咁一於向博多站出發;來呢道之前覺得有啲奇怪,點解機場叫福岡但火車站又叫博多?而家先知原來呢道古時係叫博多,後來因為同其他地方合併改為叫福岡,而家博多區就係福岡市之下其中一個分區;不過好多人都係鐘意博多呢個名,最少我地成日都聽到最出名既拉麵係博多拉麵而唔係福岡拉麵
行左大約15分鐘來到博多站旁邊,發現有條食街,咁就岩晒啦睇下有冇拉麵食先
成條街得一間拉麵鋪,揀都唔洗揀就佢啦!博多話晒係拉麵聖地第一餐點可以冇拉麵呢,我話過要日日食拉麵!
呢間鋪頭細細間裝修比較簡單,但又有唔少人幫襯,咁地道唔會中伏掛?諗起上次係大阪入到一間拉麵鋪入面全部都係香港人,碗麵難食到...我好肯定呢道所有都係日本人應該冇伏既;話時話九州應該唔算係香港人旅遊熱點,除左係機場同阿蘇之外都冇點遇到香港人,相反係大阪心齋橋香港人比例我覺得仲高過西洋菜街!
拉麵啊!拉麵啊!拉麵啊!終於有拉麵食啦!要食到「雪﹑雪」聲!
睇上去拉麵賣相好似普通左少少,不過好好食囉,湯底又正塊肉又正麵又正!都唔知點解人地一碗普通拉麵都可以整得好好食,香港個啲差咁遠架!
日本商場好早關門,食完都已經冇得行啦;之後先知道博多站另一邊有條地下食街,多好多好野食架!
如果唔係有韓國女仔一齊我諗我會出去四圍行下先返,不過冇理由掉低人地自己走左去既...所以都係返去lu
返到黎啦!唔知點解呢道reception職員係美國人(估下咋),唔識日文都唔怕
Hostel地下有睡房﹑廁所等等設施,環境乾淨企理,我覺得咁平既價錢好抵住;我去個時四人房價錢係$166一晚,而家Yen跌左咁多更平都唔定(當時Yen係¥100=$7.2,返來之後好快就跌到六點幾)
我住既房間係二樓,要除鞋先可以上去
上面一樣有廁所等等設施
又返到自己張床啦
九點就返到來,真係好早!見有時間就上網搵定明天既資料,最重要係睇定邊道有拉麵食!夜少少有位德國人入來(佢又型又高大又靚仔),房間多一位住客啦;德國人由東京﹑大阪一路向南玩到福岡,行程咁豐富真令人羨慕,如果我有咁多錢咁多時間慢慢玩就好...好彩東京大阪都叫做去過,言談間冇令香港人失霸氣^^今晚冇咩特別,沖完涼後全晚就係房間入面渡過,明天先係旅程真正開始,好好訓一教,訓醒後出發!


text:
[ Benefit ] 定妝底霜
[ 妹妹篇 ]
前幾曰同家姐去沙田行街, 睇化妝品已經係我地指定節目! 本身同家姐入Benefit 係買眼線筆, 係Sales哥哥介紹下' 最後連我都破費 $315* 被吸引買嘅原因係定妝持久, 唔容易掉妝, 對於我依D 曰曰都要化妝嘅人, 個妝嘅持久力好重要! Sales哥哥係手上試比我睇, 先用依支條狀底霜, 上濕粉, 之後用水噴濕, 再用紙巾印走D水! 紙巾上真係一D粉都無 依D咁熱嘅天氣, 等一陣巴士, 面上D汗都走晒出黎, 個妝都溶甘一半! 見到Sales哥哥示範, 立刻好有興趣! 本人T-Zone位特別容易出油, 依支底霜有鎖色成份, 主要鎖住有色嘅化妝品, Sales哥哥話出汗同出油都係一樣, 所以唔會影響! 講到甘當然要買黎一試 要緊記上依支條狀底霜時, 要反毛孔方向上哦... (由耳向鼻方向)
用左數次' 定妝能力真係唔錯, 比起之前用嘅底霜, 個妝貼服好多, Hold得耐好多(當然無包裝盒上寫15Hrs甘耐啦) 不過T-Zone位都係會溶妝, 所以個人覺得唔上T-Zone位好D... 出汗出油時用紙巾印真係唔會印走D 粉... 值80分


text:
翻版黎姿扁晒嘴
Saturday, December 15, 2007
早 排 八 珍 同 朋 友 落 九 龍 城 搵 地 方 醫 肚 , 見 到 新 戲 《 惡 男 事 件 》 開 夜 班 , 咁 佢 放 工 消 夜 , 片 中 幾 個 演 員 Steven 張 志 恆, Mandy 蔣 雅 文 同 有 翻 版 黎 姿 之 稱 英 皇 新 人 湯 怡 ( 前 名 袁 家 怡 ) 坐 埋 一 檯. 其 間 Steven 不 停 同 Mandy 又 傾 又 玩 , 完 全 當 同 緋 聞 女 友 湯 怡 透 明 .
冇 人 理 湯 怡 雖 然 忍 住 冇 發 作 , 耷 低 頭 食 食 食 , 但 佢 個 嘴 就 扁 到 好 似 唐 老 鴨 咁 , 擺 明 唔 happy , 好 彩 , Steven 之 後 都 識 補 鑊 , 同 湯 怡 兩 個 行 埋 一 邊 傾 密 偈 , 即 時 到 對 方 笑 番 . 後 生 女 , 真 係 易 .
Posted by 杏人 at 1:18 PM
網誌分類: Female - 湯唯, Female - 湯怡, Female - 蔣雅文, Magazine - 壹週刊, Male - 張志恆


text:
O' Camp Day 2; 15 Aug 2003
O camp 第二日
唔想起身, 一句講晒.其實我唔知點解, 我係 sense 到有人會入黎, 所以 George 入黎叫醒我地之前, 我已經醒左一醒; 個電話想 alarm 之前, 我又醒一醒.但係我都係唔想 100% wholly wake up.尤其係, 當我仲見到對面的 Gary 都係醒完再訓個陣.我心諗, 你都唔想起身, 咁我都唔想.我睇你頭架喇, 你醒我咪醒囉, 你都繼續訓我又唔介意繼續, 你都公然抗旨(雖然無聽過話有呢一道旨意), 咁我都想訓多陣, 反正我想 conserve energy....我唔想我唔夠訓, 仲要一早起身做早操, 係夏鼎基跑圈...一黎好疲累唔想跑, 二黎覺得咁樣太健康唔似我, 三黎覺得好似賽馬晨操咁...
於是, 我連 Wendy 同 Queeny 係對面房的怒 Call 都唔理, 反正朝早我記得都無野要做.第二朝成朝都係d freshmen 係度聽 academic counselling 之嘛, OC 無作為.點知, 起身之後先發覺賴野.
明明今朝 Wendy and Queeny 都知道無野要做, 點解唔見左佢地既? 佢地應該都係唔去晨操架喎.於是就出去睇下, 點知發覺佢地係度推緊架車仔, 車仔上面有乜野我就唔記得喇, 點解要推推去邊我都唔記得, 但係係文質出面條路見到佢地好似拾荒的婆婆咁樣推架車仔推得好辛苦個陣, 我就知道我已經訓晏左.我就拿拿聲一個箭步飛上去幫手喇, 跟住 Queeny 已經唔夠訓, 又累又辛苦又叫極我都唔醒, 於是一見到我就鬧左我一餐.唉, 俾人周就緊係唔開心架喇, 咁點喎, 今次係自己衰既, 唉, 算啦, 頭先見到佢地係度推得咁辛苦個樣, 就俾內疚感 cover 晒.
搬完野, 好似無乜野做.我記得係 222 有一段時間係度上緊網, 節目部的同事就係度幫 OC 畫定一d 畫 - 因為我地一陣會係本部個度畫一幅大畫.其餘時間, 唔係頹就係搬野, 直到下午, 收到消息要係人生大富翁幫手.
係 pre-camp 個陣, 我已經 choose 左人生大富翁要做未圓湖個一個, 因為果一個 checkpoint 無野要做, 淨係幫 freshmen 簽番個名就得, 無 task. 而且我唔係太怕熱, 無所謂.briefing 之前, 阿 George 話佢無 checkpoint 所以話想 join 我, 我無所謂呀, 大家咪一齊係獅子亭傾下偈, 吹下水過日晨囉.可恨的是, 我之前竟然完全忘記左獅子亭一個令人聞風喪膽的別名!
- 喂蚊亭 - !!!!!!
去到一陣間就覺得好嚴重喇, 我坐左係度, 明明係著長褲 (黑白迷彩, yeah! 買左三年喇, 衣家先著呀), 但係都咬到我對腳.好驚, 即刻拉低d 條褲.之後就咬手咬腳咬頸, 我就俾d 蚊不停咁煎熬左成兩個幾鐘, 但係反觀阿 George 呢, 佢話佢完全 feel 唔到有蚊喎! 佢仲係著短褲幾乎係袒胸露臂個種呀....點解呀, 好痕呀, 好辛苦呀...唉.我覺得好唔掂, 於是就醒起我地的 sponsor 之中有一樣係白花油, 我仲記得好清楚應該有剩, 放低左係 dept, 於是係下一次打電話的時候就問下總部, 總部答我會有人送白花油黎...點知, 等了又等, 到左四點幾, 個 game 就黎完我都就黎 off-duty 個陣, Travis 就拿著枝白花油黎喇.嘩當我見到有白花油個陣, 真係開心到癲左呀.太好喇, 太清涼喇, 太舒服喇....
其實未圓湖呢個 checkpoint 如果唔係因為有蚊的話, 真係超正.因為我地呢度好靜, 雖然我地無聊個陣無野玩 (聽聞有好多 checkpoint 從未有發生過「無聊」呢件事, 唉) 但係起碼有兩個人係度, 悶到多野講下呀.最好的就係, 當我同 George 都肚餓的時候, 兩個人一齊守的威力就發揮喇, 哈哈哈~ 我同 George 都可以輪流去非常就近的眾志食野呀, 佢都係飲野咋, 我直頭食左個 tea 呀, 超開心呀 (雖然因為有工作在身唔敢慢慢食, 食得幾急下) 今晚可以挨到好夜都得喇.
講開食野, 做 OC 真係幾時有得食就好拿拿聲食, 唔好等, 一有機會就要食, 一有機會飲水就好飲, 一有機會去 toilet 就好去.因為你真係唔知幾時再有機會食野, 好多 OC 係要由朝挨到夜晚都無食過野, 餓到死咁滯.仲有, 雖然話中大水機大把, 但係我地 not really 下下都有時間可以去水機 refill, 尤其係忙得不可開交的時候, 忍渴變成唯一的辦法, 渴得耐左, 烈日當空, 其實個感覺真係幾 dehydrated. 至於 Toilet 呢個問題呢, 其實好小事, 因為你不停咁做野, 水又未必下下有得飲, 仲要不停咁流汗好似開水喉咁, 仲邊有 excess 俾你去 toilet 呢? 不過依照旅行的經驗, 去得就去, 食得就食.食完呢餐唔知幾時有機會再食, 有機會就唔好放過.
Wendy 同 Queeny 就好明白呢個道理, 所以係佢地番左文質得個一陣的時間之中, 佢地就已經拿拿聲滾左一個杯麵黎食.佢地話雖然佢地唔肚餓, 但係都要照食, 幾大都食左先.果然, 係人生大富翁之前 1pm 佢地食過的一個杯麵, 就要挨到半夜兩點.
講番人生大富翁, 番去 debriefing 個陣見到好似 d freshmen 都幾 enjoy 個 game 咁, 又開心多一次.跟住, 當我地一班 OC 都係度休息緊個陣, 突然我就收到阿 Rose 的緊急 calling, 話節目部係 215 有事發生, 須要大量人手幫手, 好緊急個隻.個語氣緊張到我聽見都驚, 於是我都不敢鬆懈, 一收電話就即刻講件事俾所以係我附近的 OC 聽, 然後盡「立」更多的人手殺上 215 睇下幫乜野手.
上到去, 發覺原來係要幫佢地搬野上本部準備一陣的萬人齊畫畫....唏, 我地邊有萬人, 百人都勉勉強強之嘛, 總之就係一個幾大型的 mass event 啦.節目部見到我地突然間有咁多人黎幫手個陣, 都呆左一呆.咁我地就一齊搭校巴上本部啦, 去到先知大問題.
我地 designated 左的地步係係大 tent 底下畫畫.咁我地就要做一個 precautionary steps 就係地面鋪上一層層的膠檯布.呢d 膠檯布就係我今朝係 222 頹個陣都有份幫手剪開的垃圾袋, 黑色的.咁我地就滿以為就咁用膠紙貼左佢地係地面就得喇, 點知...原來百萬大道的地下係非常凹凸不平的石地, 仲要係一塊同一塊石塊之間的 gap 係勁大.本身石地已經唔會食實d 膠紙, 再加上咁凹凸不平, 更加唔會食得d 膠紙實, 再加上近來有落雨, 雖然係個 tent 底下, 但係都有少少的濕, 令膠紙有一定程度的失效, 再加上石塊之間又有一條條大 gap.......到最後, 其實係完全食唔實d 膠紙.
咁我地就成十個人(十幾個?)一齊係係地下度幫手貼膠紙啦, 但係真係好難呀, 因為風真係幾大下, 而且我地又唔可以由得個d 已經放低左係地下的膠紙唔理....因為佢地啜唔實呀嘛, 於是就要用好多的雜物壓低佢地, 但係咁大塊地, 我地邊度夠雜物頂住呢? 我地都無辦法, 唯有淨係用佢地壓住某幾張係外圍的紙, 裡面的, 無論d 風吹得佢地幾起, 我地都無計.
The clock is ticking and the tension grows enourmously. 我地唔知d freshmen 實際上會係幾時幾分到達, 我地淨係知道衣家一分一秒都好緊要, 因為萬一佢地到晒的話, 我地就會好無奈, 係佢地面前趴晒係個地下度幫佢地鋪野.突然唔夠膠紙, Rose 飛到去買多d 膠紙, Travis 同我就飛出百萬大道接力, 當然, 笨手笨腳的我又 screw up 左~ 既然 reinforcements 都到左, 咁我地當然就係士氣小振, 然後繼續快手快腳啦.
緊張的氣氛越來越明顯, 大家都不停咁加快速度, 叫人的聲越來越多越來越響越來越急.天氣好差, 雖然無太陽, 而且我地又係個 tent 底下, 無乜空氣流通, 只有好弱的風, 但係已經足夠吹起d 膠紙, 於是大家都覺得好熱又好"ngai", 大家又緊張又忙, 於是個個都汗如雨下, 成身濕晒, d 汗一滴一滴咁滴係膠紙面上, 人人都撐落去.
Freshmen 到, 大獲, 仲未貼完.行政的 OC 立即醒水, 帶住d freshmen dem 下 slogan 先, 問下一d 有關頭先好唔好玩呀, 一陣我地會玩乜野等等的說話, 拖一拖時間.我地都將近最後完工, 太好喇....我地終於可以好好停一停...雖然話唔係好疲累, 但係心理上的負擔同埋個種熱, 令人喘不過氣.
跟住, 我地一班 OC 就咁樣翹埋對手係度睇佢地畫畫.我呢, 就同嘉威一齊落去百佳買野飲.休息一陣, 番到黎個陣, 佢地都已經差唔多攪掂, 開始搬 d 畫出去, 係空地砌成一大幅完整的畫.當我地睇到佢地漸漸地, 將一塊塊的細畫仔拼埋, 變成一幅大畫個陣, 唔知點解, 我覺得好感動同埋好佩服.感動, 應該就係因為一, 好少見到自己有份 participate 的咁大型的 event, 二, 應該就係因為我覺得節目部今次做得非常之好, 真係好好, 你俾我做, 我一定做唔到咁大型的東西出來, 三, 係因為我覺得呢一樣係好可以 link 埋咁多個 freshmen 的一件事, 四, GRM....好少做得出大事來, 大家都知喇, 唉.影左幾幅相, 趕得切係落大雨之前收埋, 好好彩.
然後是 freshmen 吃晚飯的機會, 我們就趕快收拾東西.收拾好殘局之後, 就到跳營舞...I mean Camp Fire. 這一次, 我第一次見到 freshmen 跳舞, 還不錯哩, 看來節目部教得不錯, freshmen 也學得不錯哩.看見他們都會很投入的樣子, 我想到, 明天他們玩全港定向之後, 就一定會對這個系的歸屬感更加強.
Camp Fire...我從來未試過那樣的累, 有好幾次真的累得要抓著友人的肩膀來扶著.總之幾個小時的跳舞, 都很開心, 都很 enjoy. 是文字寫不出來的.可是很高興.
很 enjoy
腦袋一片空白的跳
身子都濕透了
但心中是快樂波浪在心海中翻滾
(2006 註:03 年9月1日先補番)


text:
一年一次同你食生日飯.
人生總有d 日子係永遠都唔會唔記得 - 近年來都有有時間可以約到你食飯.
每次我都會好好準備,因為可以見到你.
今年又唔知點解我會覺得好想買一個生日蛋糕一齊食.
無啦啦覺得如果有人自己慶祝仲有生日蛋糕應該會好開心.
咁之前見到個一樣野做生日禮物好得意.就係個幫你決定難題0既小玩意.
同你食生日飯,我真係好開心.今次仲有合照tim. 真係令我好滿足.
你講左我個知你下年要結婚啦.我聽到個一刻其實好似晴天霹靂,
天呀,愛人要結婚啦,新朗不是我.
當然,人大左,又唔係小朋友唔可以咁啦.
要怪最多都係只係怪我無好好咁追你.
依d 說話當然都唔可以講出口,點都要死忍當無事啦.
好在,你都有叫埋我一齊去仲可以幫手影相同整 video 依兩樣野都係
令我可以好開心0既事.到時可以見證成個過程,我一定會好開心.
但我自己 feel 到我都有幾下差 d 想流淚.
好在我可以 keep 到個笑容.
以前你話我知你拍拖,我都比較易接受,但到結婚就另一件事.
但其實我以前都有問過自己總有幾會有一日你會講你要結婚啦,咁我會回應.
我估唔到原來都仲可以笑得出.
其實你親口同我講都真係總好過間接得知.
當時我地仲好多野傾,但我個腦海有好多以前0既影像閃過.
到你問我幾時時結婚,我真係好想講真話,我好清楚我自己個答案.
但我講唔出,我從來都唔敢講個原因出黎.
其實我想結婚0既對象,只有你,拖我可以拍,婚我就真係要諗得好清楚.
我都有諗過,或者親眼見到你結左婚啦,我先可以結婚.
所以你同我講0既果一刻可能係我人生日好重要0既一日.
你講話睇得出你個 frd 對另一個 frd 有 d 野0既時候,我都好驚
你暗示其實你都知我對你有感覺.
我果刻都不停諗,好想同你講我仲好愛你,我真係好愛你.
我都好想同你一齊結婚生仔,有未來.
咁但係點wor. 由小學到中學到依家,我有好多幾會都係死都開唔到口講,咁點wor
唔通依家講左又會有分別? 咪傻啦... 唔通講左就可以改變到咩.....
到左送到你返去屋企0既一刻,我又好想講,但講唔出.
但我又諗下點解唔講呢?
以前就話真係好驚會攪到連朋友都做唔成,又令你好難做.
一日你未結婚,我都仲可以好 enjoy 依個 status, 間唔中可以見下你,又唔影響到你0既生活.
但依一所有野都會改變啦,我都有幾次諗過,可能就算講左我愛你都未必太大影響.
咁好啦唔講啦,睇著你身影一步一步咁走.
但我又回想,唔講唔講我可唔可以呃自己呃足一生一世呢?
我依家以經好後悔我中一果年係你生日,你都同我係我屋企樓下見面,仲要唔理 d frd.
我都已經後悔左好多年..
係中三果年我又好後悔同你分左手,我喊到覺得真係唔知點.
幾年前你分手件事我攪到你嬲左我,我同樣都喊到爆,但只係唔可以俾人知.
我成日覺得人生係唔應該有野要後悔ga.
我諗到依一步,覺得就算我講完都唔會破壞到你同你男朋友0既關係,
咁容許自己一次衝動,我message 左俾你想親口同你講我0既感覺,
只係希望我可以了左件心事.
果刻,未見到你回復,可以你去左沖涼.我有諗過你會落黎,所以等下啦.
等果一刻我有 flashback
咁多年啦,由小學等你出門口返學,等到你爸爸出黎睇下有無人等你... 亦都有好多次試過等唔到.
到中學,試過等埋你返學,等埋你放學
到近幾年都試過係唔同你講0既情況下想等你一齊返工.
好多次我踩完單車夜ma ma.. 好想博下有一次你夜晚訓唔著出黎行下見到你
咁多次加埋 -> 成功率低到得好少.
我講過,等值得等0既人,等都好有意義~ 你就係我生命中最值得等個一個.
都唔差在今次,我本來諗著等都幾夜都無問題.
突然收到你 message 啦.
好在你睇到,之後知道你唔想落黎.
我都唔想令你有壓力,咁都係走啦.
因為我真係唔想為難你. 咁好啦.我走啦.
慢慢用 message 打啦.
我收到你reply 我個 message,
其實我同樣都好感動,因為你睇到個 message.你知道我0既對你0既感覺.
其實咁都好好.
係你人生中0既低潮,我都唔係好記得啦,
但我一定係好關懷你0既一個.
我都想可以係未來若果有任可一個起復,可以係你身邊,如果可以幫到手我就心滿意足啦.
就算幫唔到手都可以帶一份關懷.
今晚好多 flashback.
由小學到依家真係好多野好細微0既事唔講啦
我突然諗到有d 野都係可以間接直接因為你我而改變.
細個我成日都拎著部相機,好想影你相,都真係影左好多.
慢慢大個左就鐘意影相.
我以前唔識打中文,但因為想同你 MSN 可以親切 d,
我打中文.
我記得我買單0既時候,係我第一份工,當時好多時都會想諗你,
夜ma ma 周圍行又好無聊,之後就開始踩單車,踩著單車諗野可以比較易過.
踩踩下,由短程,到中程,到長程到依家玩速度.
我以前當然唔會寫 blog.. 我見你寫,我又寫....我指都係依個 blog.
近年你又忙我又忙,都無點寫啦.
我又試過睇下 d 愛情心理學0既書,睇下d 教人點追女仔0既書,係 d 書中學到0既係點樣可以係你心目中留下好d 印象.我又慢慢係 MSN 打字上好小心咁運用我0既用字,希望唔好有機會令你唔開心.
我以前覺得...我對你0既愛...得個講字係無意思..希望可以一點一滴咁累積,希望到有一日,
可以感動到你...令你同我一齊..或者今日就.係...抗戰失敗0既一日.
算啦算啦....依個blog 寫到咁耐.都依刻都只係講過我有幾幾幾咁愛你..幾幾幾咁鐘意你.
依d 感覺0既一切都係好單向.....都唔代表你都會鐘意我(嗚嗚).
講講下又講到好灰咁.唔係ga 我,我有好正面0既一面.
我慢慢學會左,原來我以前一路好似咁憂鬱0既一面係好差 ga.. 因為真係好無用,
所以我好將感情慢慢變得好正面.
我領略到捉得太緊,只會圖勞無功,唯有放開緊臂,只可擁有更多.
我覺得依幾年真0既,同你雖然好少見解開左憂鬱情緒用關懷心態,內心滿足好多,對你都應該唔會有太大壓力.
其實有好多次我唔開心,一係MSN 見到你,同你傾左幾句,我成個人都開心返哂.
係你先幫到我係我人生谷底可以渡過.
無論如何,我最希望0既都係可以見到你日日開心,日日笑.
你印係我腦海之中0既影像係日日都好開心0既.


text:
肛交常識一二
各位屋企嘅小朋友唔好怪我響度講18+,呢個係神聖明光社蔡志森與一位偉大母親重視嘅話題,當然佢地不能代表任何人,但既然有人對肛交咁有性趣,又唔知唔解,就一齊上一課啦.
(唔知呢幾日發生咩事嘅朋友,唔怪你,因為主流新聞根本無打算俾你知,keywords係「同志」同「香港」,其他唔多講,至於肛交嘅話題係11月11日城市論壇引起,請自行了解)
其實好簡單,上Wikipedia或者google下,唔難正確理解多少,唔知就唔好扮知收下口,進修性史及研究人類性行為先出聲,鍾意睇AV學都得.略破誤解幾點:
1)肛交不限於男同性戀者之間
2)男同性戀不一定進行肛交
3)進行與否與性取向無關
基本上,technically speaking,顧名思義,你有anus就可以有anal sex,即係男女或其他性別皆可,至於對方或自己有無penis都唔係問題,呢樣好易解決,亦唔一定要買工具,自己諗.
唔似得啲人談論平權時講性經分散視線,我唔係要討論性姿勢,而係要搞清楚,既然肛交不限男男亦不限於同性戀,響討論性取向議題提出有咩意思有咩用意?又無意思又冒犯,仲話自己提倡有意義的愛和人生?假如你不讚成某種姿勢甚至認為應立法禁止,係咪所有人(包括異性戀者)做愛都要打開門做俾你睇?把口唔俾人談戀愛,個腦又成日諗人地點做愛,都唔知邊個變態啲.
事實我要強調,雖然要教導一下無知人類,但呢個話題實在扯得太遠,而家係講平權,係講一個人響社會嘅應有對待,唔係講佢響睡房點對愛人,仲未清楚咩?
Anyway, keep calm and have anal sex.
(Image from Tumblr)


text:
除咗之前提過既第一晚响酒店食, 其餘兩晚晚餐都去外面explore.
其實成條大街間間餐廳都賣大同小異既食物, 除咗泰菜, 就係西餐, 印度餐, 但最唔明白就係點解會有咁多中東餐廳呢? 我又唔覺有好多中東嚟既遊客喎.
我對中東菜完全無趣, 聞到朕香料味都驚.
以前去曼谷時食過好好味既粉絲蝦煲, 呢次一心去布吉再食過. 行均成條街都揾唔到一間賣呢樣菜, 最後有一間叫Banana Phuket 既有賣近似既. 間餐廳响正酒店隔離, 賣泰菜和西餐, 門日放咗好多海鮮嚟引人.
呢個就係粉絲蝦, 不過碟上. 响布吉四日三夜都未見過有煲仔菜, 或者布吉係唔興呢味啦. 蝦算新鮮, 但味道麻麻, 偏甜, 有啲花生醬味, 怪怪咁.
另外仲叫咗粉絲豬肉碎湯, 炒雜菜, 腰果雞柳, 辣汁炒魷魚. 豬肉有陣豬肉味, 好難頂. 辣汁魷魚呃人既, 一啲都唔辣!
全部都麻麻, 另加一支啤酒, 兩支礦泉水, 盛惠一千baht 左右, 你哋話係咪响酒店食仲抵呀.
好啦, 第一晚咁差, 第二晚就行耐啲至决定. 揀呢間叫Pum Thai Restaurant and Cooking class. 既然教得人煮嘢, 唔差得去邊啩. 一入到去就有人非常友善咁招呼, 仲話呢到好free 架, 啲細路可以隨便周圍走, 我哋又可以隨便參觀. 第一印象好好. 開放式廚房, 成個地方都好乾淨.
我哋初到時, 有個鬼婆係度上緊堂添, 張相影得唔清楚, 因唔好意思行咁埋去影.
Menu 上無乜選擇, 都係嗰幾樣常見菜式. 啲飲品反而仲吸引, 左下係lemon tea, 右下係tamarind (中文應該係羅望子) juice, 另一杯係橙汁. 我杯tamarind juice勁好味, 酸酸甜甜, 夠開胃. 最欣賞其實係枱中間個杯仔, 裏面放片檸檬葉, 青紅指天椒各一隻, 就變成簡單別緻既table decor嘞.
希望越大失望越大. 一上菜所有分都扣晒. 擺明賺鬼佬錢, 全部碟頭上, 菜同飯同一碟, 邊有泰菜咁架! 諗住叫嚟share架嘛, 咁上碟頭我哋邊分呀? 好食就話啫, 全部都唔好食. 冬蔭公居然完全唔辣, 仲要只有湯, 幾隻枚枚地既蝦, 同一大堆唔吞得既香芧香葉, 連蘑菇, 茄子都冇粒, 收130 baht, 絶對揾苯!
差啲唔記得仲有碟雞肉沙爹, 因為佢哋居然落漏單, 要再催至嚟. 另外仲叫咗mango glutinous rice 和 creamy banana coconut soup 做甜味, 全部味道普通過普通. 因為實在太失望, 相都唔影啦.
呢間嘢有樣好奇怪, 除咗坐低時有人招呼, 其餘時間要揾人理都難. 所有人都好忙咁抹廚房, 執廚房, 但完全唔招呼客人, 眼尾都唔望一眼. 不過好肯定食物一定乾淨.
開頭勁友善個位小姐, 到埋單時就口黑面黑, 對眼都唔望我一眼呀, 咩態度呀?! 好彩我check吓張單, 個沙爹入咗兩次單呀 (即係其實冇入漏單啦 ), 佢即刻扣番錢, 但個面口仲黑多錢.
咁差點解我仲寫咁多呢, 其實要話俾大家知千祈唔好俾呢間嘢既外表呃. Cooking school 唔代表一定好食架.


text:
今年既聖誕節雖然多咗個新成員陶寶B, 但係愛熱鬧既莎拉無有怕, 都照樣係屋企搞番個House party同朋友仔歡度平安夜. 為咗方便啲, 所以大部份既食物都已order到會, 只係留番少部份食物自家製啦. 除咗有食物, 屋企少量既聖誕節佈置一定唔少得呀, 不過今年就無放聖誕樹啦, 因為陶寶B既物品估咗好多位, 地方變得淺窄, 所以少少地既Decoration就算啦.
呢個Wreath已經陪伴莎拉渡過咗第3個聖誕, 雖然當初買既時候覺得有啲貴, 但係都用到第4年啦, 咩都抵翻晒啦.
而呢個雪人就係朋友送架, 有LED燈加音樂, 好有氣氛架, 你睇陶寶B個樣就知啦.
另一樣最開心既就係交換禮物環節! 為咗加添啲節目氣份, 莎拉仲係Blessings Cakes & Sweets order咗啲聖誕特別版既mini muffin, 唔好睇佢好似好甜, 其實一啲都唔會好甜好漏 (莎拉忍唔住食咗好多件呀!)
本來仲係東海堂買咗個蛋糕當陶寶B慶祝半歲生日架, 點知陶寶B就瞓咗, 最後就大人食咗呢
搞掂晒啲食物之後, 就pick up番陶寶B返屋企, Party正式開始啦. 陶寶B今次好叻叻啦, 啲姐姐哥哥們個個抱佢都沒有扭計, 抵讚呀! 玩咗1hr倒, 陶寶B就要小睡片刻叉一叉電.
陶寶B就真係瞓30min就起身啦. 不過一瞓醒就又可以精靈一陣間, 等大人們可以食嘢. Heehee, 真係好多嘢食, 成檯都放滿食物, 呢啲至係大食會feel呀!
食飽之後都差唔多10:30pm啦, 陶寶B出奇地食完奶之後, 閂埋房門出面嘈到拆天都可以瞓到, 真係深得莎拉既真傳呢!!! 而我地大人就繼續係出面玩21點, 最後就係交換禮物啦, party玩完都差唔多2am, 莎拉都好耐未試過咁夜先瞓啦, 真係攰到天分地暗. 雖然party沒有什麼特別節目, 但係一大班朋友一齊係暖笠笠既屋內玩吓啲小學雞玩意已經可以歡度呢個平安夜既晚上.


text:
Binary/謝安琪
Track 6 入型入格
十二金釵與貝多芬 魚翅和魚蛋粉 各有擁躉愛惡始終由人
哪個高級哪個草根 誰有權來區分
故意去作狀扮型太拘謹 只懂跟風不思索笨得很
喂 我想約你睇齣戲 套戲喺波蘭電影節攞咗個大獎返嚟
戲名叫做《De la Cafe》導演係Jean-Luc Gaultia
佢贏哂王家衛 馮小剛 同埋佐治古尼
聽啲影評話 故事發生喺十七世紀
講當時啲農民 點樣走去大城市開Cafe
充滿解構主義 同埋後現代嘅風味
咁有型嘅戲 唔睇真係嘥哂呀你
唔 我唔知喎 好似好悶咁囉
不過喂 阿Winnie借咗幾隻碟俾我喎
有《獨家試菜》《十蚊菜》同埋《我的鐵蓋》
我想今晚一口氣煲曬佢 唔瞓覺囉
聽緊呀個男主角真係好靚仔咖
仲有嗰啲歌 真係好好聽咖囉
不如唔好講咁多 你買啲外賣上嚟
我哋今晚一路食一路睇 真係好Romantic囉
十二金釵與貝多芬 魚翅和魚蛋粉 各有擁躉愛惡始終由人
哪個高級哪個草根 誰有權來區分
故意去作狀扮型太拘謹 只懂跟風不思索笨得很
你想食咩呀 我諗住買燒味
呢間鋪最出名嘅 就係叉雞油肶
佢嘅叉燒用炭爐燒 瘦中又帶啲肥
油雞肶浸皮 脂肪少夠哂低卡路里
Yeh人哋話Four Seasons好好食咖囉
嗰度啲Caesar Salad食得人哋好鬼瘦咖
仲有啲Tiramisu甜得嚟又唔會太甜
咖啡得嚟又唔會太咖啡 唔 總之好食啦
你快啲買上嚟俾我啊....
謝安琪


text:
依家啲大公司其實仲洗唔洗貪污呢?
好似中國建築咁,請個前高官返去,假設佢有漏咗啲料出去等間公司知道政府個 game 點玩,有咩漏洞,例如房署唔驗鉛,利用依啲漏洞已經慳唔少錢,再加上對政府投標運作嘅熟悉,要投中標容乜易,分分鐘連過檯底都唔洗諗.
講起投政府標,我就諗起一件激氣咗好多年嘅事.
話說小弟當年(2002年)都參與過投標做某政府部門嘅電腦系統,手續係極度繁複,有時真係唔知得罪佢啲乜,會係啲雞毛鴨蒜嘅地方俾佢抽秤,果陣真係諗如果知佢內部個 game 玩緊乜就好喇.後來成班兄弟日以繼夜,夜以繼日咁去做準備就係為咗答政府啲問題,仲要嘔到個 demo 出嚟投標,我仲記得果陣有2-3個月係無假放,係星期六日都無假放,有日我好開心咁講今晚可以早收工喇,其實果陣係夜晚11點.
真係唔知好采定唔好采,竟然俾我地過關勝出,不過唔好采嘅就係大家都知以後會做到仆街,唔洗指意收工,仲知道單野9成會蝕住做,但係當時係 IT 黑暗時代,有得飲鶴止血已經大把人爭住做,心諗,做到扒街都殺住先喇,當時大家都係諗住釣鹽水拖延死亡時間,等到有日經濟好返都叫有一線生機.
但係係勝出後一個月,政府通知個大判公司(我做果間只係大啲嘅艇仔),同佢講:「你地公司現金流有問題,我地擔心你地公司會有唔穩定情況出現,所以個 project 唔可以俾你地做」.我依家都記得當時有幾嬲,當時起碼10幾廿人做野,做咗咁多野出嚟你先用一個一早就已經可以知道嘅理由嚟 bam 我地,完全就係覺得俾人玩咗鑊甘,所以依件事我係一直記住(後來學咗少少財務知識之後就更加發覺用單一個財務指標斷定財務狀況係好武斷).
到最近鉛水事件發生,有報道話中國建築投中政府好多標,咁又挑起我條引咪走去睇下中國建築個現金流係咪咁好囉,一睇就見到近4年(2011-2014)每年嘅營運現金流(注1)都係負數,有幾好呀?點解當時我地因為依個理由俾人 bam 不過中國建築就係咁中標呀?同一個理由覺得我地唔隱陣但係點解中國建築就穩陣先?定係房署又驗漏野呀?我係覺得龍門任搬架喇,但係我就唔會用個單一指標一口咬定中國建築財政有問題嘅,不過一間公司連續4年負現金流,總債項/股東權益70(%),10年之內要供3次股,俾我就一定唔會買佢嘅股票.(絕不構成任何投資意見)
注1 )營運現金流=『真正收進來的現金 扣掉 真正花出去的現金』,現金流好多時係有照妖鏡作用,用嚟睇下間公司係咪表面賺錢不過就無現金賺到甚至係漏出(現金流為負數)
現金流解釋可參考:


text:
今晚,我約咗華姐,Sister Lam,Kate 同四眼妹幾個一齊食飯.今次係去旺角新世紀既一壽司.
先來小吃,山薯兩味.
炸池魚,檯上餐牌果張樣本相係有幾寸長架d魚,一碟得五條,但大家睇下!幾搞笑,佢捉晒人地d囝囝囡囡上檯,條條都好似我半只尾指咁大,笑鬼死.
呢個係火炙玉子
煎餃子
牛油炒野菜
軟殼蟹炒飯
吉列忌廉南瓜
魚生
石螺片壽司
阿拉斯加卷(所謂阿拉斯加, 原來係蟹柳碎)
第一次同Kate見面,唔取下經點得呀?我仲托佢買咗呢d材料,打算自己研究下點整手袋仔.大家真係要祝我好運, 到底有咩竅門, 我仲未摸到架.
我地係咁傾計,好快就九點幾,見到門口有人排隊等位,於心不忍,就提議不如埋單啦.
今日收到既禮物(綠色果盒係我既), 裏面既曲奇塊塊都唔同味架! (四眼妹, 如果你食完盒野, 又冇染污到個盒既, 記住留返俾我呀!)
原本我諗住Bibi太陽計畫既彩排係十點放既,咁爸爸黎接完我再去接佢咪啱咯.點知,佢話要練到十一點,我唯有係商場度四維遊,等運到啦.順便係Food Court買咗個薯容批,蛋撻同檸檬茶俾隻豬仔做晚餐.返到屋企到十一點半啦,第二日又話要十二點返到去,即係十點半要閃,咁起身食完野,仲要趕住做埋d功課先得喎!喂! 細路, 好同我睇返兩篇英文剪報先行呀!


text:
要在官塘甚至東九龍區搵個似樣嘅環境食飯,真係一啲都唔容易.如果要有豪華裝修,舒適環境,寧靜有海景,服務又好嘅餐廳,相信今次介紹呢間一定乎合大家要求!
在官塘碼頭旁嘅宏利金融中心,外型跟九龍站豪宅凱旋門真係相當似,而入面3/F就有一間裝修豪華嘅餐廳…”Domain 223″
一出電梯就會見到農曆新年嘅裝修,同埋好多支好巨型嘅紅酒,最右手邊地下果支有成9公升添…
地方相當寬敞,感覺非常舒適,由於時間尚早,又或者唔太多人知道呢間餐廳,所以基本上我算係包場了~哈哈!
餐廳設計唔係花巧,而每一張餐檯上面都已整整齊齊放好餐巾,感覺有如五星級酒店內嘅餐廳…
另一邊廂可以直望到官塘碼頭對出的海景,年初二仲可以黎呢度歎下紅酒同欣賞煙花…
餐前飲品有紅酒提供,如果唔飲紅酒的話,亦有每日唔同款嘅鮮榨果汁提供,是日款式就係西柚橙汁,有果肉,好好味!
估下呢個係乜野?
麵飽用餐巾包住上檯,溫度得以保持,呢樣野的確幾貼心…
牛油花真係好耐無見過,所以連搽麵包都特別開心…
我一向唔太中意食凱撒沙律,但呢度嘅又出乎意料地好食,令我對呢種沙律稍為改觀…哈哈!
餐湯係蟹籽椰菜忌廉湯,蟹籽咬落卜卜脆好新鮮,呢個係我有少少意料之外,而湯熱度剛好,絕對唔係微波爐叮出黎俾你果種感覺…
呢個set既主菜加拿大穀飼肉眼扒,食落去就知無花無假,唔會好似果啲咩王之王咁搵你笨,雖然份量唔算巨型,但勝在肉味十足,食落又夠嫩口…yummy!
呢份日本和牛配大蝦,隻蝦size唔稱得上好大,但就咬落爽口,蝦頭亦有唔少膏.當然最精彩部份梗係塊日本和牛…咩grade無理會,但食落口真係相當甘香,油脂分佈平均,正到爆!
俾多個和牛切面俾大家睇,肉身嫩嫩呈粉紅色,相當吸引,雖然呢個SET以午餐黎講係幾貴,但加埋呢度嘅服務同環境,絕對係值得!
主菜過後當然有甜品啦,呢個紐約芝士餅芝士味夠濃,配埋下面果啲芒果醬真係幾好味~
另外仲有幾塊曲奇俾大家歎茶時食,朱古力果塊幾好味,另外果塊就略嫌牛油味唔多夠,但整體都算合格….
再加埋一杯香濃咖啡,呢個海景午餐的確令人相當relax,後尾先知原來呢度咖啡奶茶係可以refill,咁大家有機會黎到可以慢慢享受一下….
值得一提係呢度每個侍應服務都好好,極有禮貌,離開時更親自歡送幫你按電梯,令你有貴賓級嘅感覺.另外呢度較特別係唔收現金,只係收信用卡或者八達通,大家請留意…
Domain 223 Restaurant Bar
官塘偉業街觀塘223A座宏利金融中心3樓


text:
上年(2013年)最後一個月收到一份大禮物,好開心!但又好擔心!好驚會重覆上一次不愉快嘅經歷!!我都知唔擔心得咁多,呢個係上天送比我地嘅禮物,我一定要好好守護佢!終於,有驚無險,捱過咗頭三個月啦!而家終於可以大大聲聲講:“我有咗喇!!”
諗返起12月嗰陣,姨媽遲咗4日都未嚟,我用大衛綠D驗咗幾次都係白雪雪乜都冇,終於忍唔住去萬寧買咗支CLEARBLUE電子驗孕棒($89用一次好貴呀!),呢支嘢好神奇呢,連幾多WEEK都驗到呀!!
呢度顯示1﹣2WEEK,即係醫生所講嘅3﹣4WEEK,如果按照LMD(Last Menstruation Date)計,已經係4WK6D啦!
Confirm有咗之後,9個月嘅監獄生活正式開始啦!生蠔刺生海鮮辣嘢甜嘢凍嘢酒精全部都要戒,做任何事都要慢動作同小心,人多嘅地方不能去,臨近聖誕同新年,本來約好晒嘅節目都要取消,又要揾藉口唔可以比人發現,咁同坐監有咩分別呢!??不過都係開心同值得嘅!母愛真偉大!!而最大嘅得益就係吸塵拖地浪衫煮飯洗碗洗廁所換床單所有家務都唔使我做,淨係負責食同瞓囉,呵呵!真係要多謝老公!!
我個人比較崇尚自然,而且諗住餵人奶,所以會揀自然分娩,少少苦楚算得係咩吖!開刀雖然唔使經歷陣痛之苦,但之後調理要花好長時間,如果餵人奶就會冇咁方便!所以我諗都冇諗就決定順產,順產就梗係喺政府生啦,慳得就慳嘛!十萬八萬唔係比唔起,但無謂囉,留返D錢嚟補身或者比小包包做書簿費好過啦!但係排政府嘅同時,我都會揾私家醫生做產檢,兩邊CHECK穩陣D吖嘛!
一般6-8WK會做第一次產檢照超聲波(私家),我就BOOK咗7WK做,6WK驚早咗少少,如果遲排卵照唔到心跳咪自己嚇自己!8WK又好似耐咗少少,等唔到咁耐呀!好心急呢!揾咗一輪,比較出名嘅婦產科醫生都好鬼FULL,新症起碼要排一兩個月先有期,有D又冇星期六(因為要就老公喺HK所以一定要揀星期六),有D如果你唔係揾佢開刀生佢直頭唔接新症添!最後揀咗翹康醫務中心,呢間嘢喺尖沙咀同沙田都有,係專睇婦產科嘅,裹面有好多個醫生而且個個口碑都唔錯!產檢報告下回分享!


text:
話說唔知點解兩個將會去韓國兩三星期既人
係出發之前仲要約出黎食韓國菜XDDDDDDDDDDD
好無厘頭……我都覺xdddd
點都好啦,出黎吹下水聚舊咁姐,因為真係好多年冇見
我地今次揀左去紅雞
因為大家都未試過呢間
之前晚晚都好似好多人排哂隊又要訂枱咁
當晚反而冇訂但有位,可能因為係平日晚上同埋真係幾夜
前菜
我都係偏好酸蘿蔔,因為食炸雞食煎餅總會有點膩劑
酸蘿蔔酸甜清新,仲要幾爽脆
當係清下味蕾開下胃口XDDD
檸檬炸雞
我地一開始就點左呢個
佢係無骨既炸雞
面頭有好多檸檬片,對於當時莫名酸味渴求既我真係一道恩物
炸雞香脆但唔會好油膩,加上醬汁本身偏酸都係一個優勢
至少食落唔會覺得膩,冇咁易劑
雞肉冇雪味冇腥味,又唔會太老太柴,感覺不錯
另外,醬汁係好足夠去點哂全部雞件,唔洗就住就住用
海鮮煎餅
煎餅份量合格
海鮮及香蔥料都有不少,至少唔係得粉漿
煎得帶點焦香,唔會過份油膩
食材緊緊黏附著煎餅,食果陣唔會跌到周圍都係咁浪費咁污糟
食材味道唔會有雪味,食落都OK
香蔥炸雞
兩個人吹吹下水……竟然又加點左炸雞
重點係人地三四個人食一盆炸雞都仲食淨
而我地兩個卻是兩盆炸雞再加煎餅……
除左「吃貨力量無限大」之外我都諗唔到講唔出其他字句
香蔥份量多,整成絲狀可以令味道突出又唔會太Concentrated
炸雞比先前既更香脆(因為冇浸落醬汁
醬汁係帶芥末既
雖然我唔食wasabi,但我是個醬怪,見到有醬就停不了
蔥伴炸雞,再加上點點醬汁,比想像中更有趣,更有層次
唔係好似外表睇落咁平平無奇
Hite
……呢個……我都冇咩好講啦XDDD


text:
港女細個嗰時無 TSA,唔使補習,冇咁多課外活動,我只係一個小小電視迷,迷到可以背得出電視節目表.之但係我小學係讀下午班,放左學返到屋企其實剛好 Miss 晒兒童節目及卡通片時間,但嗰時我阿媽好好,會幫我地用錄影帶錄起晒啲卡通片,等第二朝一早起身自己重播,睇完返學校同同學嘻嘻哈哈講劇情.
細個嗰時我都有少少小聰明,除非要作文,其他功課做得好快,10 幾樣都可以趕到係食飯之前搞掂,食完飯就可以坐定定睇電視.以前啲劇真係好好睇,仲會跟住唱主題曲,學下講口頭禪.我最記得有一年播《小寶與康熙》,張衛健有句好長的口頭禪:「涼風有信,秋月無邊…」個時我同埋啲同學仔可以背晒成段出黎(而家都仲記得,反而木蘭辭背到尾已經冇乜印象 sosad),仲因為講得太大聲俾風紀罰「揜咀」,哈哈哈.
但係去到中三,我就少睇左電視,而我最後一套有追的劇集,係《金枝慾孽》,之後由於港女進化成功,亦因為網絡開始發達,轉為煲韓劇,電視都有睇嘅,扮大個-睇新聞及資訊節目為多.
直至上左大學,我完全脫離了電視,因為嗰時興用 Facebook,YouTube,
上大陸網睇戲睇劇睇多國綜藝.加上我又住係宿舍,又去外國交流幾次,又去旅行,一來冇咗部電視係左近,二來都唔係茶餘飯後的話題,唔睇係非常理所當然.
後來港女愈來愈依賴網絡(我諗我並不是例外,好多人同我都一樣),所有野都可以用電腦/電話/平板滿足到.即使開電視都駁個盒睇戲啦,或上 YouTube 睇片,由個時開始,我已經好少俾部電視主導我的生活,唔會再係 8 點半坐定定睇 ABC 劇,反而如果個節目係好睇,我係會主動搵黎睇(正常合法途徑).我已經唔使知道電視台個節目表,有好多其他渠道睇到「電視」,自尋快樂.
琴日 viuTV 開台,我係條街度開住個 App 睇直播,之後我諗到一樣野,就係電視,而家已經唔係講緊一部擺係大廳的電器咁簡單,因為我地基本上係唔再需要一個電視機去用黎「睇電視」,HKTV 好 unwireTV 又好 CapTV 又好,你都唔係用電視黎睇架啦~
與其話係睇「電視」,我地而家切切實實係睇「製作」,睇「內容」,根據內容的吸引力及話題性決定你要唔要花時間落去.我地仲可以自決播映,例如,港女見到宋仲基句對白好正笑得好型,我可以 replay 睇多幾次;又或者我唔鍾意韓劇個節奏咁慢,可以「飛住黎睇」,唔單止係自訂節目表,仲可以自訂播放方法.
我地而家,已經可以用自己的方式在「電視」中找到快樂,唔需要依賴部電視機,有得揀先至係老闆!
The post 港女科技一週:我在電視之中找到快樂 appeared first on UNWIRE.HK 流動科技生活.


text:
Moti Mahal Indian Restaurant
餐廳地圖
餐廳描述
印度特輯來了
MOTIMAHAL INDIAN RESTAURANT
去親旺角,相信大家都一定有聽過呢句「印度咖喱好好味~」,不過小編今次唔係同你地去旺角,而係去呢間位於重慶大廈嘅MOTIMAHAL IDIAN RESTAURANT!老闆Mr. Bale眼見香港人對於印度菜其實並唔抗拒,只係好多時都鑒於環境問題,令到大家對於食印度菜嘅熱情減少.好似呢棟重慶大廈咁,其實係食印度菜嘅天堂,但因為佢故有嘅形象,去過嘅香港人真係唔算多.有見及此,Mr. Bale就係上年嘅十二月,開左呢間MOTIMAHAL,希望各位來到食印度嘢,可以感受到溫暖嘅待客之道,一洗印度菜過往嘅形象!
Chicken Tikka Masala
呢個chicken tikka 口感比較creamy,但因為帶少少辣嘅關係,食落都唔會太膩.烤過嘅雞肉加上辣辣地嘅蕃茄醬,印度嘅辛辣香料,老闆話如果你係一個雞肉愛好者,咁呢道菜你就一定要試啦!
Tandoori prawn
蝦先用左印度香料masale浸醃,然後再放於印度傳統泥爐中烤熟,味道帶辣,外皮烤得香脆,但入面嘅肉就好juicy!
Tandoori chicken
呢道天多尼烤雞,係印度菜中常見嘅燒烤菜色.多汁嫩滑嘅雞脾,以多種印度香料,乳酪醃製,味道好夠,加上大廚嘅火候控制得好好,冇燒到過火,只係外層帶點焦香,更加添烤雞嘅口感.
Garlic Nan
淨食會帶點蒜香,不過小編就偏好用來點咖喱.各位記得要襯熱食呀,如果唔係凍左就冇咁脆口㗎啦~
Mango Yogurt Shake
印度嘅芒果奶昔係幾出名嘅特飲,用鮮芒果肉同乳酪打成,芒果味香濃,又有乳酪嘅酸香,酸酸甜甜真係唔錯~
Fish Tikka
其實係板燒無骨魚,魚無骨對於懶人來說已經係一大賣點,魚嘅外皮因為加左印度香料嘅關係所以變左黃色,但入面嘅魚肉依然都係白雪雪嘅,肉質都好嫩滑~


text:
教咗琴咁耐,我都好少會因為學生嘅表現而會開心,可能係因為我啲學生都唔係太有天份果隻啦!但最重要嘅係,我一直都覺得,學好鋼琴根本就係佢哋嘅份內事,係佢哋嘅責任,所以彈得好,根本唔需要開心.
但噚日就有啲唔同,我真係由心咁開心出嚟,仲係同一日內有兩件事發生 o添!
開心事件 (一)
噚日喺快餐店排隊等買嘢食時,無聊望吓個電話,發現原來收到個 SMS message 都唔知,之後打開一睇,原來係我其中一個 8 級學生 send 俾我嘅,佢話俾我聽佢啱啱考完琴試出嚟,佢好開心遇到個好考官,但在此之前,佢遇到一個好老師,所以要特別多謝我!我睇到呢到,我真係好開心.
開心,唔係因為佢讚我好,唔係因為佢識刷鞋,而係開心佢明白我,了解我,無因為我經常鬧佢而唔鍾意我!坦白講,佢絕對唔係一個叻學生,又無天份,又無時間練琴,我收佢學費又唔係特別高,無得睇錢份上,俾著第二個,根本唔會再教佢,真係啋你都傻!但我仍然堅持繼續教佢,唔介意佢接收到幾多,總之,我會無私咁完完全全 share 哂我嘅嘢俾佢,點解?因為佢都一樣咁堅持,堅持自己嘅理想,堅持自己鍾意嘅音樂!!佢對音樂嘅熱誠,絕對不下於當年嘅我!
之前講佢學習嘅弱點,佢自己都絕對好清楚,對如我呢個咁好火兼脾氣唔好嘅 "藝術家",佢真係受我唔少氣,俾我鬧咗唔知幾多次,但對我都毫無怨言 ( 可能只係我自己單方面咁諗,佢心裡頭其實好憎我,呵呵!) 可能係因為佢都好清楚我份人,我雖然係好惡,但我唔係隨便鬧人,老實講,我同我媽咪都一樣,俾我哋鬧得嘅人,其實喺我哋心裡面所佔嘅地位一定唔低,無番咁上下地位,根本唔值得我哋去鬧佢,去緊佢.我相信,我呢個學生就完全明白呢一點,所以先會咁容忍我,包容我,我都要喺呢度同佢講聲:Lo Ming,so sorry for my bad temper!
記得佢之前有次仲好攪笑咁問我,點解見我鬧其他學生,但係就唔鬧佢,希望我都可以鬧吓佢 ( 呢個世界真係有人咁犯賤,鍾意俾人鬧!?講笑吧 !) 佢嘅意思,相信大家都已經好清楚.
一個咁識體諒自己,咁欣賞自己嘅學生,一百個之中,又有得幾多個呢?
開心事件 (二)
一向都唔係好鍾意學琴嘅 Arthur,噚日居然令到我好開心,真的,我真係好開心!
由我初初開始接手教 Arthur 時,我完完全全 feel 到佢係被迫學琴,因為佢上堂時真係好 hea,好唔願意去練習一啲相對以前較為難嘅片段;feel 到佢係好抗拒學琴,因為每次無論同佢傾得幾投契,無論玩得幾開心,做好哂一切 warm up 工作,只要講一聲「好啦,我哋上堂喇!」,佢就即刻表演國粹 — 四川變臉,由好開心,好 relax,即刻變到好無癮,好無奈;feel 到佢係好怕學琴,因為佢之前個阿 sir 係非常之惡,惡過我都不在話下,就連 Louisa 都好怕佢,跟本唔敢同佢接觸 ( 哈,原來我都唔係好惡啫!) 所以初期同佢上堂時,佢都長期同我講佢有幾怕之前個阿 sir.
因為各種原因,加上 Louisa 同我事先已經講好佢對 Arthur 嘅要求同期望,我就知道我要點去同 Arthur 相處,點樣去教佢.時間慢慢咁過,一路以嚟,我都睇到佢喺學習上嘅改變同成長.由開始同佢練習考試歌,佢無論接觸到咩曲目,彈過抑或未彈過都好,佢總係會先講句:「咁難,我實唔得啦!」但係慢慢,慢慢咁耐心教佢,忍氣吞聲咁對佢 ( 因為我知道我自己惡,但我唔可以用呢招對佢,因為佢之前一直都唔多接納學琴,某程度上都係因為之前個阿 sir 太惡,令佢更加抗拒 ),卒之見到佢有改善,而且仲慢慢對彈琴建立起自信,連 Winnie 幫佢考過幾次 mock exam,都話佢唔太差,一定會 pass,就連佢自己一直最驚嘅 sight-reading,依家都可以彈得有板有眼,拍子準確不在話下,就連音準都好咗好多,甚至可以一粒音都無彈錯,我真係覺得好安慰,起碼,對 Louisa 都叫做總算有個交代吧!
嚟緊禮拜五就正式考琴試,所以噚日就係考試前最後一次上堂聽佢彈考試歌,當然,水準唔會太差,但總怕會臨場失準,所以我長期性都同學生講,要預咗考試當日表現會有 50% discount.上完堂之後,Arthur 居然同我講咗一樣嘢,佢話佢自己其實知道自己首考試歌彈得唔好,咁我就問佢,咁點解明知道都唔做好呢?佢就話佢依家已經改唔到,跟住我就問佢點知道自己有問題,佢話佢因為練琴時喺個琴嘅反影睇到自己手指啲動作做得唔好,攪到啲音黐實哂,唔夠清晰!嘩,我聽完之後,真係好突然,完全無諗過佢會由唔願學琴變到自覺去了解自己做得唔好嘅地方,唔單只咁,上完堂之後仲同我傾吓佢考完試之後想學啲咩新歌,俾著係你,聽到佢呢番話,會唔會非常感動呢?我真係開心到唔識講嘢!
到 Louisa 夜晚返嚟,我都有同佢講番成件事,點知 Louisa 又再講多樣嘢俾我聽,原來 Arthur 佢自己都有同人講佢點 plan 佢嘅鋼琴考試,仲話考完 8 級會考埋 diploma!聽埋呢句,我個心就更加開心,更加甜到 "漏" 啦!估唔到佢短短一年間就有咁大轉變!當初我同 Louisa 相量俾佢考試,其實都只係想佢有個學習目標,有點學習推動力,如今,我嘅目的可以話已經達到.
希望 Arthur 真係可以繼續 keep 住呢道 "火",慢慢學好鋼琴,咁我就可以多個目標人物俾我去 share 我嘅學習心得,就算佢未必做到我嘅 "代表作" ( 當年我媽咪就係咁去形容 Ryan o架啦,因為以前嘅 Ryan 真係好乖,好叻,好聽話,但係依家就 …… 唉!) 但我都希望真係可以陪佢考埋個 diploma 囉!
Arthur,good luck to your piano exam on Friday!